02:30 ހަތާވީސްވަނަ ބައި | Esfiya - Dhivehi Vaahaka Site\nހިތާމަ ބިރުވެރި ލޯބި September 17, 2017\nރަޔާހީނަށް ބަލަން ދޮރުމަތީގައި ވިކްޔަން ހުރީ ދެބުމަ ގޮށްޖަހާލައިގެންނެވެ. އިރުކޮޅަކުން ދުރަށް ބަލާލަމުން ވިކްޔަން އޭނާގެ ދެކަންފަތަށް ޖަހާފައި އިން ހެޑްސެޓް ނައްޓުވާލުމުން ރަޔާހީނަށް މޭގައި އަތްއަޅާ ހަމަޖެހުމުގެ ނޭވައެއް ލެވުނެވެ.\n“މަރިޔަންދައްތަަ ގޭގައި ހުރިތޯ ބަލާލީ މަންމަ ބުނެގެން” ވިކްޔަން ރަމްލާ އަށް ބަލާލަމުން ބުނެލިއެވެ. އެއަށްފަހު ކުޑަކޮށް ހީލުމަށްފަހު އަލުން ގޭތެރެއަށް ވަދެގެން ދިޔައެވެ. އެކަކު އަނެކަކަށް ބަލާލުމަށްފަހު ރަޔާހީނާއި ރަމްލާ އަލުން އުނދޯލީގައި އިށީނެވެ.\n“ދައްތައަށް އެނގޭ ދަރިފުޅުގެ ހިތުގައި އެސޮރާއި މެދު ވަނީ ކީކޭ ކަން. ދަރިފުޅުގެ ތިދެލޮލުން ހުރިހާ އެއްޗެއް ކިޔާދޭ. ދަރިފުޅު އެސޮރަށް ބަލާލާ ގޮތާއި އެސޮރު ފެނުމުން ބައެއްފަހަރު ހީލާގޮތް ދައްތަ އަށް ހުރީ ފެނިފައި. ދައްތަ ބުނާނީ ކެތްކުރާށޭ. މިންވަރުފުޅުގައި ހުރިއްޔާ ދަރިފުޅަށް އެލޯބި ލިބޭނެ” ރަޔާހީންގެ ބުރަކަށީގައި ފިރުމާލަމުން ރަމްލާ ވާހަކަދެއްކިއެވެ. ރަޔާހީނަށް ރަމްލާގެ ކޮނޑުގައި ބޯއަޅާލެވުނީ ހިތަށް ހަމަޖެހުމެއް އެދިއެވެ. ރަމްލާ އަލުން ކުރަން އިން މަސައްކަތަށް ރުޖޫޢަ ވުމުން ރަޔާހީން އެގޮތުގައި ހިމޭންކަމާއެކު ރަމްލާ ފޯށްކޮށާ މަންޒަރު ބަލަން އިނެވެ. ކުއްލިއަކަށް މޫނުމައްޗަށް ގެނައި ހަރަކާތަކާއެކު ރަމްލާގެ އަތުގައި ހިފާލިއެވެ.\n“ދައްތަ ބުނީމެއްނު އެއްކަލަ ރޭގައި ދޮންތަ މަރާލި ރޭގައި ވީޑިއޯ ކުރީމޭ ދައްތަގެ ފޯނުން. މިހާރު ކޮބާ އެފޯނު” ރަޔާހީން އަހާލިއެވެ.\nއެކޮއިއަށް ހީވޭތަ އެފޯނު މަތިން ދައްތަ ހަނދާން ނައްތާލާނެހެން. އެދުވަހު ފީރޯޒާ ދައްތަގެ އަތް ފެލާލުމަށްފަހު ފޯނު އަތުލީ. މިއުޅެނީ އެފޯނު ލާފައި އޮތްތަނެއް ނޭނގިގެން. ދައްތަ ވަރަށް ގިނަ ތަންތަން ބަލައިފިން. އެފޯނެއް ނުފެނުނު. ފަހަރެއްގައި އެއްލާލީ ކަމަށް ވެސް ވެދާނެ. އެކަމަކު ބޮޑަށް ހީވަނީ ރައްކާކުރީހެން. އެއްލާލާނަމަ ފަރުހީންގެ އެއްވެސް އެއްޗެއް ފެންނަން ނުބަހައްޓާނެ” ޔަޤީންކަމާއެކު ވާހަކަދައްކަމުން ދިޔަ ރަމްލާ ފޯށްކޮށާ ނިންމާލުމަށްފަހު ކޮޅަށް ތެދުވެ އުނގުމަތި ފޮޅާލަމުން ބުންޏެވެ.\n“އެފޯނު ލިބިއްޖެއްޔާ އަހަރެމެން ދެން އިތުރު ކަމެއް ކުރާކަށް ނުޖެހޭނެ. ފެންނާނެ ނަމައޭ ހިތަށް އަރާ” ރަޔާހީން ބުނެލިއެވެ.\n“ދެރަނުވޭ. މިފަހަރު މޮޅު ލިބޭނީ އަހަރެމެންނަށް. އެކަމެއްގައި ހަޤީޤަތް އެކުލެވޭ ކަމެއްގެ މައްޗަށް ދޮގުތަކެއް އަޅާ މަތިޖެހިޔަސް ކޮންމެސް އެއްދުވަހަކުން ހަޤީޤަތް ފަޅާއަރާނެ. އެދުވަސް އޮތީ ވަރަށް ކައިރީގައި” ރަމްލާ ރަޔާހީންގެ ބުރަކަށީގައި ފިރުމާލިއެވެ.\nބޯކޮށް ވެހެމުން ދިޔަ ވާރޭއިން ބިންގަނޑު ތެންމަމުން ވަޅުގަނޑު ހެދެމުން ދިޔައެވެ. ބޫންއަޑު އަލާފައި ޖެހެމުން ދިޔަ ވައިން ދިރޭ މަޚްލޫގެއް ވިއްޔާ އޭއްޗެއްގެ ކަންފަތްތައް ފަޅައިގެންދާހާ ވެއެވެ. އިރުއޮށްސުނުތަނާ ވެހެންފެށި ވާރޭ އަށް އަދި ބަދަލެއް ނާދޭއެވެ. ސޯފާގައި އޮށޯވެގެން އޮވެ ފޯނުން ޗެޓް ކުރަމުންދިޔަ ވިކްޔަންގެ ތުންފަތްމަތީގައިވީ ހިނިތުންވުމެކެވެ. ބަދިގެއިން ނިކުތް ރަޔާހީނަށް މިމަންޒަރު ފެނުމުން ހިތުގައި ހަސަދައިގެ އޮއިވަރެއް ހިނގާލިއެވެ. ރަޔާހީން ވިކްޔަން އަށް ބަލަން ހުރި މަންޒަރު ކޮޓަރިން ނިކުތް މައިސަރާ އަށް ފެނުމުން ރަޔާހީން ދެކެ ހިތްހަމަނުޖެހުނެވެ.\n“ވިކީ ދަރިފުޅާ! އިޝާ ނަމާދު ނުކޮށް ދޯ ތިއޮތީ. މިހާ ބޯކޮށް ވާރޭ ވެހޭއިރު މިސްކިތަކަށް ނުވެސް ދެވޭނެ. މޫސުން ވަރަށް ސަކަރާތް. ޔެލޯ އެލާރޓް ނެރެފައި އޮތީ. އެހެންވީމަ ދޭ ކޮޓަރިއަށް އަރަން. އޮފް ދުވަސްވީމަ ގޭގައި އޮންނަން ޖެހުނަސް ވަގުތަށް ނަމާދުކުރަން ވާނެ” ލައްބައޭ ބުނުމަށްފަހު ރަޔާހީން ކުރިމަތިން ފޯނަށް ބަލަމުން ހެމުން ދިޔަ ވިކްޔަން އެންމެ ފަހަރަކު ވެސް ރަޔާހީނަށް ބަލާނުލައެވެ. ރަޔާހީން ހިތުގައި އިންތިހާ އަށް ރިއްސާލިއެވެ. ލޮލުން ވެއްޓުނު ކަރުނަތިކި އެއްއަތުން ފޮހެލަމުން ތުންފަތަށް ހިނިތުންވުމެއް ވެރިކުރުވިއެވެ.\n“އަހަރެންގެ ކުށެއް ނެތްކަން ވަރަށް އަވަހަށް ކޭވީ އަށް އެނގިގެންދާނެ. އެދުވަސް ވަރަށް އަވަހަށް އަންނާނެ” ރަޔާހީން ހިތާއި ހިތުން ބުނެލިއެވެ.\n“ހީން ކިހިނެއްވެފައި ތިތާ ތިހުންނަނީ. އައިސް އިށީނދެބަލަ” ރުންކުރު ގޮތަކަށް ރަޔާހީނަށް ގޮވާލަމުން މައިސަރާ ބުނެލިއެވެ.\nރަޔާހީން މަޑުމަޑުން އައިސް ގޮނޑިގައި އިށީނުމުން މައިސަރާ މޭޒުމަތީގައި އޮތް މެގަޒިންއެއް ހުޅުވާލަމުން އެ ކިޔަންކަމަށް ހެދުނެވެ. މާގަޔާވެގެން ރަޔާހީނާއި ވާހަކަދައްކާހިތެއް އެއްގޮތަކަށް ވެސް މައިސަރާ ނުވޭއެވެ.\n“މިހާރު ބޭބެ ގެއަށް ފޮނުވާލީތަ” ރަޔާހީނަށް ބަލާވެސްނުލާ މެގަޒިންއަށް ނަޒަރު ހުއްޓާލައިގެން އިނދެ މައިސަރާ އަހާލިއެވެ.\n“ނޫން. އެކަމަކު ވޯރޑަށް ނެރެފި. ވާހަކަ ނުދެއްކެޔޯ. އެއްފަރާތް ޕެރަލައިޒްވީމަ ދެން ގޮނޑީގަޔޯ އަބަދު އިންނަން ޖެހެނީ. ބައްޕަ ދޫކޮށްލީމަ މާކް ގެ ވެޑިންގް ކަންތައް އެކޮޅުން ނިންމާފައި އަންނަ ކަމަށް އިރުފާން ބުނި. ޔޫމީ ގެ މަންމަ އާއި ބައްޕަ ވެސް އެކޮޅުގަ ދިރިއުޅެނީ. އެހެންވެ” ނިޔަފަތި ހަފަމުން ރަޔާހީން މައިސަރާ އަށް އޮޅުން ފިލުވާ ދިނެވެ.\n“އެހެންތަ. ރަޔާހީން ކައިފިންތަ” މައިސަރާ އަހާލިއެވެ. ރަޔާހީނަށް ޖަވާބެއް ނުދެވިގެން އުޅެނިކޮށް ކިރުތައްޓެއް ހިފައިގެން އައިސް ރަޔާހީން ކައިރީގައި މަހާ ޖައްސާލިއެވެ.\n“ހީންދައްތައަށް އެނގޭތަ؟ މީތި މާއްކޮ އެކަނި ގިރައިގެން މިއައީ. ރަހަ ބަލާލަބަލަ” ކިރުތަށި ރަޔާހީންގެ ތުނބުގައި ޖައްސާލަމުން މަހާ ބުނެލިއެވެ. މަހާ އެހާ ލޯބިކޮށް ވާހަކަދެއްކުމުން ފޮތް ލައްޕާލާފައި ރިމޯޓް ނަގާ ޓީވީ އޮން ކޮށްލަމުން މައިސަރާ ވެސް މަހާ އަށް ބަލާލިއެވެ.\n“ދައްތަމެން އެނބުރި އައިމަ ވިކީ އާއި ނިހާ ގެ ކައިވެނީގެ ކަންތައް ހަމަޖައްސާނަން. ވިކީގެ ބައްޕަ ބޭނުމެއްނުވޭ ލަސްކުރާކަށް” ކުއްލިއަކަށް ރަޔާހީން ކިރުތަށިން އެތިފޮދެއް ގޮހޮރަށް ނުދަނީސް މައިސަރާ ފެށި ވާހަކައަކުން ކޮށްއަރައިގަނެގެން ކެއްސައިގަތެވެ. މައިސަރާ ވެސް ރަޔާހީނަށް ބަލާލަމުން ފާޑަކަށް ހީލިއެވެ.\n“މަންމި ކީއްކުރަން ދޮންބެގެ ކައިވެނި ނިހާދައްތަ އާއި ކުރުވަނީ. މާއްކޮ ބޭނުމީ ދޮންބެ……” މަހާ ބުނަން އުޅުނު ބަސް ކެއްސަމުން ދިޔަ ރަޔާހީން ހުއްޓުވިއެވެ. ކޮޓަރިން ނިކުތް ވިކްޔަން އަށް އެވާހަތައް އަޑު އިވުމުން ހިތަށް އުނދަގޫތަކެއްވިއެވެ. އަނބުރާލާފައި ކޮޓަރިއަށް ވަން މަންޒަރު ބަދިގެއިން ނިކުތް ރަމްލާ އަށް ފެނުނެވެ.\n“ހީންދައްތަ މިހާރު އޯކޭތަ؟ ހިނގާބާ މާއްކޮ ކޮޓަރިއަށް ދާން” ރަޔާހީން އަތުގައި ހިފާ ދަމަމުން ވިކްޔަންގެ ކޮޓަރި ހުރަސްކޮށް އެކޮޓަރިއާއި ޖެހިގެން އެއްކޮޓަރި ދޫކޮށް ހުރި ކޮޓަރިއަށް ވަނެވެ. ރަނގަޅަށް ދޮރު ނުލެއްޕި ހުރި ދޮރު ދޭތެރެއިން އެނދުގައި ދެއަތުން ބޮލުގައި ހިފަހައްޓާލައިގެން އިން ވިކްޔަން ރަޔާހީނަށް ފެނުނެވެ. އެވަގުތު ރަޔާހީނުގެ މޫނު މައްޗަށް އެރި ކުލަވަރު ވެސް ބަދިގޭ ދޮރުމަތީގައި ހުރި ރަމްލާ ކިޔަވާލިއެވެ.\n“ހީންދައްތާ ހިނގާބާ ފިލާ ކުޅެން. ވިއްސާރަ ދުވަސްތަކުގައި ގޭގައި ތިބެ މިގޮތަށް ކުޅެން ވަރަށް މަޖާވާނެ. މާއްކޮ ދާނަން ކޮޓަރިން ބޭރަށް. ހީންދައްތަ އެނދުމަތީގައި ބާލީސް އަތުރާފަ ރަޖާ އަޅަންވީ. ދެން ކޮޓަރީގެ ކޮންމެސް ތަނެއްގައި ހީންދައްތަ ފިލާނީ. މާއްކޮ ބޭރުން އަންނައިރު ނޭނގޭނެ ދޯ އެތާ އޮތީ ހީންދައްތަ ކަމެއް ނޫނީ ބާލީސްތައް ކަމެއް. އެއްވެސް ހަރަކާތެއް ނުކޮށް އޮޮންނާނީ. މާއްކޮ ދިމާކުރެވުނިއްޔާ މާއްކޮ އަށް ޕޮއިންޓެއް. ނުކުރެވުނިއްޔާ ހީންދައްތަ އަށް. އޯކޭދޯ” ރަޔާހީން ހީލަމުން އެކަމަށް އެއްބަސްވިއެވެ. ގުރުއަތުން ނަގައިގެން އެންމެ ފުރަތަމަ ޖެހުނީ މަހާ ބޭރަށް ނިކުންށެވެ.\nމަހާ ނިކުތުމުން ރަޔާހީން އެނދު ހުސްކޮށްލުމަށްފަހު ބާލީސްތައް ވަށާ ޖަހާލީ މެދު ހުސްވާ ގޮތަށެވެ. އެއަށްފަހު ކުޑަކުއްޖަކަށް ވެގެން ވީހާވެސް ކުޑަވެގެން ބާލީސްތަކުގެ މެދުގައި ރަޔާހީން ސަޖިދައަށް ކަހަލަ ގޮތަކަށް އޮތެވެ. އެއަށްފަހު ގައިމަތީގައި ދެ ބާލީސް ބޭއްވުމަށްފަހު ބާލީސް މަތިން ރަޖާ އަޅާލިއެވެ.\nބޭރުގައި ހުރި މަހާ އިނގިލީގައި ދަތް އަޅާލަމުން ޖީބުން މައިސަރާގެ ފޯނު ނަގާ ވިކްޔަން އަށް ގުޅާލިއެވެ.\n“ދޮންބޭ. މާއްކޮ ފިލާކުޅެނީ މި” މަހާ ކޮޓަރިން ބޭރުގައި ހުރެ ވިކްޔަން ފޯނު ނެގުމުން ބުނެލިއެވެ.\n“އައްދެ. ދޮންބެއަކަށް ނުވެސް އެނގޭ. ކާކާ އެކުގައި ތިކުޅެނީ” ލޯތްބާއެކު ވިކްޔަން މަހާ އާއި ވާހަކަދެއްކިއެވެ.\n“ޖެހިގެން ހުރި ގޭ ބަކުރުބެ އާއެކު. ކަމޯން ދޮންބޭ. ދޮންބެއަށް ވެސް އެނގޭނު މާއްކޮ ފިލާކުޅެނީ ދޮންބެއާއި އެކުގަކަން. އަވަހަށް އާދޭ ހޯދަން މާއްކޮ ކޮޓަރިއަށް” މަހާ ޝަކުވާގެ ރާގަކަށްް ބުނެލިއެވެ.\n“އޯކޭ އޯކޭ ދޮންބެގެ ޕްރިންސަސް. މިދަނީ މިހާރު” އެހެންފަހަރު ތަކެކޭ ވެސް އެއްފަދައިން މަހާ ގެ ތުއި އަޑުން ވިކްޔަން ކައިރީގައި ކަމަކަށް އެދުމުން ދެކޮޅު ހަދަން ނުކެރި ފޯނު ކަކުލުން މައްޗަށް ހުރި ސޯޓްބުރީގެ ޖީބަށް ކޮށްޕާލަމުން ކޮޓރިން ނިކުމެ މަހާގެ ކޮޓަރިއަށް ދިއުމަށް ހިނގައިގަތެވެ.\n“ހޫމމމ…. އަޅެ ކޮބާތަ ދޮންބެގެ ޕްރިންސަސް……” އެނދުގައި އަމިއްލ އަށް ފޮރުވިގެން އޮތް ރަޔާހީންގެ ދެލޯ ވިިދައިގަތީ ދާދި ކައިރިން ވިިކްޔަންގެ އަޑު އިވުމުންނެވެ. އަވަހަށް ތެދުވަން ވެސް ހިތަށް އެރިއެވެ. ނަމަވެސް ވިކްޔަންގެ ރުޅިމޫނު ދެކެން ބޭނުންނުވާތީ ދެލޯ މަރާ ބާރުކޮށްގެން އޮތީ ނޭވާ ހިފަހައްޓާލައިގެންނެވެ. އަލަމާރި އާއި ކަބަޑާއި ދެމެދުގައި އަނގަމަތީގައި އަތް އަޅައިގެން މަހާ ހީލަހީލަ ހުއްޓެވެ.\n“ޔޭ ދޮންބެ މޮޅުވީޔޯ….. އަވަހަށް ތެދުވޭ” ރަޔާހީން ގައި މައްޗަށް ޖެހިގަންނަމުން ވިިކްޔަން ހުރިހާ ބާލީސްތަކާއި ރަޖާގަނޑު ފަހަރަކު އެއްޗެއް ކަމަށް އުކަން ފެށިއެވެ. އެންމެފަހަށް އޮތް ރަޖާ ހިއްލާލުމާއެކު ވިކްޔަން ހުއްޓުން އެރީ ދެލޯ މަރާލައިގެން އޮތް ރަޔާހީން ފެނުމުންނެވެ. ޒަމާންތަކަށްފަހު ރަޔާހީންގެ މޫނު އެހާ ކައިރިން ފެނުމުން ހިނދުކޮޅަކަށް ނަމަވެސް އޭނާ އަމިއްލަ ނަފްސުމަތިން ހަނދާންނެތުނެވެ. މަޑުފިޔާތޮށި ކުލައިގެ ތުންފަތަށް ވިކްޔަންގެ ނަޒަރު ހުއްޓުމާއެކު އެއް އަތް ހިއްލާލެވުނީ އެތުންފަތުގައި ބީހިލުމަށް ހިތް އެދުނު ވަރުންނެވެ. ތުންފަތާއި ވިކްޔަންގެ މޫނު ދާދި ކައިރިވެފައި ވަނިކޮށް ކުއްލިއަކަށް ސިހުނީ ކެމެރާއެއްގެ ފްލަޝް ކެނޑިގެން ދިޔަ އަޑުންނާއި މޫނަށް އެޅިގެން ދިޔަ ހުދު އައްޔަކުންނެވެ. އެވަގުތު ވިކްޔަން އާއި ރަޔާހީން އެއްކޮށް އެދިމާލަށް ބަލާލިއެވެ. އޭރު މަހާ ކެމެރާ ހިފައިގެން ދުވެފައި ކޮޓަރި ދޮރު ލައްޕާލަމުން ނިކުންނަނީއެވެ.\nވާރޭގެ އަޑު ހިނދެއް ހިނދަކަށް ގަދަވަމުން ދިޔައިރު ވިިކްޔަން ހުރީ އެނދު ކައިރީގައި ކޮޅަށެވެ. ރަޔާހީން އެނދުގައި އިށީނދެ އިން އިރު އިރުކޮޅަކާ ވިކްޔަން އަށް ބަލާލަނީ އެދުލުން ލޯބިން ބަހެއް ބުނޭތޯއެވެ. ނަމަވެސް ހަމަހިމޭންކަމުގައި ވަގުތުކޮޅެއް ހޭދަވެގެން ދިޔައިރު ވެސް ދެމީހުން ކުރެން އެކަކު ވެސް އެއްޗެއް ނުބުނެއެވެ. އެންމެފަހުން ވިކްޔަން ކޮޓަރީ ދޮރާއި ހަމައަށް ގޮސް ހުއްޓިލިއެވެ.\n“ވީ ކަމެއް ވީ. އެއީ އަހަރެންގެ ކޮއްކޮގެ ލާނެއްކަން. ރަނގަޅަށް ވެސް އަހަރެން ހީކުރީ މާއްކޮ ކަމަށް. އަދި ބުނަން ރަނގަޅު ވާހަކައެއް. އަހަރެންގެ ކުޑަ ކޮއްކޮ މެދުވެރިކޮށް އަހަރެންގެ ދިރިއުޅުމަށް ވަންނަން މަސައްކަތްނުކުރޭ. އަހަރެންގެ ހަޔާތުން ތި ބޭވަފާތެރި ، މުޑުދާރު އަންހެނާ އަށް ޖާގައެއް ނެތް. ސޯ ޕްލީޒް ސްޓޭ އަވޭ ފްރޮމް މީ” ވިކްޔަން ދޮރުހުޅުވާލާފައި ނިކުތުމުން ރަޔާހީން އެއްޗެއް ބުނަން އަނގަ ހުޅުވާލިއެވެ. ނަމަވެސް އެ އަނގަ ލައްޕާލަން ޖެހުނީ ކޮޓަރީ ދޮރުފަތް ލެއްޕިގެން ދިޔަ ބާރު އަޑުފަށްގަނޑުންނެވެ.\n“ކޭވީ! ޕްލީޒް….. އެންމެފަހަރަކު ވެސް ލޯބިން ބަހެއް ކިޔާބަލަ. އަހަރެން ނުބުނަމޭ މާއްކޮ ކައިރީގައި މިކަހަލަ ކަަމެއް ކުރާކަށް. އަހަރެން ނުވަމޭ ބޭވަފާތެރި. އަހަރެންނަށް މުޑުދާރު ކަމެއް ކުރީ ހަމައެކަނި ކޭވީ އާއެކު. އެކަން ކޭވީ އަށް ވެސް އެނގެއެއްނު. ދެން؟ މިހުރިހާ ބަސްތަކެއްވީ ރަޔާހީން ހިތު ތެރޭގައެވެ. ދެލޮލުން ވެއްޓުނުކަރުނަތިކި ފޮހެލުމަށްފަހު ރަޔާހީން އެކޮޓރިން ނިކުމެ ހިނގައިގަތީ ބިތްދޮށު ފަރާތުގައި މައިސަރާގެ މަސައްކަތުން ހައްދާފައިވާ ބަގީޗާ އަށް ދިޔުމަށެވެ. އެތަނުގައި ދެތިން ހިލަ ގޮނޑި ހުރި އިރު ރަޔާހީން އިށީނީ ހިޔަލުގައި ހުރި ގޮނޑީގައެވެ. ބަގީޗާ ތެރޭގައި ހެދިފައި ހުރި އެކި ވައްތަރުގެ މާ ގަސްތަކުން ދުވަމުން ދިޔަ ވަހާއި މަޑުމަޑުން އެއްރާގަށް ވެހެމުންދިޔަ ވާރޭ ފެނާއި އެކުވަމުން ސަރަހައްދުގައި ހިފާލާފައި ހުރި ކަޅުވެލީގެ ވަހުން ކުޑަކޮށް މޭނުބައި ކުރާ ކަހަލަ ގޮތެއް ވިޔަސް އެތަނުން ތެދުވެގެން ދާކަށް ރަޔާހީން ިގަސްދެއް ނުކުރިއެވެ. ދެކަކުލުގައި އަތް އަޅުވާލައިގެން ދެފައި ގަޔާ ކައިރިކޮށްލައިގެން އިން އިރު ބޯ ފާރުގައި ޖައްސާލައިގެން އިނީ މޫނު މައްޗަށް ވާ ގޮތަށެވެ. ދާދި ދެންމެއަކު ކަންތައް ހިނގާ ދިޔަ ގޮތް ހިތަށް އެރުމުން ދެލޯ ފެންކަޅިވެ ރޮވޭގޮތްވިިއެވެ. ކުއްލިއަކަށް ސިހުނީ އޭނާގެ ކޮތާފަތުގައި މީހަކު އަތް ޖައްސާލިހެން ހީވުމުންނެވެ. ސިހިފައި ދެލޯ ހުޅުވާ ބަލާލިއިރު ދާދި ކައިރީގައި އިން ބީހާލް ރަޔާހީންގެ ކަރުނަތައް ފޮހެދިނީއެވެ.\n“އަބަދުވެސް ހީންގެ ކަރުނަތައް ފޮހެދެން ކައިރީގައި އިންނާނަން. ހީން އަހަރެންނަށް މާފް ކުރޭ” ބީހާލް ދެރަވެލާފައި ބުނެލިއެވެ.\n“ބީ ކޮންކަމަކާއި މާފަށް ތިއެދެނީ. އަހަރެން ކައިރީގައި ދޮންތަ އަށް ވީގޮތްތައް ކިޔާދިނީ ބީ އެއްނު. ގޮތެއް ނިންމަން ބީ އަހަރެންނަށް ދޫކޮށްލީނުން. މިގޮތަށް މިކަންތައް ކުރާށޭ ބުނެ ބީ މަށަށް މަޖުބޫރު ކުރިންތަ؟ ނުކުރަމެއްނު. މިގޮތަށް ކަންތައްކުރަން ލަފާ ދިނީ ވެސް އަހަރެން. ވީއިރު ބީ ކީއްވެ މާފަށް ތިއެދެނީ” ރަޔާހީން ރޮވިފައިވާ އަޑަކުން ބުނެލިއެވެ.\n“ހީން ތިގޮތަށް ހިތާމަ ކުރާ މަންޒަރު ބަލަން ވަރަށް އުނދަގުވޭ. ވަރަށް ދެރަވެސްވޭ. ހިތަށް އަރާ އަހަރެން ވިކްޔަން އާއި ބައްދަލުކޮށް ހުރިހާ ހަޤީޤަތެއް ކިޔާދޭންވީއޭ. އޭރުން މިހާރު ހީން ގެ މޫނުމަތިން ތިފެންނަ މާޔޫސްކަން ފިލާ ބަދަަލުގައި އުފާވެރިކަން ފެންނާނެ” ބީހާލް ބުނެލިއެވެ.\n“ނޫން….ނޫން ބީ… އެހެން ކަންތައް ނުކުރާތި. މިހުރިހާ ދުވަހު ވެސް ކެތްކުރީނު. އަދި މިހާރު މިވަނީ އަހަރެމެންގެ މަންޒިލާ ހަމައަށް ވާސިލްވުމާއި ދާދި ކައިރިވެފަ. ކުށްވެރިންނަށް އޭގެ އަދަބު ލިބެން ގިނަ ވަގުތެއް ނެތް. އެހެންވީމަ އެގޮތަށް އެކަން ވަން ދެން މަޑުކުރޭ. އަހަރެން ކޭވީ އަށް ހުރިހާ އެއްޗެއް ކިޔާދޭނަން. އަހަރެންގެ ބަހަށް ކޭވީ އިތުބާރު ނުކޮށްފިއްޔާ އަހަރެން ފުރައިގެން ދާނީ މާމަމެން ކައިރިއަށް” ރަޔާހީން އޭނާ ރާވާފައިވާ ގޮތް ބީހާލް އާއި ޙިއްސާ ކުރަމުން ވާހަކަދެއްކިއެވެ.\n“އެންމެރަނގަޅު. އެކަމު ހީން ދާނީ ވިކްޔަންގެ އަނބެއްގެ ގޮތުގައި. އެ ޔަޤީންކަން އަހަރެން މިދެނީ” ބީހާލް ހީލަމުންިބުނެލިއެވެ. ރަޔާހީން ވެސް ހީލިއެވެ.\n“ބަފާކަލޭގެ ހުންނާނީ ހެއަރާފަ. އެމީހުންނަށް އުފާވެރި ދުވަހެއް އަންނާކަށް ލާހިކެއް ނޫން” ބީހާލް އެހެން ބުނުމުން ރަޔާހީން ސިހިފައި ބަލާލީ ބީހާލް އަށެވެ.\n“އެއީ ބީ ކުރިކަމެއްދޯ އެހެންވީމަ” ރަޔާހީން ހައިރާންވެފައި އަހާލިއެވެ.\nބީހާލް ބޯޖަހާލުމުން ރަޔާހީން ވަކި އެއްޗެއް ނުބުނެއެވެ.\n“ބީ ކީއްވެތަ ދޮންތަ އެހާލުގައި އުޅުނުއިރު ނުގެންދިޔައީ. ދޮންތަ އާއި ބޭބީސް ގޮވައިގެން ދިޔަނަމަ. ނޫނީ އެހެން ރަށެއްގައި ބެހެއްޓިނަމަ…” ރަޔާހީން ޚިޔާލަކަށް ގެއްލެމުން ބުނެލިއެވެ.\n“ހީން ވިސްނަބަ. އަހަރެން ކިހިނެއް ފަރޫ ގޮވައިގެން ދާނީ. އަހަރެންނަށް ހީކުރެވުނު ކޮންމެސް ދުވަހަކުން އެ އިންސާނާ ރަނގަޅުވާނެ ކަމަށް. އަހަރެން އޭނަ ފޮނުވާލާ ކޮންމެ ތީރަކުން ފަރޫ އާއި ކުދިން ސަލާމަތްކުރިން. ފަރޫ ގެންދެވެން ވެސް އޮތް. އެކަމު އެގޮތަށް ކަންތައްކުރީމަ ދެން އަރާ އަޑު މާހަޑިވާނެ. ފަރޫގެ މާމަމެން ކިހާ ދެރަވާނެ. އެކަމަކު އަހަރެން ފަހުން ވިސްނިން އެއާއިލާގެ ދުވަސް ދުއްވާލަން. އެކަމަކު ރަހާ އާއި އިރާގެ ބައްޕަ ދޯ އެއީ” ބީހާލް ރަޔާހީނަށް ކިޔާދެމުން ދިޔައިރު އެ އަޑުގައި އެކުލެވިގެން ވަނީ އިންތިހާ ދަރަޖައިގެ ވޭނެވެ.\n“ކީތްކުރާނީ…. އެގޮތަށް އެކަން ނުވިނަމަ…. އިރުފާން ގެ އެހަމަލާ ނާކާމިޔާބުވިނަމަ….. ވަގުތަށް ބީ އަށް އާދެވުނުނަމަ…. ދޮންތަ އަށް ބޭބީސް ގޮވައިގެން ސަލާމަތްވާނެ ފުރުޞަތު ލިބުނުނަމަ….. ރަޔާހީނަށް ރޮވުނެވެ. ފަރުހީންގެ މަރުގެ ވާހަކަދައްކާ ވަރަކަށް ރަޔާހީންގެ ރުއިން ވީ އިތުރެވެ.\n“ތިހުރިހާ އެއްޗެއް އަހަރެންގެ ހިތަށް ވެސް އަރާ. އަހަރެންގެ ބައްޕަގެ އެކުވެރިޔާ އަހަރެންނަށް ފާރަލީ. މިހުރިހާ އެއްޗެއް އަހަރެން ހީން އަށް ކުރިން ވެސް ކިޔާދިނީމެއްނު. ދެން މިވާހަކަ ނުދައްކަމާ. މިހާރު ހީން އާއި ރަމްލާއްތަ ވެގެން އެފޯނު ހޯދަން އުޅެންވީ. އޭރުން ވަގުތުން ހެކި ވެސް ލިބުނީނު. ނޫނީ ހީން ބުނޭ ބޭނުމީ އަނިޔާވެރިކޮށް އެ އާއިލާ ދުއްވާލަންތަ. ހީން އާއެނކޭ ބުނިއްޔާ އަހަރެން މިހުރީ ތައްޔާރަށް” ބީހާލް ދަތްކުނޑި ވިކާލަމުން ބުނެލިއެވެ.\n“ނޫން ނޫން… މީހަކު މަރައިގެން ކޮން ފައިދާއެއް ވާނީ. ޔަޤީން ދޮންތަ ވެސް ބޭނުމެއްނުވާނެ ބީ އެކަހަލަ ކަމެއް ކުރާކަށް” ރަޔާހީން ބުނެލިއެވެ.\n“ރަނގަޅަށް ތިބުނީ. ފަރޫ މިކަމަށް އޭރު އެއްބަސް ވިނަމަ އަހަރެން އެމީހުން މިދުނިޔޭން ނެތިކޮށްލާނެތާ ކިތަންމެ ދުވަހެއް” ބީހާލް ވެސް ބުނެލިއެވެ.\n“ހީން ދެން ދޭ އެތެރެއަށް. ވިކްޔަން މަންމަ ހީން އެބަ ހޯދާ. ވާރޭ ތެރޭގަ ތިގޮތަށް އިންނަންޏާ ރޯގާ ޖެހޭނީ” ރަޔާހީން މަޑުމަޑުން ގޭތެރެއަށް ވަންނަންދެން ބީހާލް ބަލަހައްޓައިގެން ހުއްޓެވެ. އެއާއެކު ވިދާލި ވިދުވަރާއެކު އޭނާ ގެއްލުނެވެ.\nދުވަސްތައް ފާއިތުވަމުން ދޭއެވެ. މައިސަރާ ކައިރީގައި ރަޔާހީން އުޅެން ފެށުމުން މައިސަރާގެ ހިތް ރަޔާހީނަށްޓަކައި ހެޔޮވާން ފެށިއެވެ. ރަޔާހީންގެ މަޑުމައިތިރިކަމާއި ހިތްހެޔޮކަމުގެ ސަބަބުން މައިސަރާގެ ހިތުން ރަޔާހީން ޖާގައެއް ކަށަވަރު ކުރިއެވެ. މާކިލް ގެ ކައިވެންޏަށް ދިހަ ދުވަހުގެ ޗުއްޓީއެއް ނަގައިގެން ވިކްޔަން އިންޑިއާ އަށް ފުރުމުން ގޭގައި އުޅުނީ މައިސަރާ އާއި ރަޔާހީން މަހާ އާއި ރަމްލާއެވެ.\n“އަންނަ ހަފްތާ ތެރޭގައި ދައްތަމެން އަންނާނެ ދޯ. ނަސީބެއްނު އެހާލުގައި ވެސް ދުނިޔޭގައި އާސިރުބެ އިންކަން. ވާހަކައެއް ނުދެއްކޭ. ހިނގާބިގާވެ ނޫޅެވޭ. އަމިއްލަ އަށް އެއްވެސް ކަމެއް ނުކުރެވޭ. ދައްތަ ހަދަ ދެރަވާނޭ” ގަސްތަކަށް ފެންދޭން އުޅުނު މައިސަރާ ކައިރީގައި އެހީތެރިވާން ހުރި ރަޔާހީނަށް ބުނެލިއެވެ.\n“މޮޅު ލިބުމުން ބައެއް މީހުން ވަރަ ފަޅައިގެން ދެބައިދޭތެރެ މެދުގައި އުދުހޭ. ހިތަކަށް ނާރާ ވަރުބަލި ވުމުން ބާރު ކެނޑި ބިންމައްޗަށް ވެއްޓޭނެ ވަގުތެއް ވެސް އައިސްދާނޭ” ރަޔާހީން މަޑުމޑުން ބުނެލިއެވެ.\n“ކީކޭ ތިބުނީ… ހީން! ކޮން ވަރައެއްގެ ވާހަކަ ތިބުނީ” ރަޔާހީނަށް ބަލާލަމުން މައިސަރާ އަހާލިއެވެ.\n“އަޅާނުލާ ސަރާދައްތައަކަށް ނުވިސްނޭނެ. ވަގުތު ޖެހުނީމަ ހުރިހާ އެއްޗެއް ވެސް އެނގޭނެ. އެދުވަސް ވަރަށް ކައިރިވެއްޖެ” މައިސަރާގެ ކޮނޑުގައި އެއް އަތުން ހިފަހައްޓާލަމުން ރަޔާހީން ބުނެލިއެވެ. އެތަނުން ރަޔާހީން ދިޔައީ މައިސަރާގެ ސިކުނޑި ސުވާލުމާކެއްގެ ތެރެއަށް ވައްޓާލާފައެވެ. ހީން ބުނި އެއްޗެއްގެ މާނަ އާއި ދޭތެރޭގައި ވިސްނަން މައިސަރާ އަށް ހުރެވުނީ ގަބުވެފައެވެ.\nދުވަހަކީ ހުކުރު ދުވަހަށް ވުމާއެކު ގޭތެރެ ފޮޅާ ސާފުކުރުމުގައި މައިސަރާ އަދި ރަޔާހީން އުޅުނެވެ. ރަމްލާ އުޅުނީ މެންދުރަށް ކެއްކުމުގައެވެ. މަހާ އޭނާގެ ޓެބްލެޓް ހިފައިގެން ކާރޓޫން ބަލަން ސޯފާގައި އޮތެވެ.\n“ހީން ތިރި ސާފުކުރޭ. ދައްތަ މިއަރަނީ މައްޗަށް. ވިކީގެ ކޮޓަރި ވެސް ސާފުކުރަންޖެހޭ އޭނަ އަންނަން ވާއިރަށް. އެހެންމީހަކު އެކޮޓަރި ސާފުކުރާކަށް ވިކީ ހިތްހަމައެއް ނުޖެހޭނެ” މައިސަރާ އެކޮޓަރިއަށް ވަންއިރު ވެސް ރަޔާހީނަށް ބަލަން ހުރެވުނީ އެތަނަށް ވަދެލަން އޭނާގެ ހިތް އެދި ގޮވާވަރުންނެވެ.\nވިކްޔަންގެ ކޮޓަރި ފޮޅާ ސާފުކޮށް ބެޑްޝީޓް ބަދަލުކުރުމަށްފަހު މައިސަރާ ނުކުތީ ހަޑިވެފައި ހުރި ބެޑްޝީޓާއި ބާލީސް އުރަތައް ހިފައިގެންނެވެ. ނަމަވެސް ޖެހިގެން ހުރި ކޮޓަރި ފެނުމުން އޭނާގެ ހިޔާލު ބަދަލުވިއެވެ. މަހާ އަށް ގޮވާލުމަށްފަހު އަތުގައި ހުރި އެއްޗެހިތައް ދިނުމަށްފަހު މެޝިނަށް އަޅަން ބުނެލިއެވެ. އަދި ތަޅުދަނޑިފަތިން އެކޮޓަރި ހުޅުވާލުމަށް އަވަސް ވެލިއެވެ. އެއީ އަބަދުވެސް ވިކްޔަން ނޫން އެހެން މީހަކު ބޭނުންކުރާ ކޮޓަރިއެއް ނޫނެވެ. އެކޮޓަރިއަށް އެހެން މީހަކު ވަނުމަށް ވެސް ވިކްޔަން އޮންނަނީ މަނާ ކޮށްފައެވެ. ފަހަކަށް އައިސް ވިކްޔަން ވެސް އެކޮޓަރިއަށް ވަންނަ މަންޒަރެއް މައިސަރާ އަށް ފެނިފައެއް ނުވޭއެވެ.\nނަމަވެސް މިއަދު މުޅި ގެ ސާފުކުރާ ދުވަހަށް ވުމުން އެކޮޓަރި އަކީ ވެސް އެގޭ ތަނަކަށް ވާތީ އެކޮޓަރި ސާފުކުރަން މައިސަރާ ބޭނުންވިއެވެ. ދޮރު އެތެރެއަށް ހުޅުވާލުމާއެކު މައިސަރާގެ ނޭފަތުގައި އައިސް ޖެހުނީ ލުއިލުއި މީރު ވަހެކެވެ. އަނދިރިކަން ވެރިވެފައިވާ ކޮަޓަރި ތެރެއަށް ވަދެލުމަށްފަހު މައިސަރާ ފާރު ކައިރިއަށް ގޮސް ލައިޓްތައް ޖައްސާލިއެވެ. އެއާއެކު މުޅި ކޮޓަރިތެރެ ހުދުކުލައިގެ ގަދަ އައްޔަކުން އަލިވެގެން ދިޔައެވެ. ފެނުނު މަންޒަރުން މައިސަރާ އަށް އަނގަމަތީގައި އަތް އަޅާލެވުނެވެ. ކޮޓަރީގެ ހަތަރުފާރަށް ވަކިވަކިން ބަލާލެވުނެވެ. އެނދުމަތީގައި އެންމެ ރުލެއް ވެސް ނެތް އިރު ކޮޓަރި ހުރީ ފޮޅާ ސާފުވެސް ކޮށްފައެވެ. ޑްރެސިންގ ޓޭބަލް މަތީގައި އަޅާފައިވާ ހުު ފޮތިގަނޑު މަތީގައި އިނގިއްޔެއް ވަރުގެ ކުޑަ ސެންޓްފުޅި އެއް ހުއްޓާ ފެނުނެވެ. މައިސަރާ ގޮސް އެނަގާ ބަލާލިއެވެ. ‘ލަކިއަރ’ ޖަހާފައިވާ އެސެންޓް ފުޅީގެ މަތި ނަގާލުމަށްފަހު ވަސްބަލާލިއެވެ. ކޮޓަރިއަށް ހުޅުވާލި ވަގުތު އެދުވީ މި ސެންޓްވަސް ކަން މައިސަރާ ދެނެގަތެވެ. ކޮޓަރިއަށް އިރުކޮޅަކު ބަލަން ހުރުމަށްފަހު އިތުރަށް ސާފުކުރާނެ ތަނެއް ނެތުމުން މައިސަރާ ކޮޓަރިން ނިކުތް އިރު ދޮރުމަތީގައި ހުރި މީހާ ފެނި ސިހުމެއް ލިބުނެވެ.\nAssalam alikum and alhamdhulillah… mi bai ves huriha kudhinnah kamudhaane kamah heekuran. mihaaru vahaka nimumakah annany mi. 🙂 🙂 🙂\nvarah baajjaveri dhuvahakah edhen\nVaaahaka v reethi…keep it up\nOhh wow masha allah v v loabi mi stry??? v happy vejje B viky n hyn marry kuruvaavaahaka bunyma thank u so much alhe heenmennah phone hoadhaidheynves B help velaadhybala, stry v v v awsome thank u sooo much4the luvly stry ushaali thank u whn nxt prt avaskolladhechey plx baajjaveri dhuvahakah edhen ly sooo much ?????❤❤❤???????\nMi vaahaka genes dheni hafthaage kithah dhuvahu\nmashaAllah,abeautifully written chapter!????\nI’m deeply in love with this story!!! waiting for an update!! ???????\nNext part anaany kon dhuvahakun\nI’m feeling so so ? bt wht can we do everything has an end bt this is one of my favorite story n youragreat writer I ❤ u r story’s n mi part ves vrh reeti ?????????????❤❤❤\nv v v v reethi mi vaahaka… when next part? waiting waiting..\nmivaahaka fashaigen kiyaalan beynun ekam baeh episode thah madhu kureekolhuge uplode kollaba madhu episode thah….plxx\nvarah reethi…….ushaail plx nunime hunna vaahaka thah nimmadheeba..any way thanks u\nVrh reethi mi story kuriahdhaa goi. . .❤\nWhn next part ??? Waiting . . Waiting\nplx thankolheh avahah upload kohladhyba\nalhey ushaa dhn konirakn story up kohdheyny today up kohdheynah tha??? varah reethi mi story\nwhen next part???? haadha lahey….. waiting……….plx plx up kohladhiibala..\nބީޓީއެސް އެންޑް ބަންގްޓަން ގަރލްސް (10)\nއެހެނިހެން މަޖާ ލޯބި December 17, 2020\nލޯބި May 21, 2018


Adhurey Jameel Ah : Raeese Nasheed Ge Kibain Hiyvaru Libigathumah Bunun Eii Jokeh! - Vaguthu\nއަދުރޭ ޖަމީލަށް: ނަޝީދުގެ ފަރާތްޕުޅުން ހިތްވަރު ލިބިގަތުމަށް ބުނުން އެއީ ޖޯކެއް!\nޕީޕީއެމް ނައިބު ރައީސް އަދި ރައްޔިތުންގެ މަޖިލީހުގެ ފޮނަދޫ ދާއިރާގެ މެންބަރ އަބްދުއްރަހީމް އަބްދުﷲ (އަދުރޭ) ކުރީގެ ނައިބު ރައީސް ޑރ. މުހައްމަދު ޖަމީލަށް ވަރަށް ބޮޑަށް ފާޑު ވިދާޅުވެއްޖެއެއެވެ.\nއެގޮތުން މިއަދު އަބްދުއްރަހީމް ކުރެއްވި ޓްވީޓެއްގައި ވިދާޅުވީ، ރައީސް ނަޝީދަކީ އިސްލާމް ދީނަށް ހަޖޫޖަހާ ބޭފުޅެއް ކަމަށް ކުރިން ވިދާޅުވުމަށްފަހު މިއަދު އެމަނިކުފާނުގެ ކިބައިން ނަމޫނާ ލިބިގަތުމަށް ބުނުން ވާނީ ޖޯކަކަށް ކަމަށެވެ.\n"އިސްލާމްދީނަށް ހަޖޫ ޖަހާ ރަސޫލާ ޞައްލަﷲ އަލައިހި ވަސައްލަމައަށް ފުރައްސާރަކޮށް، ކީރިތި ޤުރުޢާނުގައި ހުރި ހުކުމްތަކަށް ފާޅުގައި ދެކޮޅު ހަދާ، އަދި އެއީ އިސްލާމީ ޤައުމެއްގައި ވެރިކަން ކުރުމަށް ކުފޫ ހަމަނުވާ މީހެއްކަމަށް ތިމަންނާ އަމިއްލައަށް ބުނެފައި، މިއަދު އޭނާގެ ފަރާތުން ހިތްވަރު ލިބިގެން، ދީނޭ ކިޔައިގެން ވާހަކަ ދެއްކުމަކީ ޖޯކެއް،" އަބްދުއްރަހީމް ކުރެއްވި ޓްވީޓުގައި ވެެއެވެ.\nއަބްދުއްރަހީމް އެ ޓްވީޓު ޑރ. ޖަމީލަށް އަމާޒުކޮށްފައިވަނީ ރޭ ވީޓީވީގެ ޕްރޮގްރާމްއެއްގައި ކުރީގެ ރައީސް މުހައްމަދު ނަޝީދަށް ވަރަށް ބޮޑަށް ތައުރީފްކުރައްވާ ޑރ. ޖަމީލް ވާހަކަފުޅު ދެއްކެވުމާއި ގުޅިގެންނެވެ. އެ ޕްރޮގްރާމްގައި ޑރ. ޖަމީލް ވަނީ "ރައީސް ޔާމީންގެ އަނިޔާވެރިކަން" ކަރުނަ އާއި އެކު ހިއްސާ ކުރައްވާފައެވެ.\nރައީސް ސޯލިހަކީ ބޭރުގެ އެޖެންޓެއް ކަމަށް ޖަމީލް ތުހުމަތުކޮށްފި\nއޮކްޓޯބަރ 15, 2018 21:50\nނަޝީދުގެ ހުރިނުލަފާކަން ޖަމްބެ ހަނދާންނެތުނީ އެއަށްވުރެ ނުލަފާމީހަކާޖެހުނީމާކަން ޔަގީން!\nއޮކްޓޯބަރ 15, 2018 21:52\nތީ ހަމަ ތެދު. ރުހެންޏާ އޯކޭ!\nއޮކްޓޯބަރ 15, 2018 21:57\nޢަބްދުައް ރަހީމް ހަދާ ހިސާބު ވެސް މީހުންނަށް ވީ ޖޯކަކަށް\nއޮކްޓޯބަރ 15, 2018 22:27\nވަރަށް ބޮޑު ތެދެއް. އަސްލު ޖަމީލަކީ ވެސް އަސްލު ޖޯކެއް. އަދި އުސޫލެއް ނެއް ހަމައެއް ނެތް މީހެއް\nއޮކްޓޯބަރ 15, 2018 23:21\nނަސީދުގެ ފަރާތުން ހިއްވަރު ލިބިގެންނެއް ނޫއްތަ މައުމޫން ސަރުކާރުން ވަކިވެ ޖަމީލަ މެން ގައުމީ ޕާޓީ އުފެއްދީ. ހަމައެކޯލިސަން ތެރޭން ނޫންތޯ 2008ގަ ނަސީދު ވެރިކަމައް އައީވެސް.\n2008 - 2012 ދޭތެރޭ ހަމަނަސީދު ފަރާތުން ހިއްވަރު ލިބިގެންނޫންތޯ ދެއިރު ދެދަޅައް ޖަމީލުމެން ހައްޔަރުވީ.\nޜ.ޔާމިން ވިއްޔާ ރަގަޅުތާ ޖަމީލް ކުޑަ ގޮޅިއައް ނުލާ ފުރައިގެންދާންދެން ނޭގޭކަމައް ހަދައިގެން އޮތީ. އެހެންނޫންނަމަ އަދިވެސް ޖަމީލުމެން ކޯޓުން ސަލާމަތް ނުވާނެއްނު.\nހިއްވަރު އާކޮއްގެން ތިބޭ، މާލަސް ނުވެ އަރާ ހަމަކުރާނެ.\nއޮކްޓޯބަރ 16, 2018 00:31\nއެއީ ހަމައެކަނި ޖޯކެއްނޫނެވެ. އެއީ ނުބައިނުލަފާ ޖައްބާރު ކަމުގެ ކޮޅުނެތް ކޮޅެވެ.\nއޮކްޓޯބަރ 16, 2018 01:40\nއޮކްޓޯބަރ 16, 2018 06:47\nނަޝީދު އަދިމަރެއްނުވޭ. އޭނާއަށްވެސް އޭނާކުރި ނުބައިކަންތަށްތަކަށް މައާފަށްއެދި ތައުބާވުމުގެ ފުރުސަތު އެބައޮތް. މީހަކު ކުރި ނުބައިކަމެއްގެ ވާހަކަދައްކައިގެން ލިބޭނެ ފައިދާއެއް ނެތެވެ.\nއޮކްޓޯބަރ 16, 2018 06:53\nއަބްދުއްރަހީމް މަރުނުވާނެތައް މިއަދުގެ އުފަޅައްޓަކާ އިތުރުފުޅު ނަހައްދަވަ މަރުވާނެވަގުތެއް ނޭގޭނެ މިއަދު ސިއްރުހެކިހޯދާއިގެން ސަޅާމަށް ވެދާނެ މާދަމާ ނަރަކައިން ސަޅާމަށް ވާން ހެކިދޭނެމީހަކު ވާނެތޯ ކަޅުފައިސާއްވެސް ނުޅިބޭނެ ނޫންތޯއޭ ވިސްނާ\nއޮކްޓޯބަރ 16, 2018 08:12\nއަދުރޭގެ ހިސާބު ތިއަރީ ބޭނުން ކޮށްގެން ސިއްރު ހެކި އުފެއްދީ.\nއޮކްޓޯބަރ 16, 2018 09:37\nކަރުނަޔޭ؟ އަހަރެން ހަމަ ހިތަށްއަރާ އެބައިމީހުންނަށް ކަރުނަޔަކީ ކޮބައިކަން އެގޭބާއޭ؟


Mohamed Siruhan: ޖާރިޔާތައް ވިހައިފި\nރަސްގެފާނު ވަރަށް ވަރުގަދަ އަމުރެއްނެރެފިއެވެ. މާދަމާ ވާރޭ ވެހޭއިރު ޤައުމުގެ އެއްވެސް ރައްޔިތަކު އޭގެން ފެން ނުބޯށެވެ. ބޮއެފިމީހަކު މޮޔަވާނެއެވެ. އަދި ނިންމާލަމުން ބުނެފައިވެއެވެ. އެއްވެސް މީހަކީ އަބަދު ހަމައިގާ ހުންނަށް ބޭނުންވާނެ މީހެއް ނޫނެވެ.\nވާރޭވެހެން އުޅޭތީވެ ދަނޑުވެރީން އެދުވަހު އުޅުނީ ވަރަށް ބުރަކޮށެވެ. ފަސްގަނޑުޖަހާ މުޑުވައްތައް ރުވާ ހަދައިފިއެވެ. ޖެހިގެން އައިދުވަހު ރަސްގެފާނު ބުނިގޮތަށް ވާރޭވެހިއްޖެއެވެ. ދަނޑުތަކަށް ފުދޭވަރަށް ވެހުނެވެ. އެންމެ ހައިރާންވީ ކަމަކީ ރަސްގެފާނުގެ އަމުރާ ޚިލާފަށް މުޅި ޤައުމުގެ ހުރިހާ ރައްޔިތުން އެފެނުގެ އިސްތިޢުމާލު ކުރީމައެވެ. ހުރިހާ އެންމެންނަށް އެހެން ރާއްޖެއަކަށް ހޭލެވުނީއެވެ. ގުރައިދޫއަށް ފޮނުވާލަން ޖެހުނީ ހަމައެކަނި ރަސްގެފާނުކަމުން، އެންމެފަހުން ރަސްގެފާނުވެސް އެފެން ބޮޔެ އުސްމިންތަކަކަށް އަރައިފިއެވެ.\nދުވަސްކޮޅެއްގެ ތެރޭގައި ދަނޑުތަކުގައި ގަސްތައް ފަޅައި މާތައް ފޮޅިއްޖެއެވެ. ނޫރާނީ މާތައް ފޮޅުނީއެވެ. ބުލްބުލްތަކާއި ކޮކާތަކާއި މާބުރާއި ބަނޅިދުތައް ހައްޓަކު ހެވެއްނެތެވެ. އެސޮރުމެއްނަށް ހޫރުންތައް ލިބުނީއެވެ. މާބުރުތަކުގެ ލަޝްކަރުގައިވާ އެއް ޑޮޓު ޖެހި މާބުރާއި ދެ ޑޮޓުލީ މާބުރުތައް ހަތިޔާރުތައް ސާފުކޮށް އަތުކުރި އޮޅާ ގަމީސް ބޭލިއެވެ. މީރުވަސް ދުވާމާތައް ފޮޅި މުޅި ބަގީޗާ އެއްވަސް ކޮށްފިއެވެ. ތަފާތުވައްތަރުގެ ރީތި މާތަކުން ބަލާލި މީހަކަށް ވާނެގޮތް އެނގޭނީ ގޮސްބެލީމައެވެ. ޖައްވުގައި ޖެހޭވަޔާއިއެކު ބަގީޗާގައި ހަރަކާތްތެރިވަމުންދާ މަލުންނާއި މޯޅިވެ އަމަލުވެގެން ވެއްޓިފައި ވާމާތަކުން ރެޔާއިދުވާލު ފޮނިބޮމުން ދާ މާބުރުތަކާއި މިނިވަން މާތަކުން ފޮނިބޯ ބަޅިނދުތަކުން މުޅި ބަގީޗާ ފަޅުފިލާފައި ވާވަރުން ލަދުން ބަލާލަން ނުކެރެއެވެ. ޒިޔާރަތްކުރާމީހުން ގިނަކުރުވުމަށް އެތަނަކީ ސުވަރުގެކަމަށް އަހަރެން ސިފަކޮށްފާނަމެވެ. ބަގީޗާގެ ގަސްތަކުގެ މޫތަކުން އެއްގަސް އަނެއްގަހާއި ގުޅިފައިވާ ފަދައިން، އެއްމަލުން އަނެއްމަލުން ފޮނިބޮމުންދާ މާބުރުތަކުގެ ސަބަބުން ވަނީ އެއްމާ އަނެއްމަލާއި ގުޅާލެވިފައެވެ. އެ މާބުރު އުފުލާ އެއްޗެހިތައް ތަޙްލީލު ކުރަން އަހަރެން ދޫކޮށްލާނީ ލެބޯޓްރީތަކުގައި އުޅޭ ސައިންސްވެރީންނަށެވެ.\nމާބުރުތަކަށް އެއްމަލުން އަނެއްމަލަށް ދަތުރު ކުރާކަށް މާކަ އުނދަގުލެއް ނޫނެވެ. އެހާވެސް ގާތެވެ. ބޭނުން އިރަކު ބޭނުން ވަގުތަކު ޖައްސަންވީއެވެ. ބައެއްފަހަރު އެއް މާ އަނެއް މަލާއި، އަނެއްބައި ފަހަރު ދެޑޮޓުލީ ދެ މާބުރުވެސް ގުޅި ލާމެހެއެވެ. އެކަމުންވެސް އުފާ ހާސިލުކުރަމުން ދަނީއެވެ.\nމާތައް ނީލަން ކިޔުމާއި ވިއްކުމުގައި މަންމަ މަސްޣޫލުވެގެން އުޅޭއިރު ބައްޕަ އުޅެނީ މާތަކުގައި މީރުވަސް ދުއްވާ، އެމާތައް މާކެޓުކުރުމުގައި ބިޒީވެގެންނެވެ. މާތައް ތައްޔާރުވެ ޑިސްޕްލޭގައި ބެހެއްޓުމުންް ކުޅަނދުރުތައް އައިސް އެތަން ވަށާލައެވެ. ބައެއް ކުޅަނދުރަށް އޭގައި ޖައްސައި ބަރަހަނާ ޖާރިއީ އުފާ ހާސިލުކުރުމުގެ ނަސީބުލިބެއެވެ. މާކެޓުކުރުމަށް ނަގައިފައިވާ މަލުގެ ފޮޓޯތަކުންވެސް ބައެއް މީދާތައް އުފާ ހާސިލް ކުރެއެވެ.\nރަލުގެ ކޯރުތައް އެބަގީޗާއަށް ބަޔަކުމީހުން ވަނީ ގެނެސްދީފައެވެ. އެކޯރުތަކުގައި ނަށާ ފީނާ މަސްތައް އަބަދު ތިބެނީ މޮޔަވެ އޭގެމައްޗަށް އަމަލުވެގެންނެވެ. ކޯރުތަކުގެ އެހީގަޔާއި އެހެނިހެން ގޮތްގޮތުން މާބޮނޑިތައް އެއްގެއިން އަނެއްގެޔަށް އެއް ޖަލްސާއިން އަނެއް ޖަލްސާއަށް އެއް ރާއްޖޭން އަނެއް ރާއްޖެއަށް ޕާސްކުރަމުންދެއެވެ. އެއީ އެކަމަކު ވަރަށް ޗީޕް ވައްތަރެކެވެ. އަނެއްދުވަހު އިރު އަރާއިރު މާތައް ތިބެނީ ޝަބުނަމުން ދޮވެވި ރީތިވެފައެވެ. ސާފުވައިރޯޅިތަކާއެކު ބަނޑިބަނޑިލައްވައި ނާށާލަ ނަށާލައެވެ.\nއަހަރެންނަށް އެހުވަފެނުގައި އޮވެފައި ކުއްލިއަކަށް ހޭލެވުނީ މީހަކުއައިސް ދޮރުގައި ޓަކި ޖެހުމުންނެވެ. އަސްތާ އެއީ އެއްކަލަ މާކެޓިންގައި އުޅޭމީހެކެވެ. އަހަރެނަށް އަދިވެސް ނުހޭލެވެނީބާވައެވެ. އަހަރެން ލޯ އުނގުޅާލީމެވެ. އާނއެކެވެ. ނިދީން ހޭލެވިއްޖެއެވެ. އަހަރެން އެމީހާ ދިން ގަނޑުތައް ހިފައިގެން ގޮސް ސިޓިން ރޫމުގައި އިށީނީމެވެ. ޓީވީ ހުޅުވާލީމެވެ.\nސަހަރޯއެވެ. މަލުގެ ބަގީޗާއެވެ. މާތަކާއި މާބުރުތަކުގެ ރައިޓް ހިމާޔަތްކުރާ ކޮމިޝަނުގެ ބައްދަލުވުމެކެވެ. ޖާރިޔާގެ ވާހަކައަކީ ހަޤީޤަތެކެވެ. އެކުއްޖާޔާއި އެކު ޖިންސީ އެދުން ފުއްދަންވެގެން ޖާރިޔާއެކޭ ކިޔައިގެން ގެންގުޅެނީއެވެ. އަހަރެންގެ ހިތަށް ބިރުވެރިކަން ވަނެވެ. އަހަރެންގެ ފިކުރުތައް ނޫރާނީ ބަގީޗާއަށް ކުޑަވަގުތުކޮޅަކަށް ޒިޔާރަތްކޮށްލިއެވެ. ތިވާނީ އެތާއުޅުނު މޮޔަވި އެއް ޑޮޓުލީ މާބުރުމެންގެ ކަމަކަށެވެ.\nއަހަރެން އަތުގައި އޮތް ގަނޑު ބަލާލީމެވެ." ޒަމާނީ ވަގުތީ ޖާރިޔާއިން ބޭނުންފުޅުތޯ" އަހަރެން އޭގެ ސުރުހީ ކިޔާލީމެވެ. ފުރަތަމަ ވައްތަރަކީ ބިޓުންނެވެ. އެމީހުންގެ ފަރާތުން ކަމެއް ލިބޭނީ އާނ ބަސް ލިބިގެންނެވެ. ބޭނުންވާ ފަހަރަކު ޗޮކުލެޓެއް، ބޭނުން ނިމުނީމަ އައިލަވްޔޫ ބުނީމަ ނިމުނީއެވެ. ދެވަނަ ވައްތަރަކީ ކުޑަފައިސާކޮޅަކަށް އެއްރޭ ހޭދަކޮށްދޭ ވައްތަރެވެ. ތިންވަނަ ވައްތަރަކީ އަތުން ފައިސާ ނުގޮސް ލިބިގަނެވޭ ވައްތަރެކެވެ. އެކަމަކުއެއީ އަންހެނުންނަށް ޚާއްސަ އަންހެން ޖާރިޔާއިންނެވެ. އަހަރެން އެގަނޑު ކިޔަމުން ދިޔައީމެވެ. ހަތަރުވަނަވައްތަރަކީ ފިރެހެނުންނަށް ޚާއްސަ ފިރެހެން ޖާރިޔާއިންނެވެ. އަތުންފައިސާ ނުދާތާ އައިސް ގެންގޮސްދިނުން ހިލޭއެވެ. އެކަމަކު ފަހުން އުޅެންޖެހެނީ ދެމީހުން ކައިވެނި ނުކުރެވިގެންނެވެ. އެހެން ދަމުން ދަމުން ގޮސް ވަރަށްގިނަ ވައްތަރުތައް ހުއްޓެވެ. އަހަރެން މިހިސާބުން ހުއްޓާލާނަމެވެ. ތިބާ މިލިޔުމުގެ ތިރީގައި ވާ ހުސްތާގައި ތިބާއަށް އިނގޭ ޖާރިޔާއިންގެ ވައްތަރުތަށް ލިޔާށެވެ.\nPosted by Mohamed Siruhan at 10:51 AM\nLabels: jaariyaa, maldives, ޖާރިޔާތައް ވިހައިފި، dhivehi\nImaadh bin Nasir November 6, 2009 at 7:57 PM\nsalAm. jAriyA inge list dhigu kamun liyeveynehA vaguthuves ne. jaariyaa in thae balAlan beynun mEhaku viyya dhivehi rAjeyge magu thakae nikuthumun fenigendhAne. cycle fahathugai jaariyA in bahaetaigen dhaa than.emEhun govaigen vannanE falhu goathi akae, falhu rashakae ehn nOnEemEheage ge ae. den mihaa hisaabun ma dhany. hehe. w.salaaam


Asia tourism ge bodu award eh Rajje ge Highrise in inthizaam kuranee\nއޭޝިޔާ ޓޫރިޒަމްގެ ބޮޑު އެވޯޑެއް ރާއްޖޭގެ ހައިރައިޒްއިން އިންތިޒާމު ކުރަނީ\nއެވޯޑަށް ރާއްޖެއިން ވެސް ކުރިމަތިލެވޭ\nރާއްޖޭގެ ފޯކަލް ޕޮއިންޓަކީ އަޓާ\nއެވޯޑަށް ކުރިމަތިލުން އަންނަ މަހުގެ ނިޔަލަށް\nސައުތު އޭޝިއަން ޓްރެވަލް އެވޯޑްސް (ސަޓާ) ލޯންޗް ކުރުމަށް ސްރީލަންކާގައި ބޭއްވި ރަސްމިއްޔާތުގެ ތެރެއިން.--ފޮޓޯ: ހައިރައިޒް\nއޭޝިޔާގެ ޓޫރިޒަމަށް ހުޅުވާލައިގެން ބާއްވާ އެވޯޑެއް ކަމަށްވާ، ސައުތު އޭޝިއަން ޓްރެވަލް އެވޯޑްސް (ސަޓާ) އިންތިޒާމު ކުރުން ރާއްޖޭގެ ހައިރައިޒް އަށް ލިބިއްޖެ އެވެ.\nއޭޝިޔާ ސަރަހައްދުގެ ރިސޯޓުތަކާއި ގެސްޓް ހައުސް އަދި ސަފާރީތަކާއި ޓްރެވަލް ކުންފުނިތަކަށް ކުރިމަތިލެވޭ ގޮތަށް އިންތިޒާމުކޮށްފައިވާ "ސަޓާ" އެވޯޑު ލޯންޗު ކުރުމަށް ސްރީލަންކާ ޓޫރިޒަމް ބޯޑުގައި އިއްޔެ ވަނީ ހާއްސަ ރަސްމިއްޔާތެއް ބާއްވާފަ އެވެ.\nމި އެވޯޑު ބާއްވަނީ ސްރީލަންކާ ވިޔަފާރިވެރިންގެ ޖަމިއްޔާ، ކޮލަމްބޯ ޗެމްބާ އޮފް ކޮމާސްއާ ގުޅިގެންނެވެ. މީގެ އިތުރުން މި އެވޯޑުގައި ޕާޓްނަރުންގެ ގޮތުގައި ރާއްޖޭން ބައިވެރިވަނީ އެސޯސިއޭޝަން އޮފް ޓްރެވަލް އެޖެންޓްސް (އަޓާ) އާއި ސަފާރީ އޮޕަރޭޓަރުންގެ، ލިވަ ބޯޑް އެސޯސިއޭޝަން އޮފް މޯލްޑިވްސް (ލޭމް) އެވެ. އަދި އިންޑިޔާ ޓްރެވަލް އެޖެންޓުންގެ ޖަމިއްޔާ (ސަޓޯ) އެވެ.\n"ސަޓާ" އެވޯޑަށް ނަން ހުށަހެޅުމުގެ ފުރުސަތު އަންނަ މަހުގެ 30 ވަނަ ދުވަހުގެ ނިޔަލަށް ވަނީ ހުޅުވާލާފަ އެވެ. އެވޯޑު ދިނުމުގެ ރަސްމިއްޔާތު ބޭއްވުމަށް ހަމަޖެހިފައިވަނީ އޮކްޓޫބަރު މަހު އެވެ. މި އެވޯޑުގައި ރާއްޖޭގެ ފޯކަލް ޕޮއިންޓެއްގެ ގޮތުގައި ހަރަކާތްތެރިވާނީ އެސޯސިއޭޝަން އޮފް ޓްރެވަލް އެޖެންޓްސް (އަޓާ) އެވެ.\nމި އެވޯޑު ލޯންޗް ކުރުމަށްފަހު ބޭއްވި ނިއުސް ކޮންފަރެންސުގައި ސްރީލަންކާ ވިޔަފާރިވެރިންގެ ޖަމިއްޔާގެ ރައީސް ޑރ. އަމީލާ ކަންކަނަމަންގް ވިދާޅުވީ މިއީ ސަރަހައްދީ ޓޫރިޒަމްގެ މުހިންމު ޕްރޮޑަކްޓަކަށް ވެގެންދާނެ ކަމަށެވެ. އަދި އަޓާގެ ސެކްރެޓަރީ ޖެނެރަލް މިރްޝާދު ވިދާޅުވީ ރާއްޖޭގެ ފޯކަލް ޕޮއިންޓެއްގެ ގޮތުގައި އެ ޖަމިއްޔާ ބައިވެރިވުމަކީ ލިބުނު ޝަރަފެއް ކަމަށެވެ.\n"މި އެވޯޑުގައި ފާހަގަ ކުރެވޭ އެއް ކަމަކީ ޓްރެވަލް އެޖެންޓުންނަށް ރިކޮގްނިޝަން ލިބިގެންދާކަން،" މިރްޝާދު ވިދާޅުވި އެވެ.\nހައިރައިޒް އިން ބުނީ މި އެވޯޑަކީ ގެސްޓް ހައުސްތަކާއި ސަފާރީތަކަށް ސަރަހައްދީ ފެންވަރުގެ އެވޯޑެއް ލިބުމަށް ހުޅުވާލާ ފުރުސަތެއް ކަމަށެވެ.\nހައިރައިޒް އިން ދަނީ މިފަދަ ރަސްމިއްޔާތުތައް އިންތިޒާމު ކުރަމުންނެވެ. އެގޮތުން މެލޭޝިޔާ، ދުބާއީ އަދި އިންޑިޔާ އާއި ސްރީލަންކާގައި ބާއްވާފައިވާ ތަފާތު ރަސްމިއްޔާތުތައް މި ކުންފުނިން އިންތިޒާމުކޮށްފައިވެ އެވެ.


Dhiraagun High Speed Internet Adhi TV Ge Hidhumaiy Hulhudhufaarah\nދިރާގު ހައިސްޕީޑް ފައިބާ އިންޓަނެޓްގެ ހިދުމަތާއެކު ދިރާގު ޓީވީގެ ހިދުމަތް ހުޅުދުއްފާރުގައި އިފްތިތާހު ކުރުމުގެ ރަސްމިއްޔާތުގެ ތެރެއިން\nދިރާގުން ހައި ސްޕީޑް އިންޓަނެޓް އަދި ޓީވީގެ ހިދުމަތް ހުޅުދުއްފާރަށް\n10 ޖެނުއަރީ 2022 - 14:27:52\nދިރާގު ހައިސްޕީޑް ފައިބާ އިންޓަނެޓްގެ ހިދުމަތާއެކު ދިރާގު ޓީވީގެ ހިދުމަތް ރ. ހުޅުދުއްފާރުގައި ރަސްމީކޮށް އިފްތިތާހްކޮށްފިއެވެ.\nއެ ދެ ހިދުމަތް ރަސްމީކޮށް އިފްތިތާހު ކޮށްފައިވަނީ ހުޅުދުއްފާރުގެ ރައްޔިތުންނަށް ހާއްސަ އޮފާތަކަކާ އެކުގަ އެވެ.\nއެގޮތުން ދިރާގު ފައިބާ ބްރޯޑްބޭންޑް ޕެކޭޖަށް ހުށަހަޅާ ކަސްޓަމަރުންނަށް ހިލޭ ފައިބާ ގުޅައިދިނުމުގެ އިތުރުން ފައިބާ އަށް ބޭނުންވާ ހާއްސަ ރައުޓަރު ނުވަތަ އޯއެންޓީ ވެސް ހިލޭ ލިބޭނެ ކަމަށް ދިރާގުން ބުނެ އެވެ. ދިރާގުން ބުނީ މިއީ އެންމެ ހަލުވި ސްޕީޑާއި އެންމެ ބޮޑެތި ޑޭޓާ އެލަވަންސްތައް ހިމެނޭ ތަފާތު ޕެކޭޖްތައް ހިޔާރުކުރުމަށް ލިބިގެންދާ ރަނުގެ ފުރުސަތެއް ކަމަށެވެ.\nދިރާގު ޓީވީއަށް ހުށަހަޅާ ކަސްޓަމަރުންނަށްވެސް ހިދުމަތް މުޅިން ހިލޭ ގުޅައިދިނުމުގެ އިތުރުން، ޖޯއިބޮކްސް ވެސް (ޑީކޯޑަރު) މުޅިން ހިލޭ ލިބެ އެވެ.\nދިރާގު ފައިބާ ބްރޯޑްބޭންޑް ހިދުމަތަކީ ރާއްޖޭގައި މިހާރު ފޯރުކޮށްދެމުންދާ އެންމެ ބޮޑު ފައިބާ ނެޓްވޯކް އެވެ. އެގޮތުން މިހާރު ރާއްޖޭގެ ގޭބިސީގެ 82 އިންސައްތަ އަށް މި ހިދުމަތް ދިރާގުން ފޯރުކޮށްދީފައިވާއިރު މީގެ ތެރޭގައި 75 ރަށެއް ހިމެނެ އެވެ.\nއަދި 100 އަށް ވުރެ ގިނަ ޗެނަލް ހިމެނޭ ދިރާގު ޓީވީ އަކީ ރާއްޖޭގައި އެންމެ ފުޅާދާއިރާއެއްގައި ފޯރުކޮށްދޭ އަދި އެންމެ ފުރަތަމަ އައިޕީޓީވީގެ ހިދުމަތެވެ. ކޮންޓެންޓް، ކޮލިޓީ އަދި އަގުގައި އެއްވެސް ތަފާތު ކުރުމެއްނެތި ދިރާގުން ވަނީ ރާއްޖޭގެ 82 ޕަސަންޓް ގޭބިސީއަށް މިހާރު ދިރާގު ޓީވީގެ ހިދުމަތް ފޯރުކޮށްދީފަ އެވެ.


ޕްރިންސް ވިލިއަމަށް ކޮވިޑް ޖެހުމުން ސިއްރުކުރި\nއިނގިރޭސި ޝާހީ އާއިލާގެ ޕްރިންސް ވިލިއަމް ވެސް ކޮވިޑް-19 އަށް ޕޮޒިޓިވްވެ މީގެ ހަތް މަސް ކުރިން ފަރުވާ ހޯއްދެވި ކަމަށާއި އެކަމަކު އުޅުއްވީ އެކަން ސިއްރު ކުރައްވައިގެން ކަމަށް ރިޕޯޓްތައް ބުނެފި އެވެ.\nއިނގިރޭސި ޝާހީ އާއިލާގެ އެކި ބޭފުޅުންގެ ރަސްމީ ދަތުރުތަކަށް މިދިޔަ އަހަރާއި މި އަހަރު 5.3 މިލިއަން ޕައުންޑް ހޭދަކޮށްފައިވާ ކަމަށް ބަކިންހަމް ޕެލަސްގެ ސޮވެރިން ގްރާންޓް ފައިނޭންޝަލް ރިޕޯޓްގައި ބުނެފި އެވެ.\nހެރީގެ ދެކަނބަލުންގެ ބައޮގްރަފީއެއް ނެރެނީ\nޕްރިންސް ހެރީ އާއި އަނބިކަނބަލުން މެގަން މާކަލްގެ ބައޮގްރަފީއެއް ނެރެން ނިންމައިފި އެވެ.\nޕްރިންސް ހެރީގެ އަނބިކަނބަލުން އަދި ހޮލީވުޑްގެ ކުރީގެ ބަތަލާ މޭގަން މާކަލް ކެރިއަރު އަލުން ކޮޅަށް ޖަހައިދޭން، މަޝްހޫރު ބަތަލާ އެންޖެލީނާ ޖޮލީގެ އެހީ ހޯދަން ފަށާފައިވާ ކަމަށް ރިޕޯޓްތައް ބުނެފި އެވެ.\nޕްރިންސް ހެރީ އާއި އަނބިކަނބަލުން މޭގަންގެ ފަރާތުން އިނގިރޭސިވިލާތުގެ ޗެރިޓީއަކަށް 112،000 އަށް ވުރެ ގިނަ ޑޮލަރު ހަދިޔާކުރައްވައިފި އެވެ.\nހެރީ އާއި މޭގަންގެ އާ ޗެރިޓީ އަކީ "އާޗިވެލް"\nޝާހީ ޒިންމާތަކުގައި މިދިޔަ މަހުގެ ނިޔަލަށް ރަސްމީކޮށް ސިއްކަ ޖެހުނު ޕްރިންސް ހެރީ އާއި މޭގަން މާކަލް "އާޗިވެލް" ގެ ނަމުގައި އާ ޗެރިޓީއެއް އުފައްދަވައިފި އެވެ.


ރަޖްޢީ ވަރި... | އަޅުކަން | ފިޤުހު | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ފިޤުހު އަޅުކަން ރަޖްޢީ ވަރި...\n04 ފެބްރުއަރީ 2006\nވަރީގެ އަސްލަކީ އޭގައި ރުޖޫޢަ ކުރުން ހިމެނިގެންވުމެވެ. އެހެނީ ވަރި ކުރެވޭ ފަހުން ފިރިމީހާ އެކަމާ ހިތާމަކޮށް ދެރަވާ ހިނދު ޢިއްދާގެ ދުވަސްވަރު ރުޖޫޢަ ކުރެވޭ ގޮތަށް އޮތުން ލައްވާފައިވަނީ ވަކި ޙިކްމަތް ތަކަކަށްޓަކައި އަހަރެމެންގެ ކަންތައް އެންމެ ބޮޑަށް ދެނެވޮޑިގެންވާ ﷲ ސުބުޙާނަހޫ ވަތަޢާލާ އެވެ.\nވަރި ކުރުމަށްފަހު ރުޖޫޢަ ކުރުން ހުއްދަވާ ކަމުގެ ދަލީލަކީ އަލް ބަޤަރާ ސޫރަތުގެ 229 ވަނަ އާޔަތުގައި މާތްﷲ ވަޙީ ކުރައްވާފައިވާ ބަސްފުޅުގެ މާނައެވެ. ''ރުޖޫޢަ ކުރެވޭ ފަދަ ވަރިއަކުން ވަރިކުރުންވަނީ ދެފަހަރުއެވެ.\nދެންއޮތީ އެކަނބަލުންނާއި އެކު ހެޔޮގޮތުގައި ( އިނދެގެން) އުޅުމެވެ. ނުވަތަ ހެޔޮގޮތުގައި އެކަނބަލުން ދޫކޮށްލުމެވެ. އަދި އައްތަލާޤް ސޫރަތުގެ 1 ވަނަ އާޔަތުގެ މާނައިގައިވެއެވެ. ''އޭނަބީ ކަލޭގެފާނެވެ! ( ކަލޭގެފާނުގެ އުއްމަތުގެ މީހުންނަށް ވިދާޅުވާށެވެ) ތިޔަބައިމީހުން އަނބިންވަރި ކުރާއިރު އެކަނބަލުންނާއި ޖިމާޢުނުވާ ތުހުރެއްގައި ވަރިކުރާހުށިކަމެވެ.\nޢަރަބި ބަހުގައި ރަޖުޢާގެ މާނައަކީ ރައްދުކުރުމެވެ.\nރަޖުޢީ ވަރިއަކީ ބާއިން ވަރިނޫން ވަރިއެއްގެ ޢިއްދާގައި އިން އަންހެނަކު، ކައިވެންޏަށް އަލުން އަނބުރާގެނައުމެވެ.\nވަރިކުރުމަށްފަހު އަނބިމީހާ ރުޖޫޢަ ކުރެވޭނެ ކަމުގަ ދަލީލް ކީރިތި ޤުރުއާނާއި ރަސޫލާގެ ސުންނަތާއި ޢިލްމްވެރިންގެ އިޖުމާޢުންނާއި ބުއްދިން ސާބިތުވެއެވެ.\nކީރިތި ޤުރުއާނުން ދަލީލް:\nއަލްބަޤަރާ ސޫރަތުގެ 228 ވަނަ އާޔަތް\nއާޔަތުގެ މާނަ: ''އަދި ( ދަންނާށެވެ!) ވަރިވެއްޖެ އަންހެނުން، ތިން ޙައިޟާއި ތިން ޠުހުރު ހަމަވާންދެން ޢިއްދައިގައި ތިބޭހުށިކަމެވެ. އަދި އެކަނބަލުންގެ ރަޙިމުތަކުގައި،ﷲ ހައްދަވައި ( ލައްވައިފި ) އެއްޗެއް ވަންހަނާކޮށް ފޮރުވުމަކީ، އެކަނބަލުންނަކީ ﷲ އަށާއި، އާޚިރަތްދުވަހަށް އީމާންވެއްޖެބަޔަކުކަމުގައިވަނީނަމަ، އެކަނބަލުންނަށް އެއްގޮތަކަށްވެސް ހުއްދަ ޙަލާލުކަމެއްނޫނެވެ. އަދި ( ޢިއްދައިގެ ދުވަސްވަރުގައި) އެމީހުން ޞުލްޙަވުމަށް އެދެނީނަމަ، އެކަނބަލުން އަނބުރައި ގެންދިއުމަކީ، ( އެކަނބަލުންގެ ) ފިރީންގެ މައްޗަށް ޙައްޤުކަން ބޮޑުވެގެންވާ ކަމެކެވެ. އަދި އެކަނބަލުންނަށް(ވެސް) އެކަނބަލުންގެ ފިރީންނަށް ލިބިގެންވާފަދަ ޙައްޤުތައް ޢަދްލުވެރިގޮތުގައި ލިބިގެންވެއެވެ. ނަމަވެސް ފިރީން ވަނީ އެކަނބަލުންގެ މައްޗަށް ދަރަޖައެއް އުހުލިގެންނެވެ. އަދި ( ދަންނާށެވެ!) ﷲ އަކީ ގަދަކީރިތިވަންތަ، ބުއްދިވެރި ރަސްކަލާނގެއެވެ.''\nކީރިތި ރަސޫލާ ޙަފްސާގެފާނު ވަރި ކުރެއްވުމައް ފަހު ރުޖޫޢަ ކުރެއްވުން..\nއިބްނު ޢުމަރުގެ ކިބައިން ރިވާވެގެންވެއެވެ. އިބްނު ޢުމަރުގެ އަނބިމީހާ ޙައިޟުގައި ވަނިކޮށް އިބްނު ޢުމަރު އޭނާ ވަރިކުރިއެވެ. ދެން ޢުމަރުގެފާނު ކީރިތި ރަސޫލާއަށް މިވާހަކަ ދެންނެވުމުން އިބްނުޢުމަރުގެ އަނބިކަބަލުން ރުޖޫޢަ ކުރެއްވުމަށް އަމުރު ކުރެއްވިއެވެ.\nޢިލްމުވެރިން ރުޖޫޢަ ވަރިއަކުން ވަރިކުރުމަށް ފަހު ޢިއްދާގައި އަނބިމީހާ އިންހާ ދުވަހަކު ރުޖޫޢަ ކުރެވިދާނެކަމަށް އެއްބަސްވެއެވެ.\nރުޖޫޢަ ކުރެވޭނީ ކޮންކަހަލަ ވަރިއެއް؟\nތިމާގެ އަނބިމީހާ ރުޖޫޢަ ވަރި އަކުން ވަރިކުރުމަށް ފަހު އަނބިމީހާ ޢިއްދާގެ ދުވަސްވަރު އަލުން ރުޖޫޢަ ކުރުމަކީ ފިރިމީހާގެ އަތްމައްޗަށް ދޫކޮށްލެވިފައިވާ ކަމެކެވެ. މިކަމުގައި އަނބިމީހާ އަލުން އަނބުރާ އަންނަން ބޭނުން ނުވިކަމުގައިވިޔަސް ފިރިމީހާ އަށް ރުޖޫޢަ ކުރެވިދާނެއެވެ. ނަމަވެސް ޝަރުތަކަށް ވާންޖެހޭނީ އަނބިމީހާއާއި އެކު ރޭކޮށްފައިވުމާއި، ބާއިންނޫންވަރިއަކުން ވަރިކޮށްފައިވުމާއި، ޢިއްދާހަމަ ވެފައިނުވުމެވެ. ވުމާއި އެކު އަނބިމީހާއާއި އެކު ރޭނުކޮށް ވަރިކުރުމުންނާއި، ބާއިންވަރިއަކުން ވަރިކުރުމާއި، ރަޖުޢީ ވަރިއަކުން ވަރި ކުރުމަށް ފަހު ޢިއްދާހަމަވިއިރުވެސް ރުޖޫޢަ ނުކޮށްފިނަމަ އަނބިމީހާ ރުޖޫޢަ ވުމުކަށް މަޖުބޫރެއް ނުކުރެވޭނެއެވެ. މި ޙާލަތުގައި ޖެހޭނީ އަލުން އާރަނަކާއި އެކު ކައިވެނި ކުރާށެވެ.\nރުޖޫޢަ ކުރަން ހަދާނީ ކިހިނެތް؟\nރުޖޫޢަ ކުރެވޭނީ އަނބިމީހާގެ ޢިއްދާގެ ދުވަސްވަރެވެ. ރުޖޫޢަ ކުރުމަށް އަނގަބަހުން ބުނެގެން ރުޖޫޢަ ކުރުމުގައި ޢިލްމުވެރިންގެ މެދުގައި ހިލާފެއްނެތެވެ. ސަރީޙަބަހަކުން ރުޖޫޢަ ކޮށްފިނަމަ ( މީގެ މިސާލަކީ : ތިހިރީ ރުޖޫޢަ ކޮށްފައެވެ) ފިރިމީހާގެ ނިޔަތަކަށް ބަލާކަށް ނުޖެހެއެވެ. ނަމަވެސް ރުޖޫޢަ ކުރަން ބޭނުން ކުރީ ކިނާޔާގެ ލަފްޒެއްކަމަށް ވާނަމަ ( މިސާލަކީ :އިނދެފީމެވެ. ކައިވެނި ކޮށްފީމެވެ) ފަދަ ބަސްތައް ބުނާ ހިނދު ފިރިމީހާގެ ނިޔަތަށް ބަލަންޖެހެއެވެ.\nޢަމަލުން ރުޖޫޢަ ކުރުމާއި މެދު ޢިލްމުވެރިންގެ މެދުގައި ހިލާފް އުފެދިފައިވެއެވެ. އަމަލުން ރުޖޫޢަ ކުރުމަކީ އަނބިމީހާއާއެކު އެއްދާން ކުރުން، ޝަހުވަތާއި އެކު އަނބިމީހާގައިގާ ބައްދާލުން ފަދަކަންކަމެވެ. ޝާފިޢީ މަޒުހަބުގައި އަމަލުން ކުރާ ރުޖޫޢަ ހުއްދައެއްނޫނެވެ. ވުމާއި ޝާފިޢީ މަޒުހަބުގައި ރުޖޫޢަ ކުރަން ޖެހެނީ ރުޖޫޢަ ކުރުމުގެ މާނަ ދޭހަވާ ބަސްތަކަކުންނެވެ.\nއަނބިމީހާއަށް ގެއްލުން ދިނުމަށްޓަކައި ކުރާ ރުޖޫޢަ:\nއަނބިމީހާ ވަރިކުރުމަށް ފަހު ރުޖޫޢަ ކުރުން ހުއްދަ ކުރެވިފައިވާ އާޔަތް ތަކުގައި ވަކި ޝަރުތަކެއް ކަނޑައަޅުއްވާފައިވެއެވެ. އެގޮތުން ގެއްލުންދިނުމުގެ ބަދަލުގައި ރުޖޫޢަ ކުރަން ޖެހޭނީ އަލުން އަނބިމީހާ އިސްލާޙުކޮށް ހެޔޮކޮށް ހިތާ އެކުގައި އުޅުމަށެވެ. ވުމާއި އެކު ރުޖޫޢަ ކުރުމުގައި ނިޔަތަކަށް ވާންޖެހޭނީ އަލުން އެކީގައި ދިރި އުޅުމަށެވެ. އަނބިމީހާ އަށް ގެއްލުން ދިނުމަށާއި،ޢިއްދާގެ މުއްދަތު ދިގުކުރުމުގެ ނިޔަތުގައި ރުޖޫޢަ ކޮށްފިނަމަ ފިރިމީހާ ފާފަވެރިވާނެއެވެ.\nރުޖޫޢަ ކުރާއިރު ހެކި ބޭނުންވާނެތަ؟\nގިނަ ޢިލްމުވެރިން ބުރަވާ ގޮތުގައި ކައިވެނި ރުޖޫޢަ ކުރުމަށް ހެކި ބޭނުމެއްނުވެއެވެ. ނަމަވެސް ރުޖޫޢަ ކުރެވޭ އިރު ހެކިން ތިބުން މުސްތަޙައްބު ކަމުގައި ޢިލްމްވެރިން ބުނެއެވެ.\nރަޖުޢީ ވަރި އަކުން ވަރި ކުރުމަށް ފަހު ޢިއްދާ ހަމަ ވަންދެން އަނބިމީހާ އަށް ހަރަދު ދޭންޖެހޭނެތަ؟\nރަޖުޢީ ވަރި އަކުން ވަރި ކޮށްފައިވާ އަންހެނާ އަށް ހަރަދާއި، ކެއިން ބުއިމާއި، އުޅޭނެ ތަން ދިނުމުގެ ޙުކުމަކީ އަނބިމީހާގެ ވެސް ޙުކުމެވެ. ރަޖުޢީ ވަރި އަކުން ވަރި ކުރުމަށް ފަހު ވެސް ޢިއްދާ ހަމަ ނުވާ ކަމުގައި ވަނީ ނަމަ ފިރިމީހާ އަންހެންމީހާގެ މި ހަރަދުތައް ބެލުން ހުއްޓެވެ. މިކަމަށް ދަލީލް ކޮށްދެނީ އަލްބަޤަރާ ސޫރަތުގެ 228 އާޔަތެވެ.


Ethuletiks meetuge furathama dhuvahu dhe umuru furaaehge ehvanaigai hdh. atholhu thauleemee marukazu\nއެތުލެޓިކްސް މީޓުގެ ފުރަތަމަ ދުވަހު ދެ އުމުރު ފުރާއެއްގެ އެއްވަނައިގައި ހދ. އަތޮޅު ތަޢުލީމީ މަރުކަޒު\nމިއަދު ކުޅުދުއްފުށީގައި ފެށުނު 18 ވަނަ އެޓޯލް އިންޓަރ ސްކޫލް އެތުލެޓިކްސް މީޓްގައި ދެ އުމުރު ފުރާއަކުން އަންހެން އަދި ފިރިހެން ކުދިންގެ ބައިން ހދ. އަތޮޅު ތަޢުލީމީ މަރުކަޒު ކުރި ހޯދައިފި އެވެ.\nމިއަދުގެ ދެދަންފަޅީގެ އިވެންޓްތައް ނިމުނުއިރު އެސްކޫލަށް ވަނީ 11 އަހަރުން ދަށުގެ ފިރިހެން ކުދިންގެ ބައިން 15 ޕޮއިންޓާއެކު އެއްވަނަ ލިބިފައެވެ. މިއުމުރު ފުރާގެ އަންހެން ކުދިންގެ ބައިން އެސްކޫލަށް އެއްވަނަ ލިބެނީ 11 ޕޮއިންޓާއެކު އެވެ. މީގެ އިތުރުން 13 އަހަރުން ދަށުގެ ފިރިހެން ކުދިންގެ ބައިން9ޕޮއިންޓާއެކު އެސްކޫލަށް މިއަދުގެ އެއްވަނަ ވަނީ ލިބިގައެވެ. އަދި 13 އަހަރުން ދަށުގެ އަންހެން ކުދިންގެ ބައިން9ޕޮއިންޓާއެކު އެސްކޫލު ވަނީ ތާވަލްގެ އެއްވަނައިގަ އެވެ. ހަމަ އެ އަދަދަށް ޕޮއިންޓް ހޯދައިގެން ނޮޅިވަރަމްފަރު ސްކޫލުވެސް ވަނީ އެއުމުރު ފުރައިގެ ތާވަލްގެ އެއްވަނައިގައެވެ.\nމީގެ އިތުރުން 15 އަހަރުން ދަށުގެ ފިރިހެން ކުދިންގެ ބައިންނާއި އަންހެން ކުދިންގެ ބައިން ތާވަލްގެ އެއްވަނައިގައި އޮތީ ކުޅުދުއްފުށީ ޖަލާލުއްދީން ސްކޫލެވެ. 17 އަހަރުން ދަށުގެ ފިރިހެން ކުދިންގެ ބައިން ޝަރަފުއްދީން ސްކޫލު ތާވަލްގެ އެއްވަނައިގައި އޮތް އިރު، އެއުމުރު ފުރައިގެ އަންހެން ކުދިންގެ ބައިން އެއްވަނައިގައި އޮތީ ހިރިޔާ ސްކޫލެވެ.\nޖުމްލަ 312 އެތުލީޓުން ވާދަކުރާ މުބާރާތުގައި މިއަދު ހެނދުނުގެ ދަންފަޅީގައި 13 އިވެންޓް ކުރިޔަށް ދިޔައިރު މެންދުރު ފަހު ދަންފަޅީގައި7އިވެންޓެއް ވަނީ ކުރިއަށް ގެންގޮސްފައެވެ. އަދި ބައެއް އިވެންޓުތަކުގެ ދަރިވަރުންނަށް މެޑަލްވެސް މިއަދު ހަވީރު ވަނީ ދީފައެވެ.\nމިގޮތުން 11 އަހަރުންދަށުގެ ފިރިހެން ކުދިންގެ ސޮފްޓްބޯލް ތްރޯވް އިން 1 ވަނަ ހޯދީ ހދ. އަތޮޅު ތަޢުލީމީ މަރުކަޒުގެ އިސްމާޢީލް ރަޒާން އެވެ. މިއުރުފުރާގެ އަންހެން ކުދިންގެ ސޮފްޓްބޯލް ތްރޯވް އިން 1 ވަނަ ހޯދީ ކުރިނބީ ސްކޫލްގެ ޢާއިޝަތު ސުހާއެވެ. 15 އަހަރުން ދަށުގެ ފިރިހެން ކުދިންގެ 800 މީޓަރު ދުވުމުން 1 ވަނަ ހޯދީ ޖަލާލުއްދީން ސްކޫލްގެ އަސްއަދު އަޙްމަދު އެވެ. މިއުރުފުރާގެ އަންހެން ކުދިން 800 މީޓަރު ދުވުމުން 1 ވަނަ ހޯދީ ޖަލާލުއްދީން ސްކޫލްގެ ޝާނިޔާ އަޙްމަދު އެވެ. 17 އަހަރުން ދަށުގެ ފިރިހެން ކުދިންގެ 800 މީޓަރު ދުވުމުން 1 ވަނަ ހޯދީ ޝަރަފުއްދީން ސްކޫލް މުޙައްމަދު ޢަލްފާފް އެވެ.\nތޭރަ އަހަރުން ދަށުގެ ފިރިހެން ކުދިން ހާރޑްބޯލް ތްރޯވ އިން 1 ވަނަ ހޯދީ ހދ. އަތޮޅު ތަޢުލީމީ މަރުކަޒުގެ މުޙައްމަދު އާލިފް އިސްމާޢީލް އެވެ. 11 އަހަރުން ދަށުގެ އަންހެން އަދި ފިރިހެން ކުދިންގެ 80މީޓަރު ރިލޭއިން 1 ވަނަ ހޯދީ ހދ. އަތޮޅު ތަޢުލީމީ މަރުކަޒެވެ.\nމެންދުރު ފަހު ދަންފަޅީގައި މުބާރާތުގެ7އިވެންޓެއް ކުރިޔަށް ދިޔައެވެ. 13 އަހަރުން ދަށުގެ ފިރިހެން ކުދިންގެ 100 މީޓަރު ދުވުމުން 1 ވަނަ އަށް ހޯދީ ގިޔާސުއްދީން އިންޓަރނޭޝަނަލް ސްކޫލްގެ ޙުސައިން ލަޔާން އެވެ. މިއުމުފުރާގެ އަންހެން ކުދިންގެ 100 މީޓަރު ދުވުމުން 1 ވަނަ ހޯދީ ހދ. އަތޮޅު ތަޢުލީމީ މަރުކަޒުގެ މަރްޔަމް ޢަލީ އެވެ. 13 އަހަރުން ދަށުގެ އަންހެން ކުދިންގެ ހާޑްބޯލް ތްރޯވ އިން 1 ވަނަ ހޯދީ ނޮޅިވަރަމް ސްކޫލްގެ ޢާއިޝަތު ރިމާޝާ ޢަލީ އެވެ.\nފަނަރަ އަހަރުން ދަށުގެ ފިރިހެން ކުދިންގެ 100 މީޓަރޔ ދުވުމުން 1 ވަނަ ހޯދީ ކަލާފާން ސްކޫލް ޙުސައިން ނަވާފް ރައުފް އެވެ. މި ޢުމުރުފުރާގެ އަންހެން ކުދިންގެ 100 މީޓަރު ދުވުމުން 1 ވަނަ ހޯދީ ޖަލާލުއްދީން ސްކޫލްގެ ނަޝާ ނިޒާރުއެވެ. 17 އަހަރުން ދަށުގެ ފިރިހެން ކުދިންގެ 100 މީޓަރު ދުވުމުން 1 ވަނަ ހޯދީ ޝަރަފުއްދީން ސްކޫލްގެ ޙުސައިން ޝަހުދާން ފަހުމީ އެވެ. އަދި މިޢުމުރުފުރާގެ އަންހެން ކުދިންގެ 100 މީޓަރު ދުވުމުން 1 ވަނަ ހޯދީ ހިރިޔާ ސްކޫލް ގެ ޢާއިޝަތު ސަރާ އެވެ.\nއެތުލެޓިކްސް މީޓް ހުޅުވުމުގެ ރަސްމިއްޔާތުގެ ފޮޓޯ


Club thakah sarukaarun faisaa ehee dheyne: Ali Waheed\nކުލަބުތަކަށް ސަރުކާރުން ފައިސާ ދޭނެ: އަލީ ވަހީދު\nޔޫތު ސްޕޯޓްސް މިނިސްޓްރީ ހިންގެވުމާ ހަވާލުވެ ހުންނެވި އަލީ ވަހީދު --- ފައިލް ފޮޓޯ: އަހުމަދު ޝުރާއު | އަވަސް\nސްޓޭޓް އޯން އެންޓަޕްރައިސް 'އެސްއޯއީ'ގެ ދަށުން، މިދިޔަ ދެ އަހަަރު، ސަރުކާރު ކުންފުނިތަކުން ކުލަބުތަކަށް ދީފައިވާ މާލީ އެހީ މި އަހަރުވެސް ސަރުކާރުން ދޭނެ ކަމަށް، ޔޫތު ސްޕޯޓްސް މިނިސްޓްރީ ހިންގެވުމާ ހަވާލުވެ ހުންނެވި އަލީ ވަހީދު ވިދާޅުވެއްޖެ އެވެ.\nމިއަދު، ޔޫތު ސްޕޯޓްސް މިނިސްޓްރީގައި ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަމުން އަލީ ވިދާޅުވީ އެސްއޯއީގެ ދަށުން ކުލަބުތަކަށް ފައިސާގެ އެހީތެރިކަން ނުދޭން ސަރުކާރުން އެއްވެސް އިރެއްގައި ނިންމާފައި ނުވާނެ ކަމަށެވެ.\nމިދިޔަ ބުދަ ދުވަހު، ފުރަތަމަ ޑިވިޝަންގެ ފަސް ކުލަބާއެކު ބޭއްވި ނޫސް ކޮންފަރެންސްގައި ވާހަކަ ދައްކަމުން، އެފްއޭއެމްގެ ރައީސް ބައްސާމް އަދީލް ޖަލީލް ވިދާޅުވެފައި ވަނީ، މިދިޔަ ދެ އަހަރު ސަރުކާރުގެ ކުންފުނިތަކުން ކުލަބުތަކަށް ދެމުން އައި މާލީ އެހީ ދެން ދޭނީ ސީދާ އެފްއޭއެމުން ކަމަށެވެ.\nމިއަދު، މިނިސްޓަރު އަލީ ވިދާޅުވީ ސަރުކާރުން ކުލަބުތަކަށް މާލީ އެހީތެރިކަން ނުދޭން ނިންމާފައިވާ ކަމަށް އެފްއޭއެމުން ވާހަކަ ދައްކަ ކަމަށާއި، ސަރުކާރުގެ ނަމުގައި ވާހަކަ ދެއްކުމުގެ ހައްގު އެފްއޭއެމްއަށް ލިބިގެން ނުވާ ކަމަށެވެ.\n"ސަރުކާރުން ދޭ ފައިސާ ރަނގަޅަށް ބެލެހެއްޓި އެ ހޭދަ ކުރެވޭގޮތް އެނގެން ޖެހޭނެ ކަމަށް ސަރުކާރުން ބުނުމަކީ ކުލަބުތަކަށް ފައިސާ ނުދޭނެ ކަމަށް ބުނުމެއް ނޫން،" މިނިސްޓަރު އަލީ ވިދާޅުވި އެވެ. "މިނިސްޓަރު މަހުލޫފުވެސް މި މިނިސްޓްރީންވެސް ސަރުކާރުން ބުނެފައެއް ނޯންނާނެ އެސްއޯއީގެ ދަށުން ކުލަބުތަކަށް ފައިސާ ނުދޭނެ ވާހަކަ އެއް."\nވަޒީރު ވިދާޅުވީ ކުލަބުތަކަށް މާލީ އެހީތެރިކަން ފޯރުކޮށްދީ ހަރުދަނާ މޮޑެލެއްގެ މައްޗަށް ކުލަބުތައް ހިންގޭނެ ގޮތަށް، މިދިޔަ ދެ އަހަރު ސަރުކާރުން ދިން މިންވަރަށް ވުރެ މާ ރަނގަޅަށް މި ސަރުކާރުން އެހީތެރިކަން ފޯރުކޯށްދޭނެ ކަމަށެވެ. ކުލަބުތަކުގެ އިތުރުން އެސޯސިއޭޝަންތަކަށްވެސް އެސްއޯއީގެ ދަށުން ފައިސާގެ އެހީތެރިކަން ލިބޭނެ ގޮތް ހަމަޖެއްސުމަށް ސަރުކާރުން ނިންމާފައިވާ ކަމަށް އަލީ ވިދާޅުވި އެވެ.\n"އަޅުގަނޑުމެން ބޭނުންވޭ މިރާއްޖޭގެ ކުލަބުތަކަކީ ރަނގަޅު މޮޑެލްއެއްގެ ދަށުން ހިންގާ އަރަނި ކުލަބުތަކެއް ކަމުގައި ކުލަބުތައް ހަދަން،" އަލީ ވިދާޅުވި އެވެ. "މިހާރު މިދޭ ވަރަށް ވުރެ މާ ރަނގަޅަށް އަޅުގަނޑުމެން ކުލަބުތަކަށް އެހީ ފޯރުކޮށްދޭނަން."\nއަލީ ވިދާޅުވީ، ރާއްޖޭގެ ޕްރައިވެޓް ސެކްޓާއިން ކުލަބުތަކަށް އިންވެސްޓް ކުރުމުގެ މަގު ހުޅުވައި ދިނުމަށް މިނިސްޓްރީން މެދުވެރިއަކަށް ވާނެ ކަމަށެވެ. އޭނާ ވިދާޅުވީ ސަރުކާރުން އެފްއޭއެމް އާ ދެކޮޅުވެރިކަމެއް އެއްވެސް އިރެއްގައި ނުގެން ގުޅޭ ކަމަށެވެ.\n"މި މިނިސްޓްރީން ނޯންނާނެ އެފްއޭއެމްއަށް ދަތި ކުރަން އެލީ އެއްވެސް ފިޔަވަޅެއް،" މިނިސްޓަރު ވިދާޅުވި އެވެ. "މީގެ ރެކޯޑް އޮންނާނެ، އެއީ އަޅުގަނޑުމެން ގަބޫލު ކުރާގޮތުގައި ސިޔާސީ ނުކުރަން ޖެހޭ ސަބަބުތައް އޮންނާނެ، ރާއްޖޭގެ ކުޅިވަރު، ރާއްޖޭގެ އިގްތިސޯދު މިކަންކަމަކީ އެއްވެސް ހާލެއްގައި ސިޔާސީ ކުރަންވީ ކަންކަމެއް ނޫން."\nނިއުރޭޑިއަންޓް މާޒިޔާ ވެލެންސިއާ + އެފްއޭއެމް ވިކްޓަރީ ޓީސީ އީގަލްސް ޔުނައިޓެޑް ވިކްޓަރީ އަލީ ވަހީދު\nކުލަބުތައް ސަލާމަތް ކުރަން އެފްއޭއެމުން ވަރުގަދަ ނިންމުންތަކެއް\nނިއުއަށް އެޅި ފިޔަވަޅަކީ އެހެން ޓީމުތަކަށް ފިލާވަޅެއް\nކުލަބުތަކަށް މާލީ އެހީ ދެން ދޭނީ ސީދާ އެފްއޭއެމުން


އައްޑޫގައި މި ވަގުތު ކާފިއު ހިިންގުން، ހާލަތާ ނުބައްދަލު ބޮޑު ބޭއިންސާފެއް؟! – adduLIVE\nއައްޑޫގައި ކާފިއު ހިިންގުން، ހާލަތާ ނުބައްދަލު ބޮޑު ބޭއިންސާފެއްތަަ؟!\n1 Oct 12, 2021, 09:33 މުރުޝިދު އަބްދުލް ހަކީމް\nމިއީ ފިޔަވަޅެއް ނޫން، މިއީ ކޮށްފައި އޮތް ޖެއްސުމެއް، މިއީ ޖައްސާފައި އޮތް ބޮޑު އުނދަގުލެއް ،" މިއީ އައްޑޫ ސިޓީގައި މިހާރު އިއުލާންކޮށްފައި އޮތް ކާފިއުއާ ގުޅޭ ގޮތުން މީހުން ދެކޭ ގޮތެވެ. ހާއްސަކޮށް އައްޑޫ ސިޓީގައި ވަކި ފަސްގަނޑަކަށް އޮންނަ ހުޅުދޫ އާއި މީދޫގެ މީހުންގެ ތިބީ އެކަމާ ވަކިން ބޮޑަށް "ރުޅިއައިސް ރަތްވެފައި" އެވެ.\nކޮވިޑް19 އިން ރާއްކާތެރިވުމަށް އަޅާ ފިޔަވަޅެއް ގޮތުން ހުއްދަ ހޯދައިގެން މެނުވީ އެއް ރަށަކުން އަނެއް ރަށަށް ނުދެވޭ ގޮތައް އޮތުމާމެދު ގިނަ މީހުންގެ މާބޮޑު މައްސަލައެއް ނެތެވެ. ނަމަވެސް މޮނިޓަރިންގެ ހާލަތުގައި ބާއްވައިގެން އަދި ކާފިއުވެސް އިއުލާންކޮށް ވަކި ވަގުތުތަކެއްގައި ބޭރަށް ނިކުމެ އުޅުމާއި ފިހާރަ، ކެފޭތައް ހުޅުވާފައި ބެހެއްޓުމަކީ އާއްމުންގެ ނުރުހުން އެންމެ ބޮޑަށް އަމާޒުވާ އެއްް ސަބަބެވެ. ރަށު ތެރޭގައި ކޮމިއުނިޓީ ސްޕްރެޑެއް ނެތި ރަށު ތެރޭގައި ކާފިއު ހިންގާއިރު ފުރަ މާލޭގެ މަންޒަރުތައް އެންމެނަށް ކޮންމެ ދުވަހަކު ގަލޮޅު ދަނޑުން ފެންނާތީ ވަކިން އަދި ރުޅިވެރިކަން އިތުރުވެ އެވެ.\nކާފިއު ހިންގުމާއި މޮނިޓަރިންގައި ބޭއްވުމަށް އެއްވެސް ހަމައެއް ލަމައެއް ނުގެންގުޅޭ؟\nއައްޑޫގައި ދިރިއުޅޭ ބައެއް މީހުން ބުނާ ގޮތުން ހެލްތް ޕްރޮޓެކްޝަން އެޖެންސީ(އެޗްޕީއޭ)އިން އައްޑޫ މޮނިޓަރިންނަށް ލާ ކާފިއު ހިންގަންނީ ވަކި އުސޫލެއްގެ ދަށުން ކަމަށް އެމީހުނަކަށް ގަބޫލެއް ނުކުރެވެ އެވެ. ސަބަބަކީ ކޮވިޑް ކޭސްތައް ފެންނަމުންދާ ރަށްތައް ވެސް މޮނިޓަރިންނަށް ނުލާ އޮންނަ އޮތުމެވެ. އަދި ހާއްސަކޮން ވެކްސިން ދެ ޑޯޒް ގިނަ ބަޔަކު ފުރިހަމަކޮށްފައިވާއިރު މިހާރު ކޮވިޑްުގެ އެންމެ ކުރީ ކޮޅެކޭ އެއްގޮތައް ފިޔަވަޅުތައް ހަރުކަށިވާން ޖެހޭ ސަބަބެއް އޮތް ކަމަކަށް މީހުން ނުދެކެ އެވެ. ހަމަ އެކަނި އާއްމުނެއް ވެސް ނޫނެވެ. ކައުންސިލަރުންނާއި ހެލްތް ސެންޓަރުތަކުގެ ވެރިންވެސް އެގޮތައް ނުދެކެ އެވެ.\n"މިހާރު މިއީ ރަށުގައި ކާފިއު ހިންގަން ޖެހޭ ވަގުތެއް ނޫން. އެފަދަ ހާލަތެއް ނޫން އަދި މި އޮތީ. މި ވަގުތު ހުޅުދޫ އާއި މީދޫގައި އެއްްކޮންވެސް ތިބީ ދެ މީހަކު ކޮވިޑުން ރަނގަޅުނުވެ. އެހެންވީމަ މިއީ ކޮމިއުނިޓީ ސުޕްރެޑެއް އޮތް ހާލަތެއްވެސް ނޫން،" ހުޅުމީދޫ ހެލްތް ސެންޓަރުގެ އެންމެ އިސް ފަރާތް، އިބްރާހިމް ދީދީ ވިދާޅުވި އެވެ.\nވިޔަފާރިތަކަށް ބޮޑެތި ގެއްލުންތަކެއް\nމިދިޔަ މަހުގެ ހަތަރު ވަނަ ދުވަހުން ފެށިގެން އައްޑޫ ހުޅުދޫ އާއި މީދޫގައި ރޭގަނޑު 9.00 ފެށިގެން ފަތިހް 4.00އަށް ކާފިއު ހިންގަމުންދެ އެވެ. މި ވަގުތުތަކުގައި އާއްމުން ބޭރަށް ނިކުމެ އުޅުން މަނާ ކަމަށާއި ޒަރޫރީ ބޭނުންތަކަށް ބޭރަށް ދެވޭނީ ހުއްދަ ނަގައިގެން ކަމަށް ވަނީ ކަނޑައަޅާފައި އެވެ. އަދި ކެފޭ، ހޮޓާ އަދި ފިހާރަތައްހުޅުވައިގެން ހިދުމަތް ދެވޭނީ ރޭފަނޑު 9.00 އާ ހަމައަށް ކަމަށް ވަނީ ކަނޑައަޅާފައި އެވެ. މީގެ ސަބަބުން ވިޔަފާރީތަކަށް އޭގެ ބޮޑު ގެއްލުމެއް ވަމުންދެ އެވެ.\n"މިތާ މިހާރު ކޮވިޑް އޮތީއެއްނޫން، އެކަމު އެބަ ޖެހޭ ރޭގަނޑު ނުވައެއް ޖަހާއިރު ފިހާރަ ބަންދުކުރަން. އަދި ދިހައެއް ޖަހަންދެން މި ޑެލިވަރީ ކޮށްދެނީވެސް. މިއީ އަސްލު ވަރަށް އިންސާފު ކުޑަކޮން ކޮށްފައި އޮންނަ ކަމެއް،" އައްޑޫ ވިޔަފާރިވެރިއަކުން ބުންޏެވެ.\nއައްޑޫގެ މިހާރުގެ ހާލަތު\nއައްޑޫގައި ހަމަ އެކަނި ކޮވިޑް ކޭސްތައް ފެންނަމުންދަނީ އައްޑޫ ސިޓީގެ ހިތަދޫއިންނެވެ. އަދި މިއިން އެއްްވެސް ތަނަކުން ރެންޑަމް ސާމްޕަލްތަކެއް ނަގައިގެން ކޮމިއުނިޓީ ސްޕްރެޑެއް އޮތް ކަމަކަށް ފާހަގަ ކުރެވިފައިއެއްނުވެ އެވެ. މީގެ ތެރެއިވެސް އައްޑޫގެ ބައެއް އަވަށްތަކުން އެއްވެސް ކޭހެއް ނުފެނިވެސް ގިނަ ދުވަސްތަކެއް ވަނީ ވެފައި އެވެ.\nއެހެން ކަމުން ވަކިން އޮންނަ ހުޅުދޫ އާއި މީދޫއަށް ކޮވިޑްގެ އެއްވެސް ކޭހެއް ނުފެނި ގިނަ ދުވަސްތަކެއް ވެފައިވާ އަވަށްތަކަށް އަޅާފައި މިވާ ފިޔަވަޅުތަކަކީ "ހާލަތާ ނުބައްދަލު އަނިޔާއެއް" ކަމަށް ބައެއް މީހުން ދެކެ އެވެ. އަދި އައްޑޫގައި ހިންގާ ކާފިއުގެ ސަބަބުން ނާއި އަޅާފައިވާ ފިޔަވަޅުތަކަކީ އިންސާފުން ބޭރުވެފައިވާ ފިޔަވަޅުތަކަކެއް ކަމަށް އައްޑޫގެ އެކީ މީސް މީހުން ދަނީ ބުނަމުންނެވެ.\nކައުންސިލުގެ ވެސް ކަންބޮޑުވުން\nކޮވިޑާ ގުޅިގެން އަޅާފައިމިވާ ފިޔަވަޅުތަކާމެދު ރައްޔިތުންނެކޭ އެއްގޮތައް ބައެއް ކައުންސިލަރުންގެވެސް ކަންބޮޑުވުންތައް އެބަ ހުއްޓެވެ. އެގޮތުން ހުޅުދޫ ދާއިރާގެ ކައުންސިލަރު ފައިއްޒުއްރަހްމާންް ދާދި ފަހުން ވަނީ މޮނިޓަރިންގައި އައްޑޫ އޮތުމުން ކައުންސިލުން އިންތިޒާމްކޮށްގެން ރައްޔިތުންއެއްކޮށްގެން ހިންގާ ހަރަކާތެއްގައި ބައިވެރިނުވާން ނިންމާފަ އެެވެ. އަދިއެހެންމެ\nއައްޑޫގެ ކައުންސިލަރުންވެސް އެތައް ފަހަރަކު ކާފިއު އުވާލަން ވެސް ވަނީ އެދިފަ އެވެ.\nރައްޔިތުންނާއި ކައުންސިލަރުންގެ ކަންބޮޑުވުންތަކާއެކު އައްޑޫގެ މޭޔަރ އަލީ ނިޒާރު ވެސް ވަނީ މި ކާފިއު އުވާލަން ވެސް އެދިވަޑައިގެންފަ އެވެ. އެހެން ކަމުން މިހާރު އައްޑޫގައި ހިންގާ ކާފިއުއަކީ ރައްޔިތުންނާއި ވެރިންގެ ވެސް ކަންބޮޑުވުން ހުރި އެއްޗެކެވެ. ސަބަބަކީ މިކަމުގައި އިންސާފެއް ނެތުމެވެ.


އަލްފާޟިލް މުޙަންމަދު ޙުސައިން (ކަނދި މުޙަންމަދުފުޅު) - ޤައުމީ އިނާމު - ޝަރަފުވެރިކަމުގެ ޤައުމީ އިނާމު - 2010 - The President's Office\nއަލްފާޟިލް މުޙަންމަދު ޙުސައިން (ކަނދި މުޙަންމަދުފުޅު)\nމުޙަންމަދު ޙުސައިން ނުވަތަ މަޝްހޫރު ކަނދި މުޙަންމަދުފުޅަކީ، ހެންވޭރުގެ މަސްވެރިންގެ ތެރެއިން އެއްދުވަސްވަރެއްގައި އެންމެ ކުރީ ސަފުގައި ހިމެނިވަޑައިގެންނެވި ބޭފުޅެކެވެ. މަސްވެރިކަމަށް އޭނާގެ ހިތްޕުޅުގައި އޮތް ޝައުޤުވެރިކަމެއްގެ ބޮޑުކަމުން، އޭނާގެ ވަރަށް ޒުވާންއިރު އާދައިގެ ފަޅުވެރިއެއްގެ ގޮތުގައި މަހަށް ވަޑައިގަންނަވަން ފެށްޓެވިއެވެ. އޭނާގެ އުންމީދަކަށްވީ، މަސްވެރިކަމުގެ ރޮނގުގައި ކުރިއަށް ވަޑައިގެން، މި ރޮނގުން ފާހަގަކުރެވޭފަދަ ޚިދުމަތްތަކެއް، ދިވެހި ޤައުމަށާއި ރައްޔިތުންނަށް ކޮށްދެއްވުމެވެ. އެހެން ނަމަވެސް، އެފަދަ ތަނަވަސްކަމެއް އޭނާގެ ކިބައިގައި ނެތުމާއެކު، އޭނާ ގަސްދުކުރެއްވީ، ދަތުރުކުރައްވަން ވަޑައިގަތުމަށެވެ. ބޭރު ބޯޓުފަހަރުގައި ދުވަސްތަކެއް ވަންދެން އުޅުއްވުމަށްފަހު، އަދި އަތްމަތި ތަނަވަސްވުމާއެކު، އެނބުރި ވަޑައިގެން އަނެއްކާވެސް މި ޚިދުމަތުގެ ތެރެއަށް ވެދެވަޑައިގަތީއެވެ. ހަމައެއާއެކު، އޭނާގެ އަމިއްލަ ޚަރަދުގައި މަސްދޯނިފަހަރު ބަންނަވައިގެން އަމިއްލައަށް ދޯނިފަހަރު ދުއްވަން ފެށްޓެވީއެވެ. ފުރަތަމަ މަސައްކަތް ފެށްޓެވީ ރިޔަލު ދޯނީގައި ކަމަށްވިޔަސް، ޒަމާނަށް އައި ތަރައްޤީއާއެކު، ފަހުން އިންޖީނު ދޯނިފަހަރަށް ބަދަލުކުރެއްވީއެވެ. އެ ދުވަސްވަރު އެއްފަހަރާ7ދޯނި އޭނާ ދުއްވެވިއެވެ.\nމުޙަންމަދުފުޅުގެ ހިތްޕުޅުގައި، މަސްވެރިކަމަށް އޮތް ޝައުޤުވެރިކަމެއްގެ ބޮޑުކަމުން، މިއަދުވެސް އެކަމުގައި އޭނާ އެ ދެމިހުންނެވީ، ވަރަށް ވަރުގަދަ ޢަޒުމެއް ކަނޑައަޅުއްވައިގެންނެވެ. އެގޮތުން، ކަންނެލި މަސްވެރިކަންކުރާ4ދޯނި އޭނާ މިހާރުވެސް ދުއްވަވައެވެ. އެއީ، 75 ފޫޓުގެ ދެ ދޯންޏާއި، 72 ފޫޓުގެ ދެ ދޯންޏެވެ. ރާއްޖޭގެ އެކި ހިސާބުތަކުގައި މި4ދޯނި މަސްވެރިކަން ކުރަމުން ގެންދެއެވެ. ދޯނިފަހަރު އުޅޭ ހިސާބުތަކާއި އަދި ދޯނިފަހަރުން ބާނާ މަހުގެ ޢަދަދާއި، މި ހުރިހާ ރެކޯޑުތަކެއް މާލޭގައި ހުންނަވައިގެން ބަލަހައްޓަވައި، އަދި އެކަންކަމަށް ދެއްވަންޖެހޭ އިރުޝާދުތައް ދެއްވައި، މަސް ކިރާނެ ފަރާތްތައް ހޯއްދަވަމުން ގެންދަވަނީ މުޙަންމަދުފުޅެވެ. ދުވާލުގެ ގިނަ ވަގުތުތައް އޭނާ ހޭދަކުރައްވަމުން ގެންދަވަނީ މި މަސައްކަތުގައެވެ.\nރާއްޖޭގައި ބޮޑުކަންނެލީގެ މަސްވެރިކަން ފުރަތަމަ ފެށްޓެވި ބޭފުޅުންގެ ތެރޭގައި، މުޙަންމަދުފުޅު ހިމެނިވަޑައިގަންނަވައެވެ. އޭނާގެ ދޯންޏެއްގައި މަދުވެގެން ދިހަވަރަކަށް ބާރަވަރަކަށް މީހުން ގެންގުޅުއްވައެވެ. ކެޔޮޅަކީ މުސާރައާއި މަސްބައި ދެއްވައިގެން ގެންގުޅުއްވާ މީހެކެވެ. އެހެން މީހުންނަށް ދެއްވަނީ މަސްބައެވެ. މުޙަންމަދުފުޅުގެ އެއްދޯނީގެ ކެޔޮޅެއްގެ ގޮތުގައި މަސައްކަތް ކުރަމުން ގެންދަނީ، މިހާރުގެ ތަޢުލީމު ލިބިފައިވާ ޒުވާނެކެވެ.\nމަސްވެރިކަމުގެ މަސައްކަތުގައި މުޙަންމަދުފުޅު އުޅުއްވަމުން ގެންދަވާތާ މިހާރު 44 އަހަރަށްވުރެ ގިނަދުވަސް ވެއްޖެއެވެ. މިހާ ދުވަސްވީއިރު، އޮނަވިހި މަސްދޯނި މިހާތަނަށް އޭނާ ދުއްވަވާފައިވެއެވެ. ރާއްޖޭގެ މަސްވެރިކަން ތަރައްޤީ ކުރެއްވުމުގައި، މި ވޭތުވެދިޔަ އަހަރުތަކުގެ ތެރޭގައި، އޭނާ ވަނީ ވަރަށްބޮޑު ޙިއްޞާއެއް ވެދެއްވާފައެވެ.\nމަސްވެރިންގެ ދުވަހުގެ މުނާސަބަތުގައި، ފިޝަރީޒް މިނިސްޓްރީން ބޭއްވެވި އެކިއެކި މުބާރާތްތަކުން މުޙަންމަދުފުޅުގެ ދޯނިފަހަރު އެކި ކާމިޔާބީތައް ޙާޞިލުކޮށްފައިވެއެވެ. މަސްވެރިކަމަކީ ރާއްޖޭގައި އެކަމުގެ މުސްތަޤްބަލެއް އޮތް ވަރަށް ރަނގަޅު މަސައްކަތެއް ކަމަށް މުޙަންމަދުފުޅު އަބަދުވެސް ދެކެވަޑައިގަންނަވައެވެ. އަދި މަސްވެރިންނަށް ލުއިފަސޭހަ ގޮތްތަކެއް ސަރުކާރުން ހަމަޖައްސަވައިދެއްވައި، މަސްވެރިންގެ ޚިޔާލާއި މަޝްވަރާ ހޯއްދެވުމަކީ، މި ދާއިރާ އިތުރަށް ކުރިއަށް ގެންދިޔުމުގައި ވރަށް މުހިންމު އަދި ވަރަށް ބޭނުންތެރި ކަމެއްކަމަށް މުޙަންމަދުފުޅު ދެކެވަޑައިގަންނަވައެވެ. މަސްވެރިކަމާ ދުރަށް ވަޑައިގަތުމުގެ އެއްވެސް ޚިޔާލުފުޅެއް މުޙަންމަދުފުޅުގެ ނެތެވެ.\nމުޙަންމަދުފުޅަކީ މަސްވެރިކަމުގެ އިތުރުން، އިޖްތިމާޢީ ދާއިރާގައިވެސް ހެންވޭރަށް ޚިދުމަތްތަކެއް ކުރައްވަމުން ގެންދަވާ ބޭފުޅެކެވެ. އަދި ހެންވޭރުގެ މަސްވެރިންނާ ބަދަހި ގުޅުމެއް ބާއްވަވަމުން ގެންދަވާ ބޭފުޅެކެވެ. އެގޮތުން، ހެންވޭރު މަސްވެރިންގެ ޕާކް ހެދުމުގެ މަސައްކަތުގައި ވަރަށް އިސްކޮށް އުޅުއްވާފައިވެއެވެ. މިހާރުވެސް އެ ޕާކުގެ ކަންކަން ބައްލަވައި، ކުރައްވަންޖެހޭ މަސައްކަތްތައް، އޭނާގެ އަމިއްލަ ޚަރަދުގައި ކުރައްވަމުން ގެންދަވައެވެ. ހެންވޭރުގެ މަސްވެރިން ދެކެވަޑައިގަންނަވާ ގޮތުގައި، މަސްވެރިންގެ ޕާކުގެ ރައީސަކީ، މުޙަންމަދުފުޅެވެ.\nމުޙަންމަދުފުޅު ގެންގުޅުއްވާ ދޯނިފަހަރުގެ އިންޖީނަށާއި ތަކެއްޗަށް ލިބޭ ގެއްލުން މަރާމާތު ކުރެއްވުމުގައި، އެކިއެކި ދަތިތައް ދިމާވާތީ، ގޭގައި އަމިއްލައަށް ވާރކްޝޮޕެއް މިހާރު ހައްދަވައި، ދޯނިފަހަރުގައި ގެންގުޅޭ ތަކެއްޗަށް ލިބޭ ގެއްލުމުގެ ހުރިހާ މަރާމާތުތަކެއް، އެ ވާރކްޝޮޕުން ކުރަމުން ގެންދެއެވެ.\nމަސްވެރިކަމުގެ ދާއިރާއިން، މިއަދު ޝަރަފުވެރިކަމުގެ އިނާމު އޭނާއަށް ލިބިވަޑައިގަންނަވާއިރު، އޭނާއަށް ލިބިވަޑައިގަންނަވާ އެންމެބޮޑު އެއް އުފަލަކީ، މި މަސައްކަތް މިހާހިސާބަށް ތަރައްޤީ ކުރެއްވިއިރު، އެއްވެސް ލޯނެއް ނުނަންގަވައި، އޭނާގެ އަމިއްލަ މަސައްކަތުން މިހާހިސާބަށް ވަޑައިގެންނެވުމެވެ. މިއީ އޭނާ ދެކެވަޑައިގަންނަވާ ގޮތުގައި، މިދާއިރާގައި އޭނާއަށް ލިބިވަޑައިގަންނަވާ އެންމެބޮޑު އެއް ކާމިޔާބީވެސްމެއެވެ.


އެޑްމިޓް ކޮށްގެން ފަރުވާ ހޯދަމުންދާ މީހުން ބޮޑު ތަނުން މަައްޗަށް ! | Sandhaanu\nއެޑްމިޓް ކޮށްގެން ފަރުވާ ހޯދަމުންދާ މީހުން ބޮޑު ތަނުން މަައްޗަށް !\nއެޑްމިޓް ކުރާ މީހުން ގިނަވެ ކޮވިޑް ފެސިލިޓީތައް ފުރެންފަށައިފިއެވެ. ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން އާއްމުކޮށްފައިވާ ސާވޭލަންސް ޑޭޓާއަށް ބަލާއިރު މިހާރުވެސް އެޑްމިޓް ކޮށްގެން ފަރުވާ ދޭމީހުންގެ އަދަދު ވަނީ 207 ކަށް އަރާފައެވެ.\nއޭގެ ތެރޭގައި ޑީއެޗް 16 ގެ ވޯޑްގައި ހަތް މީހަކަށް ފަރުވާދެމުން އަންނަ އިރު ހުޅުމާލެ މެޑިކަލް ފެސިލިޓީގަ 189 މީހުން ވަނީ އެޑްމިޓް ކޮށްފައެވެ. އަދި ގއ. ވިލިނގިލީ ފެސިލިޓީގައި އެކަކު، ލ. ގަން ފެސިލިޓީގައި އަށް މީހަކު އެޑްމިޓްކޮށްގެން އަންނަނީ ފަރުވާ ދެމުންނެވެ.\nމިއާއެކު2މީހަކަށް ދަރުމަވަންތަ ހޮސްޕިޓަލުގެ 11 ވަނަ ފަންގިފިލާގެ އައިސީޔޫގައި ފަރުވާދެމުން އަންނައިރު އެކަކު އޮތީ ވެންޓިލޭޓަރުގަ އެވެ.\nއެޑްމިޓްކުރަންޖެހޭ މީހުން ގިނަވެ، ފަރުވާ ދޭނެ މީހުންނާއި ފަރުވާ ނުދީ ދޫކޮށްލާނެ މީހުން ނިންމަން ޖެހިދާނެ ހާލަތަށް ހިނގައިދާނެ ކަމުގެ އިންޒާރު މީގެ ކުރިން ވެސް ވަނީ ދީފަ އެވެ.\nކޮވިޑް ފެސިލިޓީތަކުގައި އެޑްމިޓްކުރަންޖެހޭ މީހުންގެ އަދަދު އިތުރުވަމުން އަންނާތީ އެޗްއީއޯސީގެ ތަރުޖަމާނު ޑރ. ނަޒްލާ ވެސް ވަނީ ރޭ ކަންބޮޑުވުން ފާޅުކުރައްވައިފަ އެވެ.


ހޮސްޕިޓަލަކީ ބަލިމީހުނަށް ތުރާލަކަށް ވެގެން ނުވާނެMikal News\nޏ. އަތޮޅު ހޮސްޕިޓަލަށް މީހަކު ވަންނަނީ. ފޮޓޯ: މިކަލް ނިއުސް\nހޮސްޕިޓަލަކީ ބަލިމީހުނަށް ތުރާލަކަށް ވެގެން ނުވާނެ\n23 ސެޕްޓެމްބަރ 2014, 12:26 |\nއާބާދީގައި 12 ހާހަށްވުރެ ގިނަ މީހުން އުޅެމުންދާ ފުވައްމުލަކުގައި ހުރި ހޮސްޕިޓަލުގެ ޑޮކްޓަރުންނާއި ވަޞީލަތްތަކާއި މެނޭޖްމަންޓުގެ ފެންވަރާ ބެހޭގޮތުން ލައްކަ ގިނަ ވާހަކަ ވަނީ ދެކެވިފައެވެ. މީޑިޔާގެ ފަލަ ސުރުޚީތަކަށްވަނީ އަރާފައެވެ. ވީމާ އަޅުގަނޑު އެވާހަކައެއް ނުދައްކާނަމެވެ.\nއެހެނީ، ފެންވަރު ރަނގަޅު ޑޮކްޓަރުންނާއި، ޓެކްނިކަލް ސާމާނުތަކަކީ ކަމާބެހޭ ފަރާތްތަކުގެ ސަމާލުކަމަށް ގެނެވި، ޙައްލެއް ގެންނަން ވަގުތު ނަގާނެ ކަންތަކެއްކަމަށް ޤަބޫލުކުރެވޭތީއެވެ. އަޅުގަނޑު ފާހަގަކޮށްލަން ބޭނުންވަނީ، މިހާރުން މިހާރަށްވެސް ވަރަށް ފަސޭހައިން ރަނގަޅުކޮށްލެވެން ހުރި މައްސަލަތަކެއް ރަނގަޅުނުކޮށް އޮތުމުން، ތަނުން ލިބެން ހުރި މަދު ޚިދުމަތްތަކުގެ ވެސް ފެންވަރު ދަށްވާހަކައެވެ.\nމިފަދަ މައްސަލަތަކާހެދި، ހޮސްޕިޓަލުގައި އެޑްމިޓްކޮށްފައި ތިބޭ ބަލިމީހުނަށް ތަނުން ލިބޭ ފަރުވާއަށްވުރެ ތުރާ މާ ބޮޑުހެން ހީވެއެވެ.\nބަލިމީހަކު ހޮސްޕިޓަލުގައި ބާއްވައިގެން ފަރުވާކުރަން ޖެހެނީ ޑޮކްޓަރު ޤަވާޢިދުން ބަލައި، ނަރުހުންގެ އަޅާލުމާއެކު ޤަވާޢިދުން ބޭސްދީ، ބަލީގެ ޢަލާމާތްތަކަށް އަންނަ ބަދަލު ދެނެގަނެ ގާތުން ބެލުމަށެވެ. މިހެން އޮންނަ އޮތުމުގައި އެކަށީގެންވާ ވަރަށް އަރާމުކުރުމާއި ހަމަ ނިދި ލިބުމަކީވެސް މުހިއްމުކަމެކެވެ. ޤަވާޢިދުން ބޭސް ކާ ފަދައިންނެވެ.\nއަޅުގަނޑުވެސް އެއްބަހެވެ. ހޮސްޕިޓަލުގެ ވަޞީލަތްތަކާއި ޖާގަހުރި ބަލިމީހުން އެޑްމިޓްކޮށްފައި ބައިތިއްބަން ޖެހެނީ ޢާއްމު ވޯޑުތަކުގައެވެ. އެހެނިހެން ބަލިމީހުންނާ އެއްތަނެއްގައެވެ. ގިނަ މީހުން އެއްތަނެއްގައި ތިބެންޖެހުމުގައި ތަކުލީފުތަކެއްވެސް ހުންނާނެއެވެ.\nއެހެންނަމަވެސް، މިއީ ކުޑަ ކުރެވިދާނެ ތަކުލީފުތަކެކެވެ. ވެއިޓިން އޭރިޔާގައި ހުންނަ ޓީވީގެ އަޑު ހަމަ އެހާ ގަދަވާން ޖެހޭ ހެއްޔެވެ. މިއީ ޞިއްޙީ ޚިދުމަތްދޭ މަރުކަޒެކެވެ. ސިނަމާ ހޯލެއް ނޫނެވެ.\nބަލިމީހުނަށް ތުރާލިބޭ މިފަދަ އަނެއް ކަމަކީ، ކޮރިޑޯތަކުގައި އަޑުގަދަވުމެވެ. ހަމަހިމޭން އަމާން މާޙައުލެއް އޮންނަންޖެހޭ ހޮސްޕިޓަލުގައި ބައެއް ވަގުތުތަކުގައި ހޯބޯލެވުން ގަދަވެގެންގޮސް، މިހުރެވެނީ ހަމަ ހޮސްޕިޓަލެއްގައި ބާއޭ ހިތަށްއަރާ ފަހަރު އާދެއެވެ. ކަންމިހެން ހުރިއިރު، ކޮރިޑޯތެރޭގައި ހަމަހިމޭނުން ތިބުމަށް އެދި މެނޭޖްމަންޓުން ނެރިފައި އޮތް ނޯޓިސްވެސް އޮތީ އެތަނުގައި ހުރި ކަބަޑެއް މަތީ ބާއްވާފައެވެ.\nދެން އޮތްކަމަކީ، އެއްވެސް ހަމައެއް އުޞޫލެއް ނެތި، ޢާއްމު ވޯޑްތަކަށް މީހުން ވަދެ ނިކުމެ ހެދުމެވެ. މިގޮތަށް ވަދެ ތިބޭތިބުމުގައި އެހެންޏާ ގޭގެ ސިޓިން ރޫމޭ ހީވާ ފަދަ ޢާއިލީ ނުވަތަ ޒާތީ މަޝްވަރާއެއް ގޮސްދާނެއެވެ. އެހެންޏާ ސިޔާސީ ހޮޅުއަށްޓެކޭ ހީވާފަދަ ސިޔާސީ ޒުވާބެއް ގޮސްދާނެއެވެ. ޖެހިގެން އޮތް އެނދުގައި އޮތް ބަލިމީހާ އޮންނާނީ ނުނިދި ވޭނާ ކުކުރި ކުކުރިލައެވެ.\nބަލި މީހުނަށް ހަމަހިމޭން އަދި އަމާން މާޙައުލެއް ހޯދާ ދިނުމުގެ ގޮތުން ޒިޔާރަތްކުރާ ގަޑި ކަނޑައަޅަންޖެހެނީ ހަމައެކަނި އައިޖީއެމްއެޗަކު ނޫނެވެ. މިފަދަ އުޞޫލުތަކަކީ ޞިއްޙީ ޚިދުމަތްދޭ ކޮންމެ މަރުކަޒެއްގައިމެ ހުންނަން ޖެހޭ އުޞޫލުތަކެވެ. ފުވައްމުލަކު ހޮސްޕިޓަލުގައިވެސް މި އުޞޫލު އެބަ އޮތެވެ. ބަލިމީހުނަށް ޒިޔާރަތްކުރަން ވަކި ގަޑިތަކެއް ކަނޑައަޅާފައި އެބައޮތެވެ. މައްސަލައަކީ ތަންފީޒު ނުކުރެވުމެވެ. ޑިޔުޓީގައި ގާޑުން ބޭތިއްބިޔަސް، އެކަން ތަންފީޒުކުރެވޭނެ މަގެއްވެސް ދައްކަން ޖެހޭނެއެވެ.\nމެނޭޖްމަންޓުން ކަންކަން ތަންފީޒުކުރުމުގެ އިތުރުން އަޅުގަނޑުމެން ޢާއްމުންވެސް ކަންކަމުގެ އަދަބު ސަދަބާމެދު ހޭލުންތެރިވާން ވީއެވެ. ބަލިމީހުނަށް އިޙްތިރާމްކުރަންވީއެވެ. ޢާއްމު ޚިދުމަތްދޭ ތަންތަނަށް ޙުރުމަތްތެރިކޮށް ހިތަންވީއެވެ. އެއީ ތިމާއާއި އަނެކާވެސް ޚިދުމަތް ހޯދާ ތަނަށް ވީތީއެވެ.


އަންބަރާ އިން މަސްތުވާތަކެއްޗާއެކު ބަޔަކު ހައްޔަކުރި ވާހަކަ ފުލުހުން ދޮގުކޮށްފި | Sangu News\nއަންބަރާ އިން މަސްތުވާތަކެއްޗާއެކު ބަޔަކު ހައްޔަކުރި ވާހަކަ ފުލުހުން ދޮގުކޮށްފި\n12 މާރޗް 2021 - 13:53\nވ.އަތޮޅުގެ އަންބަރާ އިން މަސްތުވާތަކެއްޗާއެކު ބަޔަކު ހައްޔަރެއް ނުކުރާ ކަމަށް ފުލުހުން ބުނެފިއެވެ.\nފުލުހުން މިހެން ބުނެފައިވަނީ އަންބަރާ އިން މަސްތުވާތަކެއްޗާ އެކު ޕާޓީކުރަން ތިބި 95 މީހުން ހިމެނޭ ބޮޑު ގްރޫޕެއް ރޭގެ ވަގުތެއްގައި ފުލުހުން ހައްޔަރުކޮށްފައިވާ ކަމުގެ ވާހަކަތައް ފެތުރިފައިވާ ދަނޑިވަޅެއްގައެވެ.\nފުލުހުންގެ މީޑިއާ އޮފިޝަލް ވިދާޅުވީ އެޗްޕީއޭގެ ގައިޑްލައިނާ ހިލާފަށް ހުއްދަ ނުހޯދައި އަންބަރާއަށް ދަތުރުކުރި 95 މީހަކު ޖޫރިމަނާކޮށްފައިވާ ކަމަށެވެ. ނަމަވެސް އޭގެތެރެއިން އެއްވެސް މީހަކު ހައްޔަރު ނުކުރާ ކަމަށާއި އަދި އެމީހުންގެ ތެރެއިން އެއްވެސް މީހެއްގެ މައްޗަށް މަސްތުވާތަކެތި ބޭނުން ކުރި ކަމުގެ ތުހުމަތު ކުރެވިފައި ނުވާ ކަމަށްވެސް އޮފިޝަލް ވިދާޅުވިއެވެ.\nމީގެއިތުރުން އެ ފަރާތްތައް މަސްތުވާތަކެތި ބޭނުންކުރި ކަމަށް ތުހުމަތު ނުކުރެވޭ ކަމަށާއި އެހެންކަމުން އެ ފަރާތްތައް މަސްތުވާތަކެއްޗަށް ޓެސްޓުކޮށްފައި ނުވާ ކަމަށްވެސް އޮފިޝަލް ވިދާޅުވިއެވެ. ނަމަވެސް ކެޕޭސިޓީ އަށް ވުރެ އިތުރަށް މީހުން އަރުވައިގެން ދަތުރުކުރި މައްސަލަ ތަހުގީގު ކުރަމުންދާ ކަމަށް އޮފިޝަލް ވިދާޅުވިއެވެ.\nފުލުހުން ވަނީ ކޮވިޑް-19 ފެތުރުން ހުއްޓުވުމުގެ ގޮތުން އެޗްޕީއޭއިން ކަނޑައަޅާފައިވާ ގައިޑްލައިންތަކަށް ތަބާވުމަށް އިލްތިމާސްކޮށްފައެވެ.\n0%ވަރަށް ގަދަ 0%ވަރަށް ގަޔާވޭ 50%ބޮޑު ޖޯކެއް 50%ހައިރާންވެއްޖެ 0%ވަރަށް ދެރަ 0%ރުޅިގަދަ ވަނީ\nނަމާދު ކުރީމަ ތޯޗެ


Aleem faisaa heydhakuramun dhiyaee miskithah eheevumah, maruvee cancer jehunukan engunuthaa3mass furunu dhuvahu - One Online\nއަލީމް ފައިސާ ހޭދަކުރަމުންދިޔައީ މިސްކިތަށް އެހީވުމަށް، މަރުވީ ކެންސަރު ޖެހުނުކަން އެނގުނުތާ ތިންމަސް ފުރުނު ދުވަހު\nއަލީމް އޭނާގެ ދޮށީ ދަރިފުޅާއި އަނބިމީހާ އާއެކު-- ފޮޓޯ: ނަބީލާ\n"އެންމެ ފަހު ވަގުތާ ޖެހެންދެންވެސް ދީން އުނގެނުމަށާއި އުނގަންނައިދިނުމަށް ވަރަށް ބޮޑަށް މަސައްކަތްކުރި. މިސްކިތުގައި ބަހައްޓާފައި ހުރި ފަންޑަށް ގަވާއިދުން ކޮންމެ މަހަކު ފައިސާ ޖަމާކުރޭ. އެހެންވެ އަލީމް ނެތް ދުނިޔެއެއްގައި އޭނާގެ ނަމުގައި މިސްކިތެއް ބިނާކުރުމަށް އާއިލާއިން މިހާރު އަންނަނީ މަސައްކަތްކުރަމުން،"\nމިއީ މިދިޔަ ރޯދަމަހުގެ 14 ވަނަ ދުވަހު މަރުވި ގއ. ކޮލަމާފުށި، ރޯޅި، އަހުމަދު އަލީމްގެ ވާހަކަ އެވެ. އަލީމަކީ މީގެ ކުރިން ގިނަ އަހަރުތަކެއް ވަންދެން ފުލުހުންގެ ހިދުމަތުގައި ހުރި ސިއްހަތު ރަނގަޅު ޒުވާނެކެވެ. 2011 ވަނަ އަހަރު އޮސްޓްރޭލިއާއަށް ބަދަލުވުމުގެ ކުރިން އަލީމް މަސައްކަތް ކުރީ މޯލްޑިވްސް ޕޮލިސް ސާވިސްގެ އިންސްޕެކްޓާ އޮފް ޕޮލިސްގެ މަގާމުގަ އެވެ. އެންމެ ފަހުން މަސައްކަތް ކުރީ ފެމެލީ އެންޑް ޗައިލްޑް ޕްރޮޓެކްޝަންގެ ޑިޕާޓުމެންޓުގެ ވެރިއަކަށެއެވެ. ޕޮލިހުގެ މަސައްކަތް ކުރަމުން އިސްލާމިކް ޝަރީޔާ އިން ލޯ ޑިގްރީއެއްވެސް ހާސިލްކޮށް ކިޔަވާދިނުމުގައިވެސް ބުރަކޮށް އުޅުނެވެ.\nއަލީމްގެ އާއިލާގެ އުފާވެރި ހަޔާތަށް ހިޔަނި އެޅިގެންދިޔައީ މިއަހަރުގެ ޖެނުއަރީގައި "އިންޓްރާ ހެޕާރޓިކް ކޮލެންޖިއޯ ކާސިނޯމާ (ކެންސަރުބަލީގެ ވައްތަރެއް) ބަލި ޖެހިފައި ހުރިކަން އެނގުނު ހިސާބުންނެއެވެ. މިބަލީގައި މާގިން ދުވަސްތަކެއްނުވެ އަލީމް ވަނީ މަރުވެފަ އެވެ.\nއަލީމްގެ އާއިލާގެ ފަރާތުން އެނާގެ ވާހަކަ "ވަން" އަށް ހިއްސާކުރީ އޭނާގެ ކޮއްކޮ އިބްރާހިމް އަލީމެވެ. އިބްރާހިމް ބުނީ އަލީމަކީ ވަރަށް ސިއްހަތަށް ބަލައިގެން ގަވާއިދުން ކަސްރަތުކޮށް، ކެއުމުގައި ވަކި މިންގަނޑެއް ހިފަހައްޓައި ޑޮކްޓަރަށް ދައްކަމުން ދިޔަ މީހެއް ކަމަށެވެ. ކެންސަރު ބަލި ހުރިކަމުގެ ހަބަރު ޖެނުއަރީގައި ލިބުމުގެ ކުރިން ޑިސެމްބަރ 2021 ގައި ހަދާފައިވާ އެއްވެސް ޓެސްޓަކުންވެސް މިފަދަ ބޮޑު ކަމެއް ހަށިގަނޑުގައި ހުރިކަމުގެ އެއްވެސް އަސަރެއް ނެތްކަމަށް ޑޮކްޓަރުންނާއި ހަވާލާދީ އޭނާ ބުންޏެވެ.\nއެކަމަކު މުޅި މީހާގެ ދިރިއުޅުން އެފުށް މިފުށަށް ޖެހިގެން ދިޔައީ ބަނޑުގައި ރިއްސައިގެން ޑޮކްޓަރަށް ދެއްކުމުގެ ތެރެއިން އެނގުނު ކަންތައްތަކުންނެވެ. ކެންސަރު ޖެހިފައި ހުރިކަމާއި ވަގުތުވެސް ވަރަށް ބޮޑަށް ލަސްވެއްޖެކަން އެނގުމުންނެވެ.\n"ތިއްތިބެ (އަލީމް) މި ޖެނުއަރީގަ ބަނޑުގަ ރިއްސަން ފެށީ. މާބޮޑަކަށްވެސް ނޫން. ދެން ވަރަށް ދުރު ދުރުން ތަދު އަންނަހެން ހީވެ އުނދަަގޫވާންފެށީމަ ޑޮކްޓަރަށް ދައްކާފަ ޓެސްޓުތަކެއް ހެދީ. އޭގެން މައްސަލަތަކެއް އުޅޭތީ އިތުރަށް ސްކޭންތައް ހަދައި ހުރިހާ ކަމެއް ކުރީ. ދެން ޑޮކްޓަރު ބުނީ ކެންސަރު ހުރިކަމަށް. ލިވާ އަށް، ލަންގަށް، އަދި ލިމްފް ނޯޑްސްއަށް، ދެން ގާތްގަނޑަކަށް މުޅި ހަށިގަނޑަށް. މައި ބަދައިގައި ކެންސަރު ހުރިކަން އެނގުނީ ފެބްރުއަރީ މަހު ހެދި ސްކޭނަކުން. އެކަމަކު އަލީމުގެ އުމުރަށާއި ސިއްހީ ހާލަތަށް ބަލާފައި ޑޮކްޓަރުންވެސް ލަފާދިނީ ޕެއްލުއޭޓިވު ކީމޯތެރަޕީ ފެށުމަށް. އެހެންނަމަވެސް އެއީ ފަރުވާއެއްގޮތަށް ފެށި ކަމެއްނޫން. ގިނަ ދުވަހު ދުނިޔޭގެ ހުރެދާނެ ކަމަށް އުއްމީދުކޮށްގެން ފެށިކަމެއް." އަލީމަށް ކެންސަރު ޖެހުނުކަން އެނގުނު ގޮތް ހިއްސާ ކުރަމުން އޭނާ ބުންޏެވެ.\nއަލީމްގެ އާއިލާ-- ފޮޓޯ: ނަބީލާ\nއެގޮތުގެ މަތިން ކީމޯ ނަގަން ފެށިނަމަވެސް ވަކި ހިސާބަކުން ކީމޯ ފެއިލް ވީ އެވެ. ކެންސަރުގެ ފަހު ސްޓޭޖުގައި ހުރުމުން ކީމޯދިން ނަމަވެސް ބަލިން ފަސޭހަވާ ގޮތެއް ނުވި އެވެ.\n"މި ދުނިޔޭގަ ކާމިޔާބު ނުވެއްޖެނަމަ އާހިރަތުގައި ކާމިޔާބު ދެއްވާތޯ އެންމެ ފަހު ނޭވާޔާ ހަމަޔަށްވެސް މަސައްކަތްކުރި. އެހެންވެ ކީމޯ ދޭން ފެށި. އެކަމަކު ވަކި ހިސާބަކުން ކީމޯ ފެއިލްވީ. މަރުވެގެން ދިޔައީ ބަލި ޖެހުނުތާ ތިން މަސް ފުރުނު ދުވަހު. ބަލި ޖެހުނުކަން އެނގުނީވެސް ހުކުރު ދުވަހެއްގަ. މަރުވީވެސް ހުކުރު ދުވަހެއްގަ." އަސަރާއެކު އޭނާ ބުންޏެވެ.\nއެންމެ ފަހު ނޭވާ ދޫކޮށްލީ އާއިލާ އާއި އޮސްޓްރޭލިއާގައި ދިރިއުޅޭ ގިނަ ދިވެހިންނާއި ރައްޓެހިންގެ ކުރިމަތީގައި ކަމަށެވެ.\nއަލީމް ދެ ދަރިންނާއެކު-- ފޮޓޯ: ނަބީލާ\nއަލީމް އަކީ އޭނާގެ ދުނިޔެވީ ހަޔާތުގައި އިސްލާމް ދީން ދެކެ ވަރަށް ލޯބިވި ހާއްސަކޮށް އޮސްޓްރޭލިއާއަށް ބަދަލުވުމަށްފަހު ދީނީ ކަންތަކަށް ވަރަށް ބޮޑަށް ޝައުގުވެރިކަން ބެހެއްޓި މީހެއް ކަމަށް އޭނާގެ އާއިލާގެ ފަރާތުން މައުލޫމާތުދެއެވެ.\nއަލީމް އޮސްޓްރޭލިއާގައި ހުރި އަވަށަށް އޭނާ ބަދަލުވި އިރު އެތާނގައި ދިރިއުޅޭ މުސްލިމުން ނަމާދު ކުރަމުންދިޔައީ ކޮންޓެއިނާއެއް ތެރޭގައި ކަމަށާއި ނަމަވެސް މިހާރު އެތަނުގައި ވަނީ ޒަމާނީ ފެންވަރުގެ ދެ ބުރި މިސްކިތެއް ބިނާކޮށްފައެވެ. އެ މިސްކިތް ބިނާކުރުމަށް ހުޅުވާފައި ހުރި ފަންޑަށް ފައިސާ ހަދިޔާ ކުރަމުންދިޔަ ކަން އެނގިފައިވާ ކަމަށް އަލީމްގެ އަންހެނުންގެ ފަރާތުން އެނގުނެވެ. މިސްކިތުގެ އިމާމުންނާ ވެސް ގާތް ގުޅުމެއް އޮންނާތީ އަލީމް ހިނެވުމާއި ކަށުނަމާދު ކުރުމަށް އާއިލާގެ ފަރާތުން އިހުތިޔާރު ކުރީވެސް އެ މިސްކިތުގައެވެ.\nއަލީމާއި އަންހެނުންނާއި ދެ ކުދިންނަކީވެސް އޮސްޓްރޭލިއާގެ ރަށްވެހިން ކަމުން އަލީމް ނެތް ނަމަވެސް، ދިރިއުޅުން ބިނާކޮށްފައި އޮތީ އެގައުމުގައި ކަމަށްވުމުން އޮސްޓޮރޭލިއާގެ އަލީމް ދިރިއުޅުނު ޕާތުގައި ލަފާކުރެވޭގޮތުގައި 500 ވަރަކަށް ދިވެހިން ދިރިއުޅެމުން ދާތީ ހުރިހާ އެންމެންވެސް އިސްލާމް ދީން ދެކެ ލޯބިވާކަން ފާހަގަކުރެވިފައިވާ ކަމާއި، މިހާރު މިސްކިތް މަދުކަމުން ބައެއް މިސްކިތްތަކުގައި ދެ ދަންފަޅިއަށް ހުކުރު ނަމާދުކުރަމުން ދާތީ އާއެކު އޭނާ ބޭނުންވަނީ އަލީމްގެ ހަނދާނުގައި އޮސްޓްރޭލިއާގެ މުސްލިމުން ގިނަ ނަމަވެސް ނިސްބަތުން މިސްކިތް މަދު އަވަށެއްގައި "މަސްޖިދުލް އަލީމް" ބިނާކުރުމަށެވެ.\nއަލީމްގެ މަރަށްފަހު "އަލީމް ފައުންޑޭޝަން"ގެ ނަމުގައި އަލީމްގެ އަންހެނުން އިސްނަގައިގެން އާއިލާއާއި އޮސްޓްރޭލިއާގައި ދިރިއުޅޭ ހުރިހާ ދިވެހިންގެ އެއްބާރުލުމާއެކު އޮސްޓްރޭލިއާގައި ވަނީ ފައުންޑޭޝަނެއް ހުޅުވައިފައެވެ. އަދި ރާއްޖޭގައިވެސް ފައުންޑޭޝަނެއް ހުޅުވުމުގެ މަސައްކަތް އާއިލާއިން އަންނަނީ ކުރަމުންނެވެ.\nނަރުހެއްގެ ގޮތުގައި އޮސްޓްރޭލިއާގައި މަސައްކަތް ކުރަމުން އަންނަ، އަލީމްގެ ހަޔާތުގެ ބައިވެރިޔާ ނަބީލާ ޝިހާބު "ވަން" އަށް ބުނީ ޑޮކްޓަރުން ދިން ހަބަރާއިއެކު، އެއީ އެންމެ ފަހުގެ ބަސްކަމުގައި ނުދެކި އިތުރު ޑޮކްޓަރުންނާއި އެހެން ގައުމުތަކުގެ ހޮސްޕިޓަލްތަކަށް އަލީމްގެ ރިޕޯޓްތައް ފޮނުވައިގެން ފަރުވާއަށް އަލިމަގެއް ފެނޭތޯ މަސައްކަތްކުރި ކަމަށެވެ. އެހެންނަމަވެސް ހުރިހާތަނަކުވެސް އައީ ހަމަ އެއްޖަވާބެއް ކަމަށް އަސަރާއެކު އޭނާ ބުންޏެވެ.\n"އެއީ ވަރަށް ހިތްވަރުގަދަ މީހެެއް. ބަލީގައި އެ ހޭދަކުރި ތިން މަސް ދުވަހުގެތެރޭގައި އެއްވެސްވަރަކަށް ހިތްވަރު އަދި އުންމީދުވެސް ދޫކޮށް ނުލާ. ގިނަވަގުތުތަކުގައި އަޅުކަންކުރުމާއި ދުއާކުރުމުގައި ހޭދަކުރި. އެއްވެސް ވަރަކަށް ބަލީގެ ސަބަބުން ހާސްވެ ހިތާމަކޮށެއް ނޫޅޭ. އަލީމަކީ މިހުންނަށް ވަރަށް ހެޔޮ މީހެއް. އެހެންވެ އޭނާގެ އާއިލާގެ ގިނަބަޔަކާއި އަދި ރައްޓެހިންވެސް އަލީމްގެ ހާލުބަލަން އޮސްޓްރޭލިއާއަށް އައި. އަދި އެއެންމެން އަލީމްގެ ޖަނާޒާގައިވެސް ބައިވެރިވި." އޭނާ ކިޔައިދިނެވެ.\nނަބީލާ ބުނީ އަލީމް އާއި އޭނާއާ ދިމާވުމުގެ ކުރިން އޭނާއަކީ ކެންސަރު ބަލި ތަހައްމަލް ކުރަމުން އަންނަ މީހުންނާއި އަދި ބައްޔާ ބެހޭ ގޮތުން މީހުންނަށް މައުލޫމާތު ދޭން މަސައްކަތް ކުރި މީހެއް ކަމަށެވެ. އޭނާ އަކީ ނަރުހަކަށް ވުމުން ބަލީގެ ޝިކާރައަކަށް ވެފައިތިބި މީހުންގެ ހާލަތު ވަރަށް ގާތުން އޭނާއަށް ފެނިފައިވާ ކަމަށެވެ. އެހެންކަމުން އެކަމުގެ ވޭން އޭނާއަށް ވަރަށް ރަނގަޅަށް އެނގޭ ކަމަށާއި އޭނާއަކީ އެމީހުންގެ ހައްގުގައި ބޯވެސް ބޭލި މީހެއް ކަމަށް ބުންޏެވެ.\n"މީހުން އަހާނެ ކީއްވެހޭ އޭރު ކެންސަރުގެ ކަންކަމުގެ އުޅެނީ. އެކަމަކު އަލީމް މި ބައްޔަށް ޑައެގްނޯސް ވުމުގެ ކުރިން އެއަށް ދޭނެ ޖަވާބެއް ނެތް. ޕާސަނަލީ ކެންސަރު ތަހައްމަލެއް ނުކުރަން. އެކަމަކު ކެންސަރު ޖެހިފަ ތިބި އެތައް ބަޔަކާ ޕްރޮފެޝަނަލް ކެރިއާގަ ދިމާވި. އެތައް ބަޔަކަށް ބޭސްދީ އެމީހުންނަށް ހިދުމަތްކުރިން." އަލީމް ފައުންޑޭޝަން ނަމުގައި ފޭސްބުކުގައި އޭނާ ހިންގާ ޕޭޖުގައި ލިޔެފައިވެ އެވެ.\nއުމުރުން 18 އަހަރުން ދަށުގެ ދެކުދިން ތިބި އަލީމްގެ އަނބިމީހާ އަކީ އައްޑޫސިޓީ ހިތަދު އަށް ނިސްބަތްވާ މީހެކެވެ. ނަމަވެސް މިހާރު އޭނާ އަކީ އޮސްޓްރޭލިއާގެ ރަށްވެސެއްކެވެ. އޭނާ މިހާރު ކުރަމުން އަންނަ މަސައްކަތަކީ އަލީމް ފައުންޑޭޝަންގެ ނަމުގައި ފައުންޑޭޝަނެއް ހުޅުވައިގެން މިސްކިތެއް ބިނާކުރުމުގެ މަސައްކަތެވެ. އޭނާ މައުލޫމާތުދޭ ގޮތުގައި އެ ޕްރޮޖެކްޓަށް 1.5 މިލިއަނާއި ދެ މިލިއަން އޮސްޓްރޭލިއަން ޑޮލަރުގެ އަގެއް ހަރަދުވާނެއެވެ.\nއަލީމްގެ އަންހެނުންނާއި އާއިލާ އަދި ރައްޓެހިންނާއި އޭނާ ދަންނަ އެންމެންވެސް ދެކޭ ގޮތުގައި އެއީ ހުލްގު ހެޔޮ މާތް މީހެކެވެ. އޭނާ އާހިރަތުގެ ހަޔާތް ބާއްޖަވެރިކުރަން އެދަތުރަށް އޭނާ ވަރަށް ރަނގަޅަށް ތައްޔާރުވި ކަމަށް އެ މީހުން ގަބޫލު ކުރެ އެވެ.\nއަލީމަކީ ވަފާތެރި އަދި އެހީތެރި ފިރިއެކެއެވެ. ސޯލިހު ދަރިއެކެވެ. ޒިންމާދާރު ބައްޕައެކެއެވެ. އާއިލާއާ ދުރުގައި ހުރި ނަމަވެސް އަބަދުމެ އާއިލާގެ ހާލު ބަލާ އޯގާތެރި މީހެކެވެ. އެއްބަނޑު މީހަކަށް ލިބޭނެ އެންމެ ރަނގަޅު ބޭބެ އެވެ. ހެޔޮ ރައްޓެއްސެކެވެ. އަދި ގައުމީ ދަރިއެކެވެ.\nއަލީމް ދަރިންނާއެކު-- ފޮޓޯ: ނަބީލާ\nމީގެ އިތުރުން މަގުމަތީގައި ދިރިއުޅޭ ގެދޮރު ނުހުންނަ މީހުންނަށް ކާއެއްޗެތި ދިނުމަކީވެސް ޢަލީމް ވަރަށް އިސްކަމެއްދިން ކަމެއް ކަމަށް ނަބީލާ ބުންޏެވެ.\nމިއީ ނަބީލާ އަށް އަލީމްގެ ފަރާތުން ދަސްވި ބައެއް ކަންކަމެވެ. އަލީމް ފައުންޑޭޝަންގެ އެންމެ ފުރަތަމަ އަމާޒަކީ އޮސްޓްރޭލިއާ ޕާރތުގައި "މަސްޖިދުލް އަލީމް" ގެ ނަމުގައި މިސްކިތެއް ބިނާކުރުން ކަމަށް ނަބީލާ ބުންޏެވެ. މި މިސްކިތުގެ ބިމުގައި ބޯހިޔާވަހިކަމެއްނެތި ހާލުގައިޖެހިފައިވާ މީހުންނަށް ކައްކައި ކާންދޭނެ ބަދިގެއެއްވެސް ބިނާކުރާނެ ކަމަށް ނަބީލާ ބުންޏެވެ.\nޕާރތުގައި މިފަދަ މިސްކިތެއް ބިނާކުރަން ނިންމީ ކީއްވެގެންތޯ ސުވާލުކުރުމުން ނަބީލާ ބުނީ އަލީމަކީ ޕާރތުގައި ދިރިއުޅޭ މުސްލިމުންނާއި ގާތް ގުޅުމެއް ބޭއްވި އަދި ދީނީ ކަންތައްތަކުގައި އިސްނަގައި އެތާނގައި މަސައްކަތްކުރެއްވި މީހެއްކަމަށެއެވެ. އަދި އެތާގެ މުސްލިމް އާބާދީ އަށް ބަލާއިރު ނިސްބަތުން މިސްކިތްތައްމަދު ކަމަށާއި އެހެން ކަމުން "މަސްޖިދުލް އަލީމްގެ' ނަމުގައި ހަދާ މިސްކިތަށް އެހީތެރިވާ ފަރާތްތަކަށް އޭގެސަބަބުން މިދުނިޔެއާއި އާހިރުގައި ލިބޭނެ މަންފާ ބޮޑުވާނެކަމަށެވެ.\nއަލީމް ފައުންޑޭޝަންގެ ފަރާތުން ފުރަތަމަ ބީނާކުރާ މިސްކިތް ޕާރތުގައި ބިނާކޮށް ނިންމުމަށްފަހު ކުރިޔަށް އޮތް ތާނގައި ދިވެހިރާއްޖޭގައި މިކަހަލަ މަސައްކަތްތައް ކުރިޔަށް ގެންދިޔުމުގެ ހިޔާލު ގެންގުޅޭކަމަށް ވެސް ނަބީލާ އާއި އަލީމްގެ އާއިލާއިން ބުންޏެވެ.\n"އަލީމް މަގުމަތިން އަންނައިރު އޭނާއާ ދިމާލަށް މީހަކު އަތްދިއްކޮށްފިއްޔާ އެމީހަކު ދެރަކޮށްފަ ހުސްއަތާ ފޮނުވައެއް ނުލާނެ. މަގުމަތިން އަންނައިރު ސަލާންޖަހަން ތިބޭ މީހުންނަށް ކާއެއްޗިހި ގަނެދޭނެ. ފައިސާވެސް ދޭނެ. އޮސްޓްރޭލިއާގެ ސިޓީއެއް ކަމަށްވާ ޕާރތުގައި މަސްޖިދު އަލް އަލީމްގެ ނަމުގައި މިސްކިތެއް ބިނާކުރުމުގެ މަސައްކަތް އެންމެ އަވަހަށް ފަށަން ބޭނުންވަނީ. އެކަމަށް ފަންޑު މި ހޯދަނީ. އަޅުގަނޑު އެދެން ހުރިހާ މީހުންވެސް މިކަމަށް އެހީތެރިވެދިނުން. މިސްކިތެއް ބިނާކުރުމަށް ދެވޭ ސަދަގާތަކީ މުޅި އުމުރަށްވެސް އާހިރަތުގައިވެސް ދެމިގެންވާނެ ހެޔޮ ކަމެއް." އޭނާ ބުންޏެވެ.\nމިސްކިތްތައް ބިނާކުރުމަށް އަލީމް ފައުންޑޭޝަނަށް އެހީވުމަށް: https://www.gofundme.com/f/aleem-foundation?utm_source=facebook&utm_medium=social&utm_campaign=p_cp+share-sheet\nގުޅޭ ޓެގު ަުއޮސްޓްރޭލިޔާ ކެންސަރު މަރު ސިއްހަތު


(1) އުޑުތަކާއި، ބިމުގައިވާހާ ތަކެއްޗެއް اللَّهއަށް تسبيحކިޔައިފިއެވެ. އެކަލާނގެއީ، عزيزވަންތަ، حكيمވަންތަ ރަސްކަލާނގެއެވެ.\n(2) އެކަލާނގެއީ ފޮތުގެ أهلވެރިންކުރެ كافرވިމީހުން ފުރަތަމަ حشرގެ ދުވަހު، އެއުރެންގެ ގެދޮރުން ނެރެލެއްވި ރަސްކަލާނގެއެވެ. އެއުރެން ނުކުންނާނޭކަމަކަށް ތިޔަބައިމީހުން ހީއެއް ނުކުރަމުއެވެ. އަދި އެއުރެން ހީކޮށްގެންތިބީ، އެއުރެންގެ ކިއްލާތައް، اللَّهގެ ބާރުވެރިކަމުން އެއުރެން ރައްކާތެރިކޮށްދޭނެ ކަމަށެވެ. ފަހެ، އެއުރެންގެ ގާތަށް اللَّهގެ عقابއައީ، އެއުރެން ހީވެސް ނުކުރާފަދައަކުންނެވެ. އަދި އެކަލާނގެ އެއުރެންގެ ހިތްތަކަށް ބިރުވެރިކަން ވެއްދެވިއެވެ. އެއުރެންގެ އަމިއްލަ އަތްތަކުން އެއުރެންގެ ގެދޮރު ހަލާކު ކުރަމުން ދިޔައޫއެވެ. އަދި مؤمنތަކުންގެ އަތްތަކުންވެސްމެއެވެ. އޭ ބުއްދީގެ أهلވެރިންނޭވެ! ފަހެ، ތިޔަބައިމީހުން عبرةލިބިގަންނާށެވެ.\n(3) ރަށުން ބޭރުކޮށްލާފައިވާ ބަޔަކުކަމުގައިވުމަށް، اللَّه އެއުރެންގެ މައްޗަށް ލިޔުއްވާފައިނުވާނަމަ، ހަމަކަށަވަރުން، އެއުރެންނަށް މިދުނިޔޭގައި عذاب ދެއްވައިފީހެވެ. އަދި آخرةގައި ނަރަކައިގެ عذاب އެއުރެންނަށް ހުށްޓެވެ.\n(4) އެއީ އެއުރެން اللَّهއާއި، އެކަލާނގެ رسولއާއަށް ދެކޮޅުވެރިވީ ކަމަށްޓަކައެވެ. އަދި اللَّهއަށް ދެކޮޅުވެރިވާ މީހާ (ދަންނާށެވެ!) ފަހެ، ހަމަކަށަވަރުން، اللَّهއީ،\n(5) ތިޔަބައިމީހުން ކަނޑައިލި ކޮންމެ ކަދުރުރުކަކާއި، ނުވަތަ ނުކަނޑައި އޭގެ ބުޑާއެކު ކޮޅަށްހުރުމަށް ދޫކޮށްލި ކޮންމެ ކަދުރުރުކެއް (އެ ކަނޑައިލީ ނުވަތަ ނުކަނޑައި ދޫކޮށްލީ) ފަހެ، اللَّهގެ إذنފުޅަށެވެ. އަދި فاسقވި މީހުން ދެރަކޮށް، ނިކަމެތި ކޮށްލުމަށްޓަކައެވެ.\n(6) އަދި އެއުރެންގެ ކިބައިން اللَّه، އެކަލާނގެ رسولއާއަށް فَىءގެ ގޮތުގައި ދެއްވައިފި މުދަލަކާމެދު (ދަންނާށެވެ!) ފަހެ، ތިޔަބައިމީހުން އެ މުދާ އަތުލުމަށްޓަކައި، އަހެއްވެސް، جملއެއްވެސް ދުއްވާފައެއް ނުވެއެވެ. އެހެނެއްކަމަކު اللَّه، އެކަލާނގެ އިރާދަކުރައްވާ ބަޔެއްގެ މައްޗަށް އެކަލާނގެ رسولން ބާރުވެރިކުރައްވަތެވެ. އަދި اللَّهއީ، ކޮންމެ ކަމެއްގެ މައްޗަށް ކުޅަދުންވަންތަ ރަސްކަލާނގެއެވެ.\n(7) ރަށްރަށުގެ أهلވެރިންގެ ކިބައިން، اللَّه، އެކަލާނގެ رسولއާއަށް فَىءމުދަލުގެ ގޮތުގައި ލިބިދެއްވައިފި އެއްޗަކާމެދު (ދަންނާށެވެ!) ފަހެ، އެ ތަކެއްޗަކީ، اللَّهއަށާއި، رسولއާއަށާއި، ގާތްތިމާގެ މީހުންނަށާއި، يتيمންނަށާއި، مسكينންނަށާއި، ދަތުރުވެރިންނަށް خاصވެފައިވާ ތަކެއްޗެވެ. އެއީ އެ މުދާތައް ތިޔަބައިމީހުންކުރެ މުއްސަނދިންގެ މެދުގައި دورވޭވެ ހުރިޔަނުދިނުމަށްޓަކައެވެ. އަދި رسولއާ ތިޔަބައިމީހުންނަށް ގެނެސްދެއްވި ކޮންމެ އެއްޗެއްގައި، ފަހެ، ތިޔަބައިމީހުން ހިފާށެވެ! އަދި އެކަލޭގެފާނު ތިޔަބައިމީހުންނަށް ނަހީކުރެއްވި ކޮންމެ ކަމަކުން، ފަހެ، ތިޔަބައިމީހުން ދުރުވެގަންނާށެވެ! އަދި ތިޔަބައިމީހުން اللَّهއަށް تقوىވެރިވާށެވެ! ހަމަކަށަވަރުން، اللَّهއީ، عقوبات ގަދަފަދަވެގެންވާ ރަސްކަލާނގެއެވެ.\n(8) އެއުރެންގެ ގެދޮރުންނާއި، އެއުރެންގެ މުދަލުން ނެރެލާފައިވާ\n(9) އަދި އެއުރެންގެ ކުރީގައި، المدينةގައި ވަޒަންވެރިވެ، إيمانކަމުގައި قائمވެތިބި أنصارން، އެއުރެންގެ ގާތަށް هجرةކުރި مهاجرންދެކެ ލޯބިވެތެވެ. އަދި އެއުރެންނަށް (އެބަހީ: مهاجرންނަށް) ދެއްވި އެއްވެސް އެއްޗަކަށް އެއްވެސް ބޭނުމެއް (ނުވަތަ ދަހިވެތި ކަމެއް) އެއުރެން (އެބަހީ: أنصارން) ގެ ހިތްތަކުގައި ނުވެއެވެ. އަދި އެއުރެންގެ އަމިއްލަ نفسތަކުގެ މައްޗަށް، އެއުރެންނަށް އިސްކަންދެތެވެ. އެއުރެންނަށް ބޭނުންތެރިކަން ބޮޑުވެފައި ވީނަމަވެސްމެއެވެ. އެމީހެއްގެ އަމިއްލަ نفسގެ ދަހިވެތިކަމުން މިންޖުވެއްޖެ މީހާ (ދަންނާށެވެ!) ފަހެ، އެއުރެންނީ ހަމަ ދިންނަވާނެ މީހުންނެވެ.\n(10) އަދި އެއުރެންގެ ފަހުން އައި މީހުން ބުނެތެވެ. އަޅަމެންގެ ވެރިރަސްކަލާކޮ! އަޅަމެންނަށާއި، އަދި އަޅަމެންނަށްވުރެ ކުރިން إيمانވި، އަޅަމެންގެ أخންނަށް ފާފަފުއްސަވާނދޭވެ! އަދި إيمانވި މީހުންނަށް އަޅަމެންގެ ހިތްތަކުގައި حسدވެރިކަމެއް ނުލައްވާނދޭވެ! އަޅަމެންގެ ވެރިރަސްކަލާކޮ! ހަމަކަށަވަރުން، އިބަރަސްކަލާނގެއީ، ނުހަނު އޯގާވަންތަ، رحيمވަންތަ ރަސްކަލާނގެއެވެ.\n(11) منافقވިމީހުން ކަލޭގެފާނު ދެކެވަޑައިނުގަންނަވަމުތޯއެވެ؟ ފޮތުގެ أهلވެރިންކުރެ كافرވެގެންތިބި އެއުރެންގެ أخންނަށް އެއުރެން ބުނެތެވެ. ތިޔަބައިމީހުން (ރަށުން) ނެރެލައިފިނަމަ، ހަމަކަށަވަރުން، ތިޔަބައިމީހުންނާއެކު ތިމަންމެންވެސް ނުކުންނާނަމެވެ. ތިޔަބައިމީހުންނަށް ގެއްލުންދިނުމުގައި ދުވަހަކުވެސް އެއްވެސް މީހަކަށް ތިމަންމެން ކިޔަމަނެއް ނުވާނޫއެވެ. އަދި ތިޔަބައިމީހުންނާ ދެކޮޅަށް ހަނގުރާމަ ކޮށްފިނަމަ، ހަމަކަށަވަރުން، ތިމަންމެން ތިޔަބައިމީހުންނަށް نصرދޭހުށީމުއެވެ. ހަމަކަށަވަރުން އެއުރެންނީ، ދޮގުވެރިންކަމަށް اللَّه ހެކިވެވޮޑިގެންވެތެވެ.\n(12) ހަމަކަށަވަރުން، އެއުރެން ނެރެލައިފިނަމަ، އެއުރެންނާއެކު އެއުރެންނެއް ނުނިކުންނާނެތެވެ. އަދި ހަމަކަށަވަރުން، އެއުރެންނާ ހަނގުރާމަކޮށްފިނަމަ، އެއުރެންނަކަށް އެއުރެން نصرއެއްވެސް ނުދޭނެތެވެ. އަދި ހަމަކަށަވަރުން، އެއުރެންނަށް نصرދިނުމަށް ނުކުތަސް، އެއުރެން ފުރަގަސްދީ ފިލަންދުވާނެކަން ކަށަވަރެވެ. ދެން އެއުރެންނަކަށް (އެއްވެސް ފަރާތަކުން) نصرއެއް ނުލިބޭނެތެވެ.\n(13) އެއުރެންގެ ހިތްތަކުގައި اللَّهއަށްވުރެން ތިޔަބައިމީހުންދެކެ ގަންނަ ބިރު ބޮޑުކަން ކަށަވަރެވެ. އެއީ އެއުރެންނީ، ނުވިސްނޭ ބަޔަކުކަމުގައިވާ ކަމަށްޓަކައެވެ.\n(14) ރައްކާތެރި ކުރައްވާފައިވާ ރަށްތަކެއްގައި ތިބެގެން، ނުވަތަ ފާރުތަކެއްގެ ނިވަލުގައި ތިބެގެން މެނުވީ، އެއުރެން އެންމެން އެކުގައި (ނުކުމެ) ތިޔަބައިމީހުންނަކާ ހަނގުރާމައެއް ނުކުރާނެތެވެ. އެއުރެންގެ މެދުގައި ހިނގާ ހަނގުރާމަ ގަދަފަދަ ވެގެންވެއެވެ. އެއުރެންގެ ހިތްތައް ބައިބައިވެގެންވާ حال، ތިބާ ހީކުރަނީ، އެއުރެންނީ، އެންމެން އެކަތިގަނޑަކަށްވެފައިވާ ބަޔެއްކަމުގައެވެ. އެއީ، އެއުރެންނީ، ނުވިސްނޭ ބަޔަކުކަމުގައިވާ ކަމަށްޓަކައެވެ.\n(15) އެއުރެންނަށްވުރެ ތަންކޮޅެއްކުރިން އުޅުނު މީހުން ފަދައިންނެވެ. އެއުރެންގެ ނުބައި عملގެ ރަހަ، އެއުރެންނަށް ލިބުނެވެ. އަދި އެއުރެންނަށް (آخرةގައި) ވޭންދެނިވި عذاب ހުށްޓެވެ.\n(16) شيطانއާގެ مثالގައެވެ. އޭނާ އިންސާނާޔަށް كافرވާށޭ ބުނިހިނދެވެ. ފަހެ، އެ އިންސާނާ كافرވީހިނދު އެ شيطانއާ ބުންޏެވެ. ހަމަކަށަވަރުން، ތިމަންވަނީ، ތިބާގެ ކިބައިން ބަރީއަވެގެންނެވެ. ހަމަކަށަވަރުން، عالمތަކުގެ ވެރި اللَّهއަށް ތިމަން ބިރުގަނެތެވެ.\n(17) އެ ދެމީހުންގެ ނިމުމެއް ކަމުގައިވާނީ، އެ ދެމީހުން ނަރަކަޔަށް ވަނުމެވެ. އެތާނގައި، އެއުރެން ދެމިތިބެނިވި ގޮތުގައެވެ. އަދި އެއީ އަނިޔާވެރިންގެ ޖަޒާއެވެ.\n(18) އޭ إيمانވެއްޖެ މީސްތަކުންނޭވެ! ތިޔަބައިމީހުން اللَّهއަށް تقوىވެރިވާށެވެ! އަދި ކޮންމެ نفسއެއްމެ، މާދަމައަށްޓަކައި އިސްކޮށްފައިވާ عملއެއް ބަލައިފާހުށިކަމެވެ! އަދި ތިޔަބައިމީހުން اللَّهއަށް تقوىވެރިވާށެވެ! ހަމަކަށަވަރުން، اللَّهއީ، ތިޔަބައިމީހުންކުރާ ކަންތައް މޮޅަށް ދެނެވޮޑިގެންވާ ރަސްކަލާނގެއެވެ.\n(19) އަދި اللَّه ހަނދުމަ ނައްތައިލި މީހުން ފަދައިން ތިޔަބައިމީހުން ނުވާށެވެ! ފަހެ، އެކަލާނގެ އެއުރެންގެ އަމިއްލަ نفسތައް ހަނދުމަނެތިކޮށްލެއްވިއެވެ. އެއުރެންނީ، ހަމަ فاسقންނެވެ.\n(20) ނަރަކައިގެ أهلވެރިންނާއި، ސުވަރުގޭގެ أهلވެރިން ހަމަހަމައެއް ނުވާނެތެވެ. ސުވަރުގޭގެ أهلވެރިންނީ، ހަމަ نصيبލިބިގެންވާ މީހުންނެވެ.\n(21) ތިމަންރަސްކަލާނގެ ފަރުބަދައެއްގެ މައްޗަށް މި قرآن ބާވައިލެއްވިނަމަ، ހަމަކަށަވަރުން، އެ ފަރުބަދައެއް اللَّهއަށް ބިރުވެތިވުމުގެ ސަބަބުން ކުނޑިކުނޑިވެގެން ތިރިވާތީ ތިބާއަށް ފެނުނީހެވެ. އަދި އެ مثالތައް މީސްތަކުންނަށް ތިމަންރަސްކަލާނގެ ޖައްސަވަނީ، އެއުރެން فكرކުރުމަށްޓަކައެވެ.\n(22) އެކަލާނގެއީ، اللَّهއެވެ. އެކަލާނގެއީ، އެކަލާނގެ ފިޔަވައި حقވެގެން އަޅުކަމެއްވެވޭ إلهއަކު ނުވާ ރަސްކަލާނގެއެވެ. ނުފެންނަ ކަންތަކާއި، ފެންނަ ކަންތައް ދެނެވޮޑިގެންވާ ރަސްކަލާނގެއެވެ. އެކަލާނގެއީ، رحمنވަންތަ، رحيمވަންތަ ރަސްކަލާނގެއެވެ.\n(23) އެކަލާނގެއީ، اللَّهއެވެ. އެކަލާނގެއީ، އެކަލާނގެ ފިޔަވައި حقވެގެން އަޅުކަމެއްވެވޭ إلهއަކު ނުވާ ރަސްކަލާނގެއެވެ. ރަސްވަންތަ ރަސްކަލާނގެއެވެ. طاهرވަންތަ ރަސްކަލާނގެއެވެ. ހުރިހާ އުނިކަމަކުން ހުސްދުރުވެވޮޑިގެންވާ ރަސްކަލާނގެއެވެ. أمانކަން ދެއްވާ ރަސްކަލާނގެއެވެ. ހުރިހާ އެއްޗެއް ރައްކާތެރިކުރައްވައި ބަލަހައްޓަވާ ރަސްކަލާނގެއެވެ. عزيزވަންތަ ރަސްކަލާނގެއެވެ. جبّارވަންތަ ރަސްކަލާނގެއެވެ. عظمةތެރިވަންތަ ރަސްކަލާނގެއެވެ. އެއުރެން شريكކުރާ ތަކެތިން اللَّه ހުސްطاهرވަންތަވެވޮޑިގެންވެތެވެ.\n(24) އެކަލާނގެއީ، اللَّهއެވެ. ހުރިހާ އެއްޗެއް ހައްދަވާ ރަސްކަލާނގެއެވެ. ހުރިހާ އެއްޗެއް އުފައްދަވާ ރަސްކަލާނގެއެވެ. صورةކުރައްވާ ރަސްކަލާނގެއެވެ. އެންމެހާ ރިވެތި ނަންފުޅުތައް މިލްކުވެގެންވަނީ، އެކަލާނގެއަށެވެ. އުޑުތަކާއި، ބިމުގައިވާހާ ތަކެއްޗެއް އެކަލާނގެއަށް تسبيحދަންނަވަތެވެ. އަދި އެކަލާނގެއީ، عزيزވަންތަ، حكيمވަންތަ ރަސްކަލާނގެއެވެ.


SunOnline: Casethah ithuruvaairu faruvaa dheveyne capacity ebahuri: HEOC\nކޭސްތައް އިތުރުވާއިރު ފަރުވާ ދެވޭނެ ކެޕޭސިޓީ އެބަހުރި: އެޗްއީއޯސީ\nއަހުމަދު ސާއިލް އަލީ 15 Jan 2022, 10:56\nހުޅުމާލޭ މެޑިކަލް ފެސިލިޓީ: --- ފޮޓޯ: ޕީއެސްއެމް\nކޮވިޑް ކޭސްތައް މުޅި ރާއްޖޭގައި ވެސް ބާރު ސުޕީޑެއްގައި އިތުރުވަމުން ދާއިރު ފަރުވާ ދެވޭނެ ކެޕޭސިޓީ އެބަހުރި ކަމަށް، ހެލްތު އެމަޖެންސީ އޮޕަރޭޝަން ސެންޓަރު (އެޗްއީއޯސީ) އިން މިއަދު ބުނެފިއެވެ.\nކޮވިޑަށް މީހުން ޕޮޒިޓިވްވާ އަދަދު ދުވަހުން ދުވަހަށް ދަނީ އިތުރުވަމުންނެވެ. ރާއްޖެ އިން ކޮވިޑް ޖެހުނު މީހުންގެ ޖުމްލަ އަދަދު ވަނީ 101،418 އަށް އަރާފައެވެ. އެކްޓިވް ކޭސްތައް 5،881 ގައި ހުރިއިރު ހޮސްޕިޓަލްގައި އެނދުމަތިކޮށްގެން 22 މީހަކަށް އަންނަނީ ފަރުވާ ދެމުންނެވެ.\nއެޗްއީއޯސީގައި އިސްކޮށް މަސައްކަތް ކުރައްވާ، ހެލްތު މިނިސްޓްރީގެ ކޮމިޝަނަރު އޮފް ކޮލިޓީ އެޝުއަރެންސް ތަސްލީމާ އުސްމާން "ސަން"އަށް ވިދާޅުވީ ކޭސްތައް އިތުރުވަމުން ދާއިރު އަޅާނެ ފިޔަވަޅުތަކަކާމެދު އަބަދުވެސް މަޝްވަރާ ކުރަމުން އަންނަ ކަމަށެވެ.\n"ފިޔަވަޅު އަޅާއިރު އަޅުގަނޑުމެން ހަމައެކަނި ބަލަނީ ޕޮޒިޓިވް ރޭޓަށް އެކަންޏެއް ނޫން. ރެސްޕޮންޑް ކުރެވޭ ވަރަށް ވެސް ބަލަން،" ތަސްލީމާ ވިދާޅުވިއެވެ.\nޕޮޒިޓިވް ރޭޓްތައް އިތުރުވި ނަމަވެސް މި ވަގުތަށް ކެޕޭސިޓީ އެބަހުރި ކަމަށާއި އެގޮތުން އެއްފަހަރާ 100 މީހުން އެޑްމިޓްކޮށްގެން ވެސް މާލެ ސަރަހައްދުގައި ފަރުވާ ދެވޭނެ ކަމަށް ތަސްލީމާ ވިދާޅުވިއެވެ.\n"ކުރިއަށް އޮތްތަނުގައި ބޭނުންވާ ވަރަކަށް ކެޕޭސިޓީ އިތުރު ކުރާނެ ،" ތަސްލީމާ ވިދާޅުވިއެވެ.\nއެންމެ ފަހުން އައި ކޮވިޑްގެ ރާޅުގައި ކެޕޭސިޓީއަށް ވުރެން ގިނަ މީހުން އެޑްމިޓް ކުރަން ޖެހުމުން ދަތިތަކާ ދިމާވިއެވެ. އެ ފަހަރު ކޮވިޑްގައި ގިނަ ބަޔަކު މަރުވިއެވެ.\nކޮވިޑަށް ޕޮޒިޓިވްވާ މީހުންގެ އަދަދު މަތިވަމުންދާތީ، ރާއްޖޭގެ ހުރިހާ ރަށެއްގައި މިހާރު މާސްއެޅުން ވަނީ މަޖުބޫރު ކޮށްފައެވެ. އަދި މާލެ ސަރަހައްދުގައި 50އަށް ވުރެން ގިނަ މީހުން އެއްވެ ނޫޅުމަށް ވެސް ވަނީ އަންގައިފައެވެ.\nއެޗްޕީއޭއިން ބުނީ މި ހާލަތުގައި އެންމެ މުހިއްމު ކަމަކީ ކޮންމެ ރައްޔިތަކު ވެސް އެމީހެއްގެ ފަރުދީ ޒިންމާ އަދާ ކުރުން ކަމަށެވެ. އެގޮތުން ބޭރު ތެރޭގައި އުޅޭއިރު ރަނގަޅަށް މާސްކު އެޅުމާއި ގައިދުރު ކަމަށް ފަރުވާތެރިކަން ބެހެއްޓުމަށް އެޗްޕީއޭއިން ވަނީ އިލްތިމާސް ކޮށްފައެވެ.\nމާދަމާ ސްކޫލްތައް ހުޅުވޭއިރު ވެސް ކޮވިޑުން ރައްކާތެރިވުމަށް ގިނަ ފިޔަވަޅުތަކެއް ވަނީ އަޅައިފައެވެ.\nސަމާލުވޭ! ފާނަބަސަނދު ފެތުރެނީ\nކުޑަރިކިއްޔަށް ޑޮކްޓަރަކު ހަމަޖައްސައިފި\n"ރައްޔިތުން އިތުބާރު ލިބޭވަރުގެ ކަންތައްތަކެއް ކުރެވިއްޖެ"


ތަރައްޤީގެ ޕްލޭނަށް ޚިޔާލު ހޯދުމުގެ ހެންވޭރު ބައްދަލުވުން ބާއްވައިފި - Male' City Council\nތަރައްޤީގެ ޕްލޭނަށް ޚިޔާލު ހޯދުމުގެ ހެންވޭރު ބައްދަލުވުން ބާއްވައިފި\nމާލޭ ސިޓީގެ ތަރައްޤީގެ ޕްލޭނާއި، ފައިނޭންޝަލް ޕްލޭނާއި، އަންނަ އަހަރަށް ލަފާކުރާ ބަޖެޓާއި، އެކްޝަން ޕްލޭނަށް ޚިޔާލު ހޯދުމުގެ ހެންވޭރު ރައްޔިތުންގެ ބައްދަލުވުން ބާއްވައިފިއެވެ. މި އޮގަސްޓް މަހުގެ 14 ވަނަ ދުވަހުގެރޭ ބޭއްވި މި ބައްދަލުވުން އޮތީ ކަލާފާނު ސްކޫލުގެ ހޯލުގައެވެ.\nމޭޔަރ ޑރ. މުޙައްމަދު މުޢިއްޒު، މި ބައްދަލުވުމުގައި ކައުންސިލްގެ ޕްލޭންހުށަހެޅުއްވިއެވެ. މީގެ އިތުރުން މިހާރު ހިނގަމުންދާ ބައެއް މަޝްރޫޢު ތައް ތަފްޞީލްކޮށްދެއްވިއެވެ. ޚާއްޞަކޮށް ހެންވޭރަށް ހުރި މަޝްރޫޢުތައް ހާމަކުރެއްވިއެވެ. ދަރުބާރުގޭ ގޯތީގެ އިރުން ހުސްކޮށް އޮތް ބައިގައި ޒަމާނީ ފަރުމާއެއްގައި ގާޑިޔާ ވިޔަފާރިތަކާއެކު ކުޑަކުދިން ކުޅޭ ސަރަޙައްދަކާ އިށީދެލައިގެން ތިބެވޭފަދަ ގޮތަކަށް ތަރައްޤީކުރުމާ، ބުރިބުރިއަށް ނަގާފައިވާ ޕާކިންގް ބިލްޑިންގްއެއް ހެންވޭރުގައި ތަރައްޤީކުރުމާ، ވިޔަފާރިއާއި އިޖްތިމާޢީ ބޭނުންތަކަށް ބޭނުންކުރެވެފަދަ ސަރަޙައްދުތައް ތަރައްޤީކުރުމުގެ ޚިޔާލު ހުށަހެޅުއްވިއެވެ. މޭޔަރ ވިދާޅުވީ މިއީ ޚިޔާލެއްކަމަށާ މިކަމަށް ގޮތް ނިންމާނީ ރައްޔިތުންކަމަށެވެ.\nހެންވޭރުގެ ގިނަ ޢަދަދެއްގެ ރައްޔިތުން ބައިވެރިވި މި ބައްދަލުވުމުގައި ސިޓީ ކައުންސިލްގެ މަސައްކަތްތަކާބެހޭ ގޮތުންނާއި އަދި އެކިއެކި ކަންކަމާމެދު ދެކޭ ގޮތް ހުށަހެޅުއްވިއެވެ. މޭޔަރގެ އިތުރުން ހެންވޭރު ހުޅަނގު ދާއިރާގެ ކައުންސިލަރ އަޙުމަދު އައިފާން މި ބައްދަލުވުމުގައި ރައްޔިތުންނާ މުޚާޠަބްކުރެއްވިއެވެ.\nޕްލޭނަށް ޚިޔާލު ހޯދުމުގެ ބައްދަލުވުންތަކުގެތެރެއިން ދެން ނުނިމި އޮތީ ހުޅުމާލޭ ބައްދަލުވުން އެކަންޏެވެ. ހުޅުމާލޭ ބައްދަލުވުން އޮންނާނީ 21 ވަނަ ދުވަހުގެރޭ 8:30 ގައި ރެހެންދި ސްކޫލުގައެވެ. އަދި މީގެ އިތުރުން 20 ވަނަ ދުވަހުގެރޭ ކާނިވާ ސަރަޙައްދުގައި މާލޭ ސިޓީއަށް ހުޅުވާލައިގެން ބާއްވާ ބައްދަލުވުމެއް އެރޭ 8:30 އޮންނާނެއެވެ. މިބައްދަލުވުމަކީ ގޯތިގެދޮރާބެހޭ ކަންކަމަށް ޚާއްޞަކުރެވިފައިވާ ބައްދަލުވުމެކެވެ.\nރޭގެ ބައްދަލުވުމުގައި ކައުންސިލަރުންނާ، އަންހެނުންގެތަރައްޤީއަށް މަސައްކަތްކުރާ ކޮމިޓީގެ މެމްބަރުންނާ، ސިޓީ ކައުންސިލްގެ ސެކްޝަންތަކުގެ ވެރިންނާ މުވައްޒަފުންބައިވެރިވެވަޑައިގަތެވެ.2ގަޑިއިރަށްވުރެ ގިނައިރަށް ދެމިގެންދިޔަ މި ބައްދަލުވުން ޓީ.ވީ އިންނާއި އެފްބީއިން ލައިވްކުރިއެވެ.


Amaa buneethee eh noon, Ana buneethee Dhaanvee farah!\nވީޓީވީގެ ޕްރެޒެންޓަރު އަމީނާ ނައީމް (އަނާ) -- އަބްދުﷲ ޝާމް (މުއްތު)\nއަލަށް ހަދައިގެން އުޅޭ މުހާވަރާއެއް ނޫނެވެ. ގެނައި ބަދަލެއް ނޫނެވެ. މިއީ މި ދުވަސްކޮޅު "ޓޯކް އޮފް ދަ ޓައުން" އެވެ. މިއީ ވީޓީވީގެ އެންމެ މަގްބޫލު އެއް މޫނު، އާމިނަތު އަމީނާ ނައީމް (އަނާ) މޭކަޕްގެ ކުލަތަކާއި ރީތި ހެދުންތަކުގެ ތެރެއިން، ނެއްޓި، ފަރާއި ފަޅުތަކުގެ ތެރެއަށް ފޭބި ވާހަކަ އެވެ. ތަފާތު ނަމަކާއެކު އަނާ ވަރަށް ތަފާތެވެ. ނަމަވެސް މި ވާހަކަ ފެށުމުގެ ކުރިން އެހެން ވާހަކައެކެވެ.\nއަނާ ހާއްސަވަނީ ވީޓީވީން ފެން ރީތި ޕްރެޒެންޓަރެއްގެ ގޮތުގައި އެކަންޏެއް ނޫނެވެ. ނޫސްވެރިކަމުގެ ދާއިރާގައި އަށެއްކަ އަހަރުވީ އިރު އަނާ ވަނީ ބެސްޓް ވީޑިއޯ ޖާނަލިސްޓްގެ އެވޯޑް ހޯދާފަ އެވެ. އޭނާގެ އަޑަކީ ބެލުންތެރިންގެ މެދުގައި އެންމެ މަގްބޫލު އެއް އަޑެވެ. އެ ސިފަތަކާއެކު އަނާ ވަނީ އާންމުންގެ ތެރޭގައި މެދުގައި މަގްބޫލުކަން ހޯދާފަ އެވެ.\nދެން އޮތީ އަނާގެ ޑޮކިއުމެންޓްރީ، "އަނާ ބުނީތީ ފަރަށް ދިއުމު" ގެ ވާހަކަ އެވެ. އަނާ ބުނާ ގޮތުންނަމަ މިއީ މާ ވަރުގަދަ ސްކްރިޕްޓެއް ލިޔެގެން ދިހަ ބާރަ މީހުންގެ ކްރޫއަކުން ކުރި ބިޔަ ބޮޑު މަސައްކަތެއް ނޫނެވެ. މިއީ އޭނާގެ އުފަން ރަށް، ލ. ކުނަހަންދޫއަށް ކޮންމެ އަހަރަކު އާދަކޮށް ކުރާ ޗުއްޓީ ދަތުރުގެ ވާހަކަތަކާއި ފޮޓޯތައް ފެނި ވީޓީވީގެ ސީއީއޯ، މުހައްމަދު އާސިފް (މޮންދު) ދެއްވި ހިޔާލެކެވެ. ޕްރޮގްރާމަށް "އަނާ ބުނީތީ ފަރަށް" ކިޔުމުގެ ހިޔާލު އުފެދުނީ މޮންދު ކޮށްލެއްވި އިޝާރާތަކުންނެވެ. އެއާއެކު ބައްޕަގެ ދޯނީގައި އަނާ ފެށި ދަތުރު ކުނަހަންދޫގެ ފަޅުތަކާއި ފަރުތަކަށް ފޭބީ އެވެ. އަނާމެންގެ އޮޑި ބީއްސާލި ފަރެއް ވިއްޔާ އެތަނެއްގެ ރީތިކަމާއި މުއްސަނދިކަން މުޅި ރާއްޖެވެސް ހިއްސާ ކުރީ އެވެ.\nވީޓީވީގެ ޕްރެޒެންޓަރު އަމީނާ ނައީމް (އަނާ) "އަނާ ބުނީތީ ފަރަށް" ޝޫޓިންގެ ތެރެއިން -- އަބްދުﷲ ޝާމް (މުއްތު)\nފަސް އެޕިސޯޑްގެ މި ޑޮކިއުމެންޓްރީގެ ވާހަކަ ދައްކަންޖެހޭ ސަބަބަކީ މިއީ އެވެ. އާންމުކޮށް ބޭރުގެ ޓްރެވަލް ޗެނަލްތަކުން ޑޮކިއުމެންޓްރީ ދައްކާ ސްޓައިލަށް ގެނެސްދީފައިވާ މި ޕްރޮގްރާމަކީ ރާއްޖޭގެ ޓީވީއަކުން ނުފެންނަ ތަފާތު ޕްރޮގްރާމެކެވެ.\nމަންޒަރުތަކާއި ޝޮޓްތައް ތަރުތީބުކޮށްފައިވާ ގޮތާއި ކޮންސެޕްޓަށް ބަލާއިރު އަނާ ކޮށްފައިވަނީ ތައުރީފު ހައްގު މަސައްކަތެކެވެ. އޭނާގެ ކެރުންތެރިކަމާއި ބެލުންތެރިންނަށް ތަފާތު ނެޗުރަލް ކޮންޓެންޓެއް ގެންނަން ކޮށްފައިވާ މަސައްކަތަކީ ރީތި މަސައްކަތެކެވެ.\n"އަނާމެން މި ޕްރޮގްރާމް ފެށި އިރަކު ހިއެއް ނުކުރަން މީހުންގެ ތަރުހީބު މިހާ ބޮޑަށް ލިބޭނެ ކަމަކަށް. ޖުމްލަ ހަތަރު ވަރަކަށް މީހުން ޕްރޮގްރާމް ކްރޫގަ ހިމެނެނީ. ދެން އަނާއާއެކު ފަރަށް އެދާ ކުދިން ކޮޅު. އެކަމަކު ނަތީޖާ ވަރަށް ކާމިޔާބު. ބެލުންތެރިންވެސް ވަރަށް މެސެޖް ފޮނުވާ އަނާއަށް. ގިނަ ބަޔަކު ވަރަށް އުފާވެފަ ފާހަގަކޮށްލާ ތަންކޮޅަކީ އަނާ އަކީ އަންހެން ކުއްޖަކަށް ވެފަ، ހަމަ އެކަނި ހުށަހަޅައިދިނުމުގެ ބަދަލުގައި ފަރަށް ގޮސް ފީނަން ގޮސް މި ކަމުގެ ތެރޭގައި ވަރަށް ބޮޑަށް ހަރަކާތްތެރިވެ އުޅޭތީ،" އަނާ ބުންޏެވެ.\nމި ޑޮކިއުމަންޓްރީގައި ދައްކާލާފައިވަނީ ކުނަހަންދޫގެ ރައްޔިތުންގެ ދިރިއުޅުމުގެ ވަރަށް މުހިއްމު ބައެކެވެ. މޫދާއި ފަރުން ނަގާ ސީފުޑްގެ ބާވަތްތައް ކުނަހަންދޫގެ ރައްޔިތުން ކެއުމުގައި ބޭނުންކުރާ ތަފާތު ގޮތްތައް އެންމެ ތާޒާ ގޮތުގައި ގެނެސްދީފައިވެ އެވެ. ރާކަންޏާއި ކަކުންޏާއި ގޮނު މަސް، ބޯވަ ފަދަ ތަކެތި ނަގާ ގޮތާއި ކައްކާ ގޮތް ވަރަށް ޝައުގުވެރި ގޮތަކަށް ގެނެސްދީ އަނާ ވަނީ ބެލުންތެރިންގެ ކުޅު ދިޔާކޮށްލާފަ އެވެ. މި މަންޒަރުތަކެއް ފެނި ކޮންމެ މީހަކު ވެސް އަހާލަނީ ބޮޑު ސުވާލެކެވެ. ފަރަށް ފީނައިގެން ބޯވަ ރާކަނި ދަމައިގަންނަ އިރު އަނާ ބިރެއްވެސް ނުގަނޭ ހެއްޔެވެ؟\n"އަނާ ބިރެއް ނުގަނޭ. ބިރު ގަންނަން ޖެހޭ ސަބަބެއްވެސް ނެތެއްނު. އަނާމެން ކުޑައިރު އުޅެ ބޮޑުވީ އެހެން. ފަރަށް ގޮސް ކުދި އަނގަ ހޮވައި، ކަކުނި ނަގައި، މިކަހަލަ ކަންކަން މިއީ އަނާމެންގެ ކުޑައިރުގެ ވަރަށް ބޮޑު ބައެއް. ދެން އަނެއް ކޮޅުން މިފަދަ ތަޖުރިބާއެއް ކުރެވެން އޮއްވައި ދޫކޮށްލުމަކީ ހަމަ ކޮށްގެންވާނެ ކަމެއް ނޫން. އެއްގަމަށްވުރެ އަހަރެމެން ރާއްޖޭގެ ފަރުތައް މާ ރީތި. އަނާގެ އެދުމެއް އެއް ފަހަރު ނަމަވެސް އަހަރެމެންގެ މުއްސަނދިކަން އަހަރެމެންގެ ލޮލުން ތަޖުރިބާ ކޮށްލަން ކޮންމެ މީހަކުވެސް މިފަދަ ދަތުރެއް ކޮށްލުމަކީ،" އަނާ ބުންޏެވެ.\nއަނާގެ ޕްރޮގްރާމަށް ބޮޑު ތަރުހީބެއް ޔޫޓިއުބްގައިވެސް ލިބެމުން އަންނަ އިރު ގިނަ ބައެއްގެ ނަޒަރުގައި މި ފަދަ ޕްރޮގްރާމްތަކުގެ ބޭނުން މިހާރު ރާއްޖެއަށް ވަރަށް މުހިއްމެވެ. މިފަދަ ޕްރޮގްރާމްތަކުން ދިވެހިންގެ ރަށްފުށުގެ ރީތި ދިރިއުޅުމާއި އާދަކާދައާއި ރަށްތަކުގެ ރީތިކަން ވަރަށް ބޮޑަށް ފެނި ޕްރޮމޯޓްވެގެންދެ އެވެ. އަނާމެންގެ ޓީމަށްވެސް ދަނީ އެކި ރަށްރަށުން މިފަދަ ރިކްއެސްޓްތައް ލިބެމުންނެވެ. ނަމަވެސް ކުރިއަސް އޮތްތަނުގައި އެހެން ރަށަކުން އަނާ ފެންނާނެ ކަމަށް ބެލުންތެރިން ކުރާ އުންމީދުގެ ކުރިމަރާލަން ބޭނުން ނުވާތީ އެކަން ބާއްވާނީ ސަޕްރައިސްއެއް ގޮތުގައި ކަމަށް އަނާ ބުންޏެވެ.


Thauleemee qaabilu zuvaanunna furusathu liben jeyhea\nތައުލީމީ ގާބިލް ޒުވާނުންނަށް ފުރުސަތު ލިބެންޖެހޭ\nޓެކްނޮލްޖީގެ ގޮތުން ދުނިޔެ ކުރި އަރަމުން އަންނައިރު ގައުމުތަކުގެ އިސް ސަފުގައި ޒުވާނުން ތިބުމަކީ ހަމަ ޔަގީނުންވެސް ތަރައްޤީގެ ނާރެހުގައި ލިބިގެންދާނެ ކުރިއެރުމެއްކަން ޔަގީނެވެ. ދިވެހިރާއްޖޭގެ އާބާދީގެ 30 އިންސައްތަ އަށް ވުރެ ގިނަ އަދަދެއް ތަމްސީލުކުރާ ޒުވާނުންނަކީ ތަރައްގީގެ ނާރެހުގައި މުހިއްމު ބައެއްކަން ޔަގީނެވެ. މިގޮތުން ސަރުކާރުގެ އިސްމަގާމު ތަކާއި މަޖިލީހާއި ކައުންސިލް އަދި އަންހެނުންގެ ތަރައްގީ އަށް މަސައްކަތް ކުރާ ކޮމިޓީ ފަދަ މުހިއްމު މަގާމުތަކަށް ޒުވާނުން ކުރިމަތިލާންޖެހެއެވެ\nއައްޑޫ އަންހެނުންގެ ތަރައްޤީއަށް މަސައްކަތްކުރާ ކޮމެޓީގެ އިންތިހާބު މި މަހުގެ 29 ވަނަ ދުވަހު ބާއްވަން ނިންމާފައިވާއިރު މި މަގާމަށް ކުރިމަތިލާ ގިނަ ކެނޑިޑޭޓުންވަނީ މިހާރު އެކަން އިއުލާންވެސް ކޮށްފައެވެ. އެހެންނަމަވެސް އިވޭ އަޑުތަކާއި ފެންނަ މަންޒަރުތަކަށް ބަލާއިރު މި ކޮމެޓީގެ އިންތިހާބުވެސް މި އޮތީ ވަރަށް ބޮޑަށް ސިޔާސީވެފައެވެ. މިކޮމެޓީއަށް ކުރިމަތިލާން މި ވަގުތު އިއުލާންކޮށްފައިވާ ގިނަ މީހުންނަކީ ނިމިގެން ދިޔަ ރިޔާސީ އިންތިހާބްގައި ކެމްޕޭންކުރި ޓީމްތަކުގައި މަސައްކަތްކުރި ޕާޓީތަކުގެ އެކްޓިިވިސްޓުންނެވެ. ނޫނީ ނިމިދިޔަ ދައުރުގައިވެސް އަންހެނުންގެ ތަރައްޤީއަށް މަސައްކަތްކުރާ ކޮމެޓީގެ މަގާމްތަކުގައި ތިބި މީހުންނެވެ.\nއަންހެނުންގެ ތަރައްޤީއަށް މަސައްކަތްކުރާ ކޮމެޓީގެ މަސައްކަތަކީ ހަމައެކަނި ރިބަން ކޯހާއި ފަހާ ކޯސް ބޭއްވުން ކަމުގައި ނުވާއިރު މި މަގާމަށް ކުރިމަތިލާ މީހުންނަކީ ތައުލީމާއި ތަޖުރިބާ ހުރި ކަމަށް ގާބިލް މީހުންނަށްވުން ވަރަށް މުހިއްމެވެ. އަސާސީ ތައުލީމްގެ ފެންވަރު މަގާމަށް ކުރިމަތިލުމުގެ ޝަރުތުތަކުގެ ތެރޭގައި ހިމަނާފައިވުމުން އެ މަގާމަށް ގާބިލް ކިޔަވައިގެން ތިބި ހުނަރުވެރި ޒުވާނުން ނަށް މިއަދު މިފުރުސަތު ވަނީ ހަނިވެފައެވެ. ޕާޓީތަކުން މި ފަދަ މަގާމުތަކަށް ކުރިމަތިލާ މީހުންނަށް އިންތިހާބު ކާމިޔާބު ކުރުމުގެ ފުރުސަތު އޮތް އިރު މިއީ ކުރިއަށްދާން ބޭނުންވާ ޒުވާނުންނަށް ވަރަށް ބޮޑު ގޮންޖެހުމެއްކަން ޔަގީނެވެ. އެހެންނަމެސް މި ފަދަ ކޮންމެ އިންތިހާބެއްގައި ވޯޓުލާ މީހުން ވިސްނާލަންޖެހޭ ކަމަކީ މަސައްކަތަށް ގާބިލް ޒުވާނުންނަށް މިއަދު މިފުރުސަތު ގެއްލުމުން މިފަދަ ޖަމިއްޔާތަކުން މުޖްތަމައު އަށް ކުރާނެ ފައިދާ އެއް އޮންނާނެ ތޯ އެވެ.\nގައުމުގެ ވެރިޔާގެ މަގާމުން ފެށިގެން އެންމެ އާދައިގެ ވަޒީފާއަށް ބެލިކަމުގައި ވީނަމަވެސް އުމުރުން ހަނގު މީހުންނަށް ވުރެން ދުވަސްވީމީހުން އެމަގާމްތަށް ފުރަމުންގެންދާތަންދަނީ ފެންނަމުންނެވެ.މި ގައުމުގައިވެސް އެކަމަށް އެކަށީގެންވާ ތައުލީމީ ޒުވާނުން މަދެއްނޫނެވެ. އަދި މަގާމްތަކަށް ގާބިލް ޒުވަނުންނަށް ވަޒީފާ ނުލިބި ތިބި އަދަދު ވެސް މަދެއްނޫނެވެ. އެންމެ އާދައިގެ ވަޒީފާގެ ޝަރުތުގައި ވެސް ޖީސީއީ އޯލެވެލް ފެންވަރު ހުންނަންޖެހުނު ނަމަވެސް މިއަދު ފެނިގެން ދަނީ ތަފާތު މަންޒަރުތަކެކެވެ. އޭރަކު ވެރިކަން ކުރާ ޕާޓީ އަށް ތާއިދުކުރާ ނޫނީ އެމީހަކަށް ބާރު ލިބިފައި އޮންނަ ކަމެއްގައި ނަމަ އެއްވެސް ފެންވަރެއް އަދި ތަޖުރިބާއެއްނެތަސް މަގާމެއް ނޫނީ ވަޒީފާ ހަމަޖެހެއެވެ. މިކަހަލަ 'ކޮރަޕްޝަންގެ' އަމަލުތައް މުޖްތަމައު އިން ނައްތައިގެން ނޫނީ ތައުލީމީ ގާބިލް ޒުވާނުންނަށް ފުރުސަތު ލިބުމެއް ނެތެވެ. .\nއެހެންކަމުން ރަށްރަށުގައި ތަރައްގީކުރަން ހަދާފައިވާ ޖަމިއްޔާތަކުން ވެސް ތައުލީމީ ގާބިލް ޒުވާނުން ފެނިގެން ނުދާނަމަ ރަށްރަށުން ފެނިގެންދާނެ ކުރިއެރުމެއް ނެތް ކަން ޔަގީނެވެ. އެއްވެސް މަގާމަކީ އެކަމަށް ގާބިލްމީހަކަށް ނޫނީ ހަގީގަތުގައި ނުފުރެވޭނެ މަގާމުތަކެކެވެ. ކޮންމެ މީހަކަށްވެސް މަގާމެއްގައި ހުރެވިދާނެއެވެ. ނަމަވެސް މަގާމާ ހަވާލުވެގެން ޒިންމާތަށް އަދާނުކުރެވެންޏާ މަގާމަށް ކުރިމަތި ލުމުގެ ބޭނުމެއް ނެތެވެ. ގައުމާއި ރަށަށް ތަރައްޤީ ގެނެއުމަށް ކަމަށް ގާބިލް މީހުން ތިބުމަކީ ވަރަށް މުހިއްމުކަމެއްކަން ޔަގީނެވެ.


Ras Online - މިސާލުބަސް: ކަދުރު ރުކަށް އެރިމީހާގެ ނަދުރު\nމިސާލުބަސް: ކަދުރު ރުކަށް އެރިމީހާގެ ނަދުރު\nޞާދިރު ޢަލީދީދީ 23 މޭ 2020 - 17:20\nމީހަކު ކަދުރު އިހަލެއް ކަނޑާލަން ކަދުރު ރުކަކަށް އަރައިފިއެވެ. ވަރަށް ފަސޭހައިން އެރުކަށް އެރިއްޖެއެވެ. އިހާ ކަނޑާލުމަށްފަހު، ފައިބައިގެން ތިރިބަލާލިއިރު، ކަމަކުދާކަށް ނެތެވެ. މިއޮވެވުނީ މާ މަތީގައެވެ. ބިންގަނޑު މިއޮތީ މާތިރީގައެވެ. ގަތްބިރެއް ބުނާންވެސް ނޭނގުނެވެ. އިރުކޮޅަކުން ތުރުތުރުއަޅާން ފަށައިފިއެވެ. އޮބި އޮންނަވަރެއްވެސް ނޫނެވެ.\nކަންބޮޑުވިވަރުން މީނާ އަވަހަށް ނަދުރެއް ބުނެފިއެވެ. އިރާދަފުޅާ ރަޙްމަތްފުޅުން، ގެއްލުމެއް ނުވެ ސަލާމަތުން ފޭބިއްޖެއްޔާ ގެރިއެއް ކަތިލައި ފަޤީރުންނަށް އޭގެ މަސް ބަހާނަމެވެ. މިނަދުރު ބުނާއިރަށް ތުރުތުރު އެޅުން ހުއްޓި ތަންތަން ފެންނަންފަށައިފިއެވެ. އަދި ދަތިކަމެއްނެތި ފޭބޭގޮތް ވެއްޖެއެވެ. ރުކުގެ ކުރިގަނޑަށްވުރެ ތަންކޮޅެއް ތިރިއަށް ފެއިބުނުތަނާ ހިތަށް އެރިއެވެ. މިއީދެން އެއްވެސް ކަމެއް ނޫނެވެ. މިއޮތް ފެއިބެނީއެވެ. ކަތިލާނީ ރަނގަޅު ގިތެލެކެވެ. ހިތްވަރުކޮށްލިތަނާ އަނެއްކާވެސް ތަންކޮޅެއް ތިރިއަށް ފޭބިއްޖެއެވެ. އެވަގުތު ހިތަށް އެރިއެވެ. މިސާބުން އެއްވެސް ކަމެއްނުވެ ދެން ފޭބިދާނެއެވެ. އެވަރުކަމަކަށް ގިތަލެއް ކަތިލާނެކަމެއް ނެތެވެ. އާދައިގެ ބަކަރިއެއްވެސް ކަމުދާނެއެވެ. އަނެއްކާވެސް ތަންކޮޅެއް ތިރިއަށް ފޭބިއްޖެއެވެ. އޭނާ ހިތަށް އެރިއެވެ. މިހިސާބުން ދެން ފޭބިދާނެއެވެ. އެހެންވިއިރު ކީއްކުރަން ކަތިލާ ބަކަރިއެއްހެއްޔެވެ؟ ބޮޑު ހާލެއް ކަތިލަނިކޮށް ރަނގަޅުވާނެއެވެ. އޭރުން އެވީއެވެ. އަނެއްކާ ތަންކޮޅަކަށް ފޭބިއްޖެއެވެ. އޭނާ ހިތަށް އެރިއެވެ. ބޮޑުހާލެއް ކަތިލަންވީ ކީއްކުރަން ހެއްޔެވެ؟ އާދައިގެ ކުކުޅެއްވެސް އެންމެ ރަނގަޅުވާނެއެވެ. ދެން އަނެއްކާ ތަންކޮޅަކަށް ފޭބިއްޖެއެވެ. ހިތަށް އެރިއެވެ. ކުކުޅެއް ކަތިލާނެކަމެއް ނެތެވެ. ވަލުން ކަނބިއްޔެ ހިފާފައި ކަތިލާނީއެވެ. މިފަހަރު ސޮއްސާލުމާއެކު ބިންމައްޗަށް ފޭބިއްޖެއެވެ. ދެން ބުންޏެވެ. މިއޮތީ ފޭބިފައެވެ. ތާކުން ކުކުޅުފަތެއް ހޯދާފައި ހިނިހޮރަކަށް ޖަހާލާފައި ބުންޏެވެ. އެތައް ހިންޏަކަށް އެއްފަހަރާ މިއޮތް ކާންދެވުނީއެވެ. ނަދުރުފުދި އިތުރުވީއެވެ. ދެން އަޅާއިތިކޮށް ގެއާދިމާއަށް ދުއްވައިގަތެވެ.\nމިހެން ބުނެއުޅެނީ ކަމެއް ނުވެގެން ކަންބޮޑުވެގެން އުޅޭއިރު އެތައްކަމެއް ކުރަން ބުނެފައި އެކަމެއް ވުމުން އަޅާނުލާ މީހުންނާ މެދުގައެވެ. މިފަދަ ދަނޑިވަޅުގައި އެކުވެރިން ބުނެއެވެ. ބަލަމިހާރު ތިޔަވީ ކަދުރު ރުކަކަށް އެރިމީހާގެ ނަދުރަކަށްތާއެވެ.


ކުށަކީ ކޮބާ – Faanooz\nJune 10, 2019 | ވިފާން\nއެންމެން ވެސް ބުނާތީ އަޑު އަހަމެވެ. މަންމަ އަކީ އޯގާތެރި ލޯބި ދޭ މީހެކެވެ. މަންމަ އަށް އަޅާލަން ވާނެއެވެ. އަހަރެންނަށް މަންމަ ނުފެނި އެތަށް އަހަރެއް ފާއިތުވެ ދަނީ އެވެ. ދިރިއުޅެނީ އެއް ފަސްގަނޑެއްގައެވެ. ތަފާތަކީ ދިރިއުޅެނީ ދެ ގެޔެއްގައި ކަމެވެ. ހަޔާތުގައި މާގިނަ ހަނދާންތަކެއް މަންމަ އާއި އެކު ނުވެއެވެ. އެންމެ ކުޑައިރު ވެސް ކައިރީގައިވާ މީހަކީ ބައްޕަ ފަރާތު މާމައެވެ. ބައްޕަ އާއި މަންމަގެ ހަމައެކަނި ހުރި ދަރިޔަކީ އަހަރެންނެވެ. އެހެނަސް އުޅެންޖެހިފައި މިވަނީ ހާދަހާ މާޔޫސީ ދިރިއުޅުމެކެވެ.\nއަހަރެންގެ ހަޔާތުގެ އެންމެ ދުރު ހަނދާނެވެ. މަންމަ އާއި ބައްޕަ ވަކިވެ ދިއުން އެއީ އަހަރެންނަށް ލިބުން ވަރަށް ބޮޑު ނިކަމެތިކަމެކެވެ. މައިންބަފައިންގެ ގެދޮރު ހުރެ އެއްތާކުން ވެސް ބޯހިޔާވަހިކަމެއް ނުލިބި މާމަ ގާތަށް ދިރިއުޅުން ބަދަލަކުރީމެވެ. އުމުރުން އެންމެ އަށް އަހަރުގައި މުސްކުޅި މާމަ ކައިރިއަށް ބަދަލުވީ ހިތާ ދެކޮޅަށެވެ. ބައްޕަ އަކީ ރަށުގައި އުޅޭ މީހަކަށް ނުވާތީ ބައްޕަ ކައިރީގައި ހުރުން އެއީ ކުރެވޭނެ ކަމަކަށް ނުވިއެވެ. މަންމަ ހުއްޓަސް އެއީ ނެތް މީހެކެވެ. މަންމަ ގާތު އަހަރެން ބަހައްޓާކަށް ބޭނުމެއް ނުވިއެވެ. ބޭކާރު ހަރަދުތަކެއް ކުރަން ޖެހިދާނެ ކަމަށް ބުނެ ބައްޕަގެ ބޮލަށް ޖެހީއެވެ.\nމާޒީވެދާ ކޮންމެ ދުވަހަކީ މަންމަގެ އެހީތެރިކަމެއް ލިބޭނެ ކަމުގެ އުއްމީދު ކުރެވޭ ދުވަހެކެވެ. ބައްޕަގެ ބުރަ މަސައްކަތުން ލިބޭ އާމުދަނީ އިން އަހަރެންގެ ކަންކަން ބެލެހެޓުމުގައި ސަކުވާއެއް ނެތި އުފުއްލާ ބުރަ މަންމަ އަށް އިހުސާސް ވެސް ނުކުރެވޭނެކަން ޔަގީނެވެ. ރަށުން ތައުލީމު ލިބެން ހުރި ފެންވަރަށް ތައުލީމް ހޯދުމަށްފަހު އަބަދުވެސް ކުރިޔަށްދާން ބޭނުންވާ ދައިރާއިން ކުރިޔަށް ދިއުމަށް އެ ފަންނުން ކިޔެވުމަށްޓަކައި އުފަންވި ފަސްގަނޑު ދޫކޮށް މާލެ އަށް ބަދަލުވީ ރަށާއި ދުރުގައި އުޅެން ހިތް އެދޭތީކީ ނޫނެވެ. އަހަރެންގެ ކުރިމަގަށްޓަކައެވެ. ގްރެފިކްސް ގެ ދާއިރާއިން ކިޔެވެން އޮތް އެންމެ މަށްޗަށް ކިޔަވާ ނިންމާލުމަށްފަހު އެނބުރި ރަށަށް އާދެވުނު އިރު ދިރިއުޅުނު ގެ ވަނީ ވީރާނަވެފައެވެ. އެގޭގައި އަހަރެންނާއި އެކު ދިރިއުޅުން މާމަ މި ދުނިޔެއާއި ވަކިވެ ދިޔައީ އަހަރެންގެ އިމްތިހާން ދުވަސްވަރުއެވެ. މާމަގެ މޫނު އެންމެ ފަހު ފަހަރަށްވެސް ދެކިލުމުގެ ނަސީބު ލިބިގެން ނުދިއުން އެއީ ތަގުދީރުގައި ލިޔެވިފައިވި ގޮތް ކަމުގައިވީއެވެ.\nވަންނާނެ ގެދޮރެއް ނެތި މަގުމަތިވެދާނެ ކަމުގެ ބިރު ހީވިޔަސް މަންމަ ގެ ކިބައިން އެހީއަކަށް އެދެން ބޭނުމެއް ނޫނެވެ. މަންމަ ދެކެ ލޯބި ނުވަނީކީ ނޫނެވެ. މަންމަ ގެ ދަރިއެއް ކަމުގައި ވިޔަސް އެކަން ގަބޫލު ކުރަން މަންމަ ބޭނުން ނުވެދާނޭ ހިތަށް އަރާފައި މަންމަ ގާތަށް ދާން ޖެހިލުންވަނީއެވެ. ދެންވެސް ހުރި މީހަކީ ބައްޕައެވެ. މިއަދު ބައްޕަ ވެސް އިތުރު ކައިވެންޏެއް ކޮށް ދިރިއުޅެމުން ދަނީ ދޮންމަންމަ ގެ ރަށުގައެވެ. އެތަނުގައި އަހަރެންނަށް ހިތްހަމަޖެހުމެއް ނެތެވެ. ބައްޕަގެ ލޯބި ނުލިބޭނީތީއެއް ނޫނެވެ. ދިރިއުޅެންޖެހޭނެ ހާލަތު އިހުސާސްވާތީ އެތަނަށް ދާން ހިތް ނޭދެނީއެވެ. ކުޑަ ކުޑަ ގެއެއްގައި ބައްޕަ އާއި ދޮންމަންމަގެ އާއިލާ ދިރިއުޅޭ ތަނަކަށް އަހަރެން ގޮސްފިނަމަ ނުކުމެދާނެ މައްސަލަތަކެއް ހުރެދާނެތީއެވެ.\nރަށް ދޫކޮށް މާލެ ބަދަލުވާން ތައްޔާރުވަމުންދާ، ބައްޕަފަރާތު ބޮޑުދައިތަ ކިބައިން އެހީތެރިކަމަށް ފުރަތަމަ ފަރަށްވެސް އެދެން މަޖުބޫރުވީއެވެ. ރަށު ސުކޫލުއިން ލިބިފައި އޮތް ވަޒީފާ ގެއްލެން ބޭނުން ނުވާތީއެވެ. ބޮޑުދައިތަ ދިން ހިޔާލަށް އަމަލުކުރަން ޖެހިލުންވެ ހުރެ މަންމަ ގާތަށް ދިޔައީ ތެޅިތެޅި އޮތް ހިތަކާއިގެންނެވެ. މަންމަ އަކީ ރުންކުރު ޒީލަތްގަދަ އަންހެނެކެވެ. އިތުރު ކައިވެންޏެއް ކޮށްގެން ފިރިމީހާގެ ގޭގައި އުފަލާއި ހިތްހަމަޖެހުމުގައި ދުވަސްތައް ވޭތުކުރަމުންދާއިރު މަންމަގެ މި ދަރިފުޅު ކޮބައިތޯ އެއްފަހަރު ވެސް ބަލައި ނުލައެވެ. އުމުރުން ވިހި އަހަރު ވީއިރު އެންމެ ފަހުން މަންމަ ފެނުނީ ވެސް އުމުރުން ބާރަ އަހަރުގައި ސުކޫލުން އަންގައިން ބައްދަލުވި ދުވަހެއްގައެވެ. ސަލާމް ގޮވާލުމުން ގެއިން ނުކުމެގެންއައި އަންހެން މީހާ އަށް ރަނގަޅަށް ނަޒަރު ހިންގާލީމެވެ. އެއީ ހަމަ އަހަރެންގެ މަންމަ ބާއެވެ. މިހާރުގެ ޒުވާން އެންހެން ކުދިން ފަދައި ބާރު ޖީންސަކާއި ޓޮޕް ކޮޅެއް ލާފައި ހުރި އިރު މޫނުމަތީގައި އެންމެ ރުލެއް ވެސް ފެންނާކަށް ނެތެވެ. ބޮލުގައި ހުދު އެންމެ އިސްތައްޓެއްވެސް ނެތީއެވެ. އުމުރުން ސާޅީސް އަހަރު ވެފައި ހުއްޓަސް ބަލާ މީހަކަށް އެވަރު ބުނެލާން ވެސް ނޭނގޭހައި ޗާލު މޭކަޕެއްގެ ފަރުދާގައި ފޮރުވިފައި އެވަނީ ހަމަ އަހަރެންގެ މަންމައެވެ. މަންމަ ފެނުމުން ލަދުގަތަސް އަހަރެންގެ ފަރާތުން އެކަމެއް ނުދައްކަމެވެ. ބޭނުންވެގެން އައި ކަންތައް ނުވެދާނެތިއެވެ.\nމަންމަ ގާތަށް އަންނަން ޖެހުނީ ކީއްވެކަން މަންމަ އަށް ތަފްސީލް ކޮށްދިނީމެވެ. އެތަށް އާދޭހަކަށްފަހު ސަރުތެއް ކުރުވާފައި މަންމަ ގާތު ބެހެއްޓުމަށް އެއްބަސްވިއެވެ. ކޮންމެ މަހަކު ދެހާސް ރުފިޔާ ދައްކައިގެން ކުއްޔަށް ހުރެވިދާނެ ކަމުގައި ބުނުން ވެގެންދިޔައީ އަހަރެންގެ ހިތް އިތުރަށް ނުތަނަވަސް ކުރުވި ކަމެކެވެ. މަންމަގެ ދަރިއަކަށްވެހުރެ ކުލީގެ އަޅަކަށް ވުމަކީ އެހާ ފަސޭހަކަމަކަށް ނުވިއެވެ. އެޔަށްވުރެ ކުޑަ އަގެއްގައި ވެސް އެހެން ތަނެއް ރަށުން ލިބިދާއެވެ. މަންމަ ހުއްޓަ ކުއްޔަށް އެހެންތާކު ދިރިއުޅުން އެއީ ރީތި ގޮތެއް ކަމުގައި ނުވާތީ މަންމަ ގެ ނިންމުމަށް އިހުތިރާމް ކުރީމެވެ. ކޮންމެފަދަ ހާއްލެއްގައި ވިޔަސް މަންމަގެ އޯގާތެރިކަން ކޮންމެވެސް ދުވަހަކުން ލިބިދާނެކަމަށް އުއްމީދު ކުރީމެވެ. އަހަރެންގެ ކުށަކީ ކޮބައިކަން ނޭނގުނަސް ހަޔާތުގެ ހުޅުކޮޅު އަހަރެންގެ ދެ އަތުން ނިއްވައެއް ނުލާނަމެވެ. އާއިލާ ރޫޅިފައިވި ކޮންމެ އާއިލައެއްގެ ވެސް ހާލަތަކީ މިއީބާއެވެ. މިނޫން ދިރިއުޅުމެއް އަހަރެން ފަދަ ކުދިންނަށް ނެތީބާއެވެ.


Uhthama Fadiyaaru Abdulla Saeed Aai Fadiyaau Ali Hameed 1 Aharaa7mahah Jalah Laan Hukum Koffi\nby vomadmin May 10, 2018\nއުއްތަމަ ފަނޑިޔާރު އަބްދުﷲ ސައީދާއި ފަނޑިޔާރު އަލީ ހަމީދު އެއް އަހަރާއި ހަތް މަހާއި ހަ ދުވަހަށް ޖަލަށް ލުމަށް ކްރިމިނަލް ކޯޓުން ހުކުމް ކޮށްފި އެވެ.\nމިދެ ފަނޑިޔާރުންގެ މައްޗަށް ކްރިމިނަލް ކޯޓުން މި ހުކުމް އިއްވީ ދައުލަތުން އުފުލި، ރާއްޖޭގެ ކޯޓުތަކުގެ ފަނޑިޔާރުންނަށް ނުފޫޒު ފޯރުވި ކަމުގެ ކުށް ސާބިތުވާ ކަމަށް ކަނޑައަޅާފައެވެ. މި ހުކުމް ދެ ފަނޑިޔާރުންގެ މައްޗަށް އިއްވާފައިވަނީ ވަކުވަކިންނެވެ.\nމި ދައުވާގެ އަޑުއެހުންތަކުގައި ދައުލަތުން ވަނީ އެ ދެ ބޭފުޅުންނާއި ދެކޮޅަށް ސިއްރު ދެ ހެއްކަކާއި ކޯޓު އަމުރުތަކެއް ހުށަހަޅާފައި އެވެ.\nމި ދައުވާގެ އިތުރުން ދެ ފަނޑިޔާރުންގެ މައްޗަށް ވަނީ ޓެރަރިޒަމްގެ ދައުވާ އުފުލާފައި އެވެ. އަދި ހެކި ފޮރުވި ކަމަށް ބުނެވެސް ދައުވާ އުފުލާފައިވެ އެވެ.\nމީގެ އިތުރުން ސުޕްރީމް ކޯޓުން ޖެމްސްގެ ހިދުމަތް މެދުކަނޑާލަން އުއްތަމަ ފަނޑިޔާރު އެންގެވިކަން ސާބިތުވާ ކަމަށް ކަނޑައަޅައި ހަތަރު ހަމާއި 24 ދުވަހުގެ ޖަލު ހުކުމެއް އެމަނިކުފާނުގެ މައްޗަށް ވަނީ އަންގާރަ ދުވަހު އިއްވާފަ އެވެ.


Kilo akah vure gina drug ethere kuri meehaku umurah jalah | Mihaaru\nއަތުލައިގެންފައި ހުރި މަސްތުވާއެއްޗެހިތަކެއް: ކިލޯއަކަށް ވުރެ ގިނަ މަސްތުވާތަކެތި އެތެރެކުރި މީހަކު އުމުރަށް ޖަލަށްލާން ވަނީ ހުކުމް ކޮށްފައި -- ފޮޓޯ/މިހާރު\nކިލޯއެއްގެ މަސްތުވާތަކެތި އެތެރެކުރި މީހަކު އުމުރަށް ޖަލަށް ލާން ހުކުމްކޮށްފި\n13 އެޕްރީލް 2020 - 14:08 11 comments\nސްރީލަންކާގެ ރައްޔިތެއް ކަމަށްވާ މުހައްމަދު ނަސްމިން މުހައްމަދު މުބީންގެ މައްޗަށް ރާއްޖެ އަށް މަސްތުވާތަކެތި އެތެރެ ކުރުމުގެ ދައުވާ ދައުލަތުން ކުރީ ޖޫން، 2017 ގައި އޭނާ ރާއްޖެ އައުމުން އޭނާ ލަޖެގް ކަސްޓަމްސް އިން ފާސް ކުރިއިރު ކިލޯއަކަށް ވުރެ ގިނަ މަސްތުވާތަކެތި ފެނުނު މައްސަލާގަ އެވެ.\nކްރިމިނަލް ކޯޓުން އިއްޔެ ކުރި ހުކުމުގައި ވަނީ ނަސްމިންގެ ހިޔާޒަތުގެ ދަށުން ފެނުނު މަސްތުވާތަކެތީގެ ޒިންމާ ގާނޫނީ ގޮތުން އުފުލަން ޖެހޭތީ މަސްތުވާއެއްޗެއް އެތެރެ ކުރުމުގެ ކުށުން އޭނާ ކުށްވެރިވާ ކަމަށެވެ. އެހެންވެ، މަސްތުވާތަކެއްޗާ ބެހޭ ގާނޫނުގެ ދަށުން އޭނާ އުމުރަށް ޖަލަށްލުމާ އެކު 100،000ރ. އިން އޭނާ ޖޫރިމަނާކުރަން ހުކުމްކުރީ ކަމަށް އެ ހުކުމުގައިވެ އެވެ. އަދިި ޖޫރިމަނާ ފައިސާ ހަ މަސް ތެރޭގަައި މޯލްޑިވްސް އިިންލެންޑް ރެވެނިއު އޮތޯރިޓީ (މީރާ) އަށް ދައްކަން އަންގާ ކަމަށް ވެސް އެ ހުކުމުގައިވެ އެވެ.\nރާއްޖެއަށް ވައިގެ މަގުން މަސްތުވާތަކެތި އެތެރެ ކުރަނިކޮށް ގިނަ އަދަދެއްގެ ބިދޭސީން ކުރިން ވެސް އަތުލައިގެންފައިިވެ އެވެ. މަސްތުވާތަކެތި ރާއްޖެ އެތެރެ ކުރުމަކީ އުމުރަށް ޖަލަށްލުމާ އެކު، 100،000ރ. އިން ފެށިގެން 10 މިލިއަން ރުފިޔާއާ ދެމެދުގެ އަދަދަކުން ޖޫރިމަނާ ކުރެވޭ ކުށެކެވެ.\nއިތުރު ލިޔުންތައް ކުށްކުރުން ކްރިމިނަލް ކޯޓް މަސްތުވާތަކެތި މަސްތުވާތަކެތީގެ ގާނޫނު